
	U NÁS POD POĽANOU

	 

	Na východ od staroslavného Zvolena, v dedinkách pod Poľanou a nadol k Lučencu, žili a žijú smelí, hrdí, ako jedle urastení Očovania, Detvanci, Hriňovčania, Slatinci a ostatní Podpolianci - holopupkári, ako ich okolitý ľud prezýva.

	Väčšinou bývajú roztrateno po svahoch, kopcoch a dolinách, alebo, ako sa u nás hovorí, po lazoch. Okolo lazníckych samôt sú švíky svedomité obrobených políčok a lúk.

	Oj, lazy naše podpolianske, lazy naše pekné!

	Koľko smelých šuhajov ste odchovali vo svojich nízkych chalúpkach, roztrúsených úbočiach a dolinkách. Laznícke domčeky donedávna kryté slamenou strieškou, s rozmarínom a muškátmi v obláčikoch, malých ako dlaň, vedeli by veľa rozprávať o smelých kúskoch, o smutných i veselých príhodách, ktorých chýr letel široko-ďaleko.

	Každý si tu vedel chlapsky zastať svoje miesto v robote, v speve, tanci, bitke - i pri rúčej frajerke . . .

	V týchto ďahoch som i ja šantil v huncútskych hrách ako malý fafrnok, tam som vyrástol na šuhaja, ktorý pastiersky bičík zamenil za vybíjanú valašku, vernú družku každého nášho šarvanca tak v zboji ako aj v robote.

	Žil som si v tom našom podpolianskom kraji ako vtáčik-letáčik, ako rybka v bystrej vode — nehatene, slobodne, bujne a radostne, ako tá vŕba, čo ju ustavične režú, kmášu, a jednako sa vždy znovu rozkošatí.

	A čo povedať o našom detvianskom kroji? Náš chlapský bol celkom inakší, ako ostatné slovenské kroje. Istotne ho vymyslel človek veľmi špásovlivej nátury. Kroj našich žien a dievok má najkrajšie ozdoby: oplecko, vyšité krivou ihlou, potom pestrofarebný prusliak a kápka, máličko vyčnievajúca spod šatky. V robotné dni sa chodilo v krpcoch a len v nedele a vo sviatky sa obúvali čižmičky s podkovičkami.

	Do prvej vojny, ba ešte dosť dlho aj po nej, sme si my chlapi obúvali zväčša krpce, zhotovené z tvrdej kože. Krpce správne obuť nebola maličkosť, lebo noha sa okrútila do onucky (vyvarenej v masti, aby neprepúšťala vlhkosť), a tá sa pritiahla k nohe omotaním  návlakov. Podľa toho, ako bol náš človek starostlivo obutý, považovali ho za poriadneho, alebo za nedbaja. V zime sa nosievali biele súkenné nohavice na spodku obšité angliou a dlhá biela, až po päty siahajúca širica, chránila telo pred zimou. Nohavice, alebo v lete ľahké gatky, ozdobené mriežkovaním, cifrou a strapcami, pridŕžal k drieku stredne široký, umne vybíjaný opasok z hrubej kože, spätý troma mosadznými prackami. Nad prackami opaska je šikmo pripevnená úzka kapsela na peniaze a nôž-končiar. U nás sa verilo, že chlap bez opaska nemá sily a nie je ani ozajstný chlap. Veď vraj aj Jánošík mal svoju silu a moc v širokom opasku. Aký by to bol Detvanec, ktorý by nemal za opaskom zastrčenú červenú šatôčku, čo mu frajerka vyšila

	Nad opaskom sme mali v zime v lete len holý obnažený chrbát a driek. Preň nás okolitý svet prezval „holopupkármi". Ľanová košieľka, vlastne to ani nebola košeľa, len dva zošité širočizné rukávy, na pleciach vyšívané, trčali z krátkeho tmavočerveného kožušteka „cucajčeka". Cez plece nám na širokom remeni voľne visela čierna súkenná kabanica. Rukávy mala zväčša zašité, aby sme si v nich mohli nosiť písma, knižku, merindu i kdečo iné.

	Pýchou Podpolianca bol malý plytký úzkostrechý klobúčik, také súkenné nič na hlave, zdobené striebornou retiazkou, umne cifrovanou šikovným majstrom. V zime sme chlapi nosievali okrúhle čierne baranice.

	 

	Vyrovnať si s niekým rováš drúkom, valaškou alebo krivákom? Kdeže. To len v najhoršom. Na to bol inakší spôsob. Stačilo šuchnúť do rukáva kabanice riadnu skalu-žabicu a v pravý čas sa prudko zvrtnúť. Nič netušiaci neborák mal šťastie, ak „rukáv kabanice" len odležal. Nejeden šiel voňať fialky — od koreňa ...

	Potom nečudo, že skormútený otec takéhoto vrtkého šuhaja nepokojne prestupoval v kancelárii pána fiškála, kým sa ho nespýtali:

	-      Nuž, Ďuro, čo by si rád?

	
	- Ale, pán doktor, len tak som sa u nich stavil ... Skoro nehodno slová trúsiť. Ledačina.

	- Ako myslíš . .. Keď nehodno, tak nehodno ... Na diškurzy nemám kedy. Ak niečo chceš, vrav!

	- Nuž, keď tak, čo budem tajiť. Oštaru mám... Onô . . . syna včera pripreli do Zvolenského zámku. Zastavil som sa u nich. Reku sú školená hlava, skorej poradia ...



	-      Iste sa faganisko poruvalo.

	-      Keby sa bol poruval, nič nepoviem. Pobiť sa chlapovi nie je hanba. Je už predsa mládenec! Ale priprieť ho za také nič, že sa akomak otrel rukávom kabanice o hlavu bratanca Lakotoje Paľa z Piešťa.

	
	- A či ten bratanec . .. onô... nedokonal?

	- Jáj, nuž akože ináč, prosím ich.



	 

	O smelých činoch Detvancov sa trúsili reči už za kráľa Mateja. Svetom letel chýr o jeho Čiernom pluku, do ktorého kráľovskí  verbovači zverbovali nejedného Detvanca.

	Beda nepriateľovi, na ktorého sa vyrútili naši nebojácni Detvanci, s hompáľajúcimi sa kečkami havraních vlasov. To boli vojaci! Nad hlavami im svišťali ostré valašky, paloše a budzogáne. Podnes sa nejedna pieseň o tom zachovala.

	Ťažko mi o tom hovoriť. Mohlo by sa zdať, že sa vystatujem ako ten, čo kričal na tých, čo dobiedzali doňho: - Otca vášho naničhodného, poďte! Skúste... Veď sa zbadáte, ak zavolám brata! Ten vám ukáže - kto som ja!

	Medzi nami nebolo ani slamka-husára; čo sa takto vychvaľoval:

	—      Idem hustou horou a počúvam, ako niekoho hlušia, bijú: pác, pác po pysku!... Obzriem sa, a to mne prikladajú.

	Pýtam sa: — Vravte, paskudníci, bijete ma naozaj, a či len tak zo špásu?! — Naozaj!

	—      Veď tak. Aby sme si reku rozumeli, lebo ja nemám rád takéto špásy — a už som aj vyvalil búčka . . . Jeden mi bol málo. Zdrapím druhého, tretieho, a vtom fuk kade ľahšie dierou, čo ostala v húštine . ..

	Teda, takíto sme my naozaj neboli!

	 

	Ak náš človek začul zvrzgnúť gajdy a basu s husľami alebo tichý dudľavý hlas bačovej fujarky, všetko v ňom zaplesalo, všetko sa na radosť menilo Strunisté nohy mu rozkrepčilo do dubasivého hajduchovania. Neraz si zanôtil takú pesničku, že tým, čo ho videli tancovať a počuli spievať, srdce sa tuhšie rozbušilo... v ušiach im zaliehalo . . .

	Nikde sa Cigáni nemali tak dobre, ako u nás, ak nám
vedeli po vôli zahrať. Mali sme ich radi. Úcty sa im dostalo, groša, jedla a pitia im vtedy nechýbalo. Lež beda, ak sa im zaťažko videlo hrať. Potom museli roky šporovať na novú barboru a husličky . . .

	Raz v Ocovej predník — primáš v najlepšej zábave náhle zmizol zo svadby.

	Hľadali ho ako ihlu v kope sena. Ale primáša nikde. Už sa aj báť začali: - Či sa mu reku dačo zlé neprihodilo. A veru sa! . . .

	Neborák, prihol si trochu viac, ako mu nátura dovolila. Chcel sa pri studni z vedra ovlažiť. Ako sa načahoval poň, noha sa mu šmykla, a on — bác do studne .

	Svadobčania i ostatní muzikanti už boli celí bez seba, že sa nebodaj zmámil zo sveta. Taký šikovný primáš! . ..

	Podaktorí ho už aj oželeli. Vtom ho však „papulniak", ako sa u nás „starejší" volá, zbadal až po bradu v studni. V ľadovej vode mu zuby drkotali ako koštiale smrtke. Mal šťastie, že sa mu žalúdok spriečil prijať vodu. Ináč by sa bol iste utopil. Ale to už tak býva, napitého pánboh a či sám Lucifer chráni... Od čírej radosti, že sa konečne našiel a zachránil, tak ho „potľapkávali", že sa z toho týždeň kuríroval vo zvolenskom špitáli.

	Keď sa konečne zviechal z postele, uznal, že ho dorichtovali naozaj len vlastní od veľkej radosti. A radosť — je radosť! Každý ju inakšie preukáže...

	 

	Nezasvätený by si mohol myslieť, že u nás, pod Poľanou, sú nebodaj akísi krvilační bitkári. Ešteže čo. To by nám preveľmi krivdil a ťažko stúpal do lazníckej statočnosti . . .

	U nás sú ľudia dobrí, kaľavní. Srdce majú mäkké ako
smídka chleba.

	Nátura nám bráni zarezať vlastné kuriatko, jahniatko, barana, sviňu alebo kravu . . . Akoby nám ľútosť nástojčivo dohovárala: 

	— Vari by si mal svedomie vypustiť paru úbožiatku? Od malička sa s ním pipleš, a teraz ho chceš sám sprevodiť zo sveta? Keď sa ti už natoľko žiada mäsa, vezmi radšej susedovi. Aj v prísloví stojí: Z cudzieho krv netečie.

	Veru, vše sa pritrafilo, že brat bratovi, švagor švagrovi
„odšikoval" brava alebo z košiara najtučnejšieho barana.

	U nás sa vlastne nikdy nezbíjalo! Cudzie sa „odviedlo"
len preto, aby sme dôverčivých na ich vlastnej chybe poučili, že si treba dávať lepší pozor na svoje imanie.

	Ináč zbojnícka česť prikazovala postihnutého počastovať, aby aspoň ochutnal čo dochoval.

	No, zle by obišiel, kto by čo len mihnutím dal najavo, že poznal svoje. Nepísaný zákon lazov hovorí:

	— Nechytil si! Čuš! Neubližuj!... Ak vieš, odplať mu tak, aby si v tebe uctil ešte lepšieho majstra.

	Preto sa okradnutý dal od zlodeja dobre nachovať, uctiť.

	Neprichodilo sa s odplatou ponáhľať! Dočkal času — ako hus klasu!

	A tak rôčik, dva vyčkával, kedy jeho „dlžníkovi" vydochnú na červienku všetky svine tak, že mu ostane iba jedna. V deň, keď sa už do klobás čistí cesnak, voda na oparenie varí a nože na zakáľačku brúsia, v tú noc sa vracia starý dlh aj s interesom.

	Ba ešte v prázdnom chlieve nechajú na tanieri uvarenú
svinskú hlavu s jablčkom v pysku a napíšu:  Ďakujem ti, kamarát, za kus. Len druhý raz lepšie prikrmuj!... Čakal som hrubšiu slaninu. Neľutuj!... V zdraví sme prijali a užili. Aspoň si od mastného bachor nepokazíš.

	Odviesť ovcu, brava, teľa, to nebola ťažká vec. Dobrý chlap si vedel vždy poradiť. Keď sa trochu vzdul, ako nič vzal na plece vyčistený kus. Potom už okradnutý márne hľadal po lazoch jeho adresu.

	Horšie bývalo odšikovať vola alebo kravu. Tu už musel
smelý lazník dobre porozmýšľať, aby sa nedostal do šlamastiky s majiteľom alebo aj s úradmi. Pri takýchto kúskoch život neraz visel iba na ostrúhanom vlásku.

	Aby „smelí chlapci" čo najlepšie zahladili šľak, neraz kradnutému statku ponavliekali kopytá do bačkor, a to ešte naopak. O takýchto beťárskych kúskoch hovorí nejedna zbojnícka pieseň:

	 

	Tak sa zhovárali 

	v Krnom na majeri,

	že som im vyviedol

	bujačka z maštali . . . 

	Ja som ho neviedol,

	ale môj kamarát,

	a ten spoza hory

	obul mu bačkory . . . 

	 

	V Detve ma chytili,

	v Slatine ma bili

	pre tú jalovičku

	z Hrochoťskej doliny .. .

	 

	Kto raz skúsil, čo je to ísť v tmavej nôcke horou po zboji, toho do smrti od tej obyčaje nikto neodučí.

	Darmo takému žena dohovárala, rozžialená mať na kolenách prosila, napomínali ostatní pokrvní a blízki, neraz ho aj sám farár zaprisahal, nič nepomáhalo. Ako ten džbán, čo chodil po vodu, pokým sa nerozbil, tak aj smelý šarvanec zbíjal, odvádzal, kým sa neprepočítal, kým žandárom do klepca nevletel. Potom alebo pomaly hynul na lahodnom väzenskom koste, na chlebe a vode, alebo si ho vetrík na šibeničke kolísal.

	Nejeden si však v zámockých pivniciach na Vígľaši alebo vo Zvolene ešte aj v árešte takto húdol:

	 

	Ej nebudem ja dobrý, 

	bo sa mi nesvedčí. 

	Môj otec bol zbojník, 

	ja musím byť väčší!

	 

	Ak sa mu podarilo uvrznúť zo šlamastiky, ďalej na všetky rady a napomenutia ľahkomyseľne plecom mykol a spevom odvrkol:

	 

	Starajú sa ľudia, starajú sa o mňa, 

	že som veľa dlžen, že čo bude zo mňa... 

	Nestarte sa ľudia, vy ľudia bohatí, 

	veď tie moje dlhy nikto nezaplatí.

	Kde budem, tam budem, „dobrým chlapcom" budem, 

	na dubovom kláte mäso sekať budem . ..

	 

	Aká by to však bola zábava, keby nebolo dobrej „túžavy", domášnej pálenky, ktorú najradšej pijeme čistú alebo hriatu so slaninkou alebo na husacej masti.

	Veru naši lazníci neradi odovzdávali zbožie, hlavne raž do panských alebo štátnych sýpok. Keď už to muselo byť, tak len v tekutom stave — vo fľašiach a v súdkoch. Aj to len vtedy, ak ich žandári prichytili, ako im z rúrok vlaha kvapká.

	Naozaj by to musela byť hrubá kniha, do ktorej by sa pomestili všetky pesničky o tom, ako sa u nás po lazoch popíjalo. Ináč by sme nespievali:

	 

	Už Detva zhorela, len krčma ostala,

	krčmu zahasili, čo     pálenku pili...

	 

	Veľa by sa dalo pospomínať z dávnych, bezmála už celkom zabudnutých čias, v ktorých sme my, Podpolianci statočne obstáli na svojom mieste.

	Ale nedali sme sa zahanbiť ani toť nedávno, keď kaprálisko, Hitler, začal štekať do celého sveta ako, odpytujem vaše statočné hlavy, tá ošípaná, ktorá od dobroty nevedela čo robiť, išla na ľad, a zlomila si nohy . . .

	Kým si štekal na svojich „sesmanov" doma, na svojom grunte, bola to jeho vec. Čert ho tam vzal aj s diablom, ani jedného nám nebolo treba. Tuhšie nás to začalo omínať, keď sa aj v cudzích chotároch, najmä u nás doma bezočivejším stával. Prejedol sa nám i celému svetu. Mrzko sme nadávali naňho nielen my, ale aj tí, čo sa mu dosť dlho za kamarátov rátali.

	
	V tie časy sa aj u nás čo smelší chlapi začali do húfov
zbíjať. Radili sa so smelými ruskými partizánmi-komunistami, ako tým naničhodníkom čo najľahšie krky vykrútiť . . .

	V jeseni v štyridsiatom štvrtom staré, husté hory pod Poľanou znova ožili. Ožili ako za čias Jánošíka a jeho hôrnych chlapcov! Plamene vatier vysoko vyšľahli a zďalekaširoka vábili nebojazlivých mužov a šuhajov z lazov, z dedín a miest proti tým, čo na našom zle-nedobre šafárili. Naše ženy piekli chleby a spolu s ostatnou poživňou
a muníciou vynášali denno-denne do hôr partizánom do  bunkrov a jaskýň.



	Gurážu u nás bolo dosť, a tak sme rozdrapovaným švábskym odkundesom poriadne dávali na kožu... Kým sa prekvapení „sesmankovia" spamätali, vykúrili sme ich z hodného kusa našej krajiny tak ako nepríjemné tchory z kurína . . .

	Bola nás len hŕstka. Hoci sme takto boli hustí chlapi,
predsa by nám nebol stačil dych a para proti takým zurvalským viseľcom. Ale „keď je tvŕdza najväčšia, pomoc z neba najbližšia", hovorievali naši starí. A splnilo sa to do litery. Keď nám už začalo pripekať - nebolo zbraní, munície, liekov, čoraz častejšie sme po starom obyčaji obracali oči k nebesiam, aby pomohli. A prišlo vykúpenie.
Akoby na čarovný hvizd zniesla sa z hviezdnej oblohy medzi nás spŕška junákov, zbraní, liekov. Každý „nebešťan" bol červenou hviezdičkou označený. Bolo potom, čo bolo! Dlhé roky budú veľké činy smelých spomínať dospelí i detné deti. Nešlo to ľahko: zgebíňajúci kôň najviac kope. Veľa našich zložilo kosti v bojoch, väzniciach, koncentrákoch.

	Napokon však aj u nás doma po hroznej búrke šiblo spoza hustých, olovených mračien slniečko slobody.. .

	Planô zmizlo ako rosa, čo bolelo, zhojilo sa!

	A tak ako voda ubiehal rôčik za rôčikom.

	Každý jeden z nich prekvapil; prinášal niečo nové, nevídané, neslýchané.

	V dedinách sa naše slamené drevenice menili na utešené muroviská s oblokmi ako vráta na humne. Čmudiace petrolejky a sliepňajúce karbidy vytlačila elektrika ešte aj z maštali a pivníc. Na pasienkoch konca dediny vyhúkli ako z vody opachy fabrík. Kohút sa ráno darmo silil kikiríkať, fabrická siréna ho zakríkla.

	Našich Pejkov, Derešov a iných starosvetskych tátošov a verných druhov gazdu poplašili a odkúrili z rolí a ciest prskajúce traktory a iné mašiny, o ktorých sa nám dovtedy ani nesnívalo. Švíčky polí našej dedovizne zmizli aj s medzami a zliali sa do veľkých družstevných tabiel rolí a lúk.

	Chudoba sa vyšvihla, a páni — boháči, kulaci, fabrikanti, statkári - čušali ako voš pod chrastou. Zo všemocných krikľúňov sa z roka na rok stávali trasorítky. Rozkazovať nemali komu, a ak chceli jesť, museli v pote tvári robiť ako praotec Adam vyhnaný z raja.

	Čo je veľa, to je veľa! Takéto zmeny nečakali u nás pod Poľanou ani tí najsmelší. Ba ani stará vedomkyňa Frfotka nedovidela tak ďaleko, a o nej každý vedel, že sa vyzná nielen v čaroch, ale aj v proroctvách múdrej Sybily. . .

	A keď si hľadal, kto to tak všetko rozhýbal, každý povedal: - komunisti. Oni zavádzajú nový poriadok vo svete.

	Poviem pravdu, nikomu sa nechcelo veriť, že toľké divy a zázraky dokázali porobiť komunisti. Veď sa o nich od nepamäti hovorilo ako o buričoch. Po prvej svetovej vojne zvolenský slúžny takto poučoval svojich richtárov:

	
	- Richtári, dajte si dobrý pozor, aby ste po dedinách nemali utajených komunistov! Červení sú nebezpeční buriči, neznabohovia!

	- Veľkomožný pán slúžny, a ako vyzerá taký naozajstný komunista? — spýtal sa jeden z nich. — My veru nemáme ani potuchy, akú majú podobu.

	- Múdra otázka, richtári! — pochválil slúžny. — Aby ste rozoznali komunistov od nekomunistov, treba vám vedieť, že červení sú bezmála v každej dedine. Burcujú ľudí, najmä robotníkov proti republike a proti bohu! Najlepšie ich poznáte tak, že radi veľa rečnia. Tí, čo najviac chudobe po dedinách sľubujú vytúžený raj, to sú tí komunisti. Máte voľaktorý takých?



	Ostatnú vetu potom šmaril medzi zarazených richtárov. . . Hodnú chvíľu bolo ticho, kým sa jeden osmelil:

	-      Máme, pán veľkomožný . . . Otca im! U nás v dedine sú traja takí. Veľa papuľujú, raj sľubujú, ale do roboty sa im nechce. ..

	Slúžny sa spokojne usmial: - Ktoríže sú to?!

	— Pán farár, pán rechtor a notár...

	 

	Veľa by sa ešte dalo pospomínať o našich Detvancoch. Robota nám horela pod rukami tak doma na kamenistých roličkách ako aj tam za morom, kde nás bieda zaviala. Napodiv, naši ľudia sa len veľmi zriedka dali kortešom zvábiť za more. Nebolo toho zlata, čo by nás bolo natrvalo odpútalo z našich lazov, od svojeti do cudzích ďahov,
lebo Detvan si ľúbi kraj pod Poľanou.

	Ani dnes sa vo fabrikách a v družstvách nedáme zahanbiť. Pravda, náš človek sa vždy vzpieral novotám, bol trochu nedôverčivý, nechcel sa popáliť. Ale keď príde veci na chuť, nezastavia ho ani tri páry volov.

	A to je veľký závdavok na budúce časy, o ktorých chcem
povedať v druhej knižke, lebo teraz som sa podujal načrieť len zo žriedla veselých rozprávok a príhod, ktoré sa od dávnych čias postvárali po našich podpolianskych dedinách.

	Týmto sa čitateľ dostal do kraja, z ktorého čerpám hrsť
rozprávok.

	 

	Autor

	 

	
DETSTVO

	 

	Narodil som sa nečakaný, a preto aj nevítaný. Poškrabok, ako sa u nás vraví, ostatná ratolesť nášho Bicanovského rodu. Rodičia už mali na krku trinásť zdravých, ustavične hladných žalúdkov, preto som už od narodenia bol ponechaný na seba a na náhodu. Len čo mi začalo v mladom rozume trochu svitať, hneď som bol nacistom, že ak si sám nepomôžem, stratím sa v húšťave ostatných súrodencov. Vari preto som bol od malička huncútisko prešibaný, prevydrený, všetkými masťami mastený . . .

	Náš laznícky dom stál na kraji hustej hory. Z priedomia sme videli mestečko Detvu s lipami okolo kostola ako na dlani.

	Pod ochranou Poľany sme si žili ako kuriatka pod starostlivými krídelkami dobrej kvočky. Od jari bývalo u nás v chalupe veselo. Aj keď sa pod zub vždy veľa neušlo, tepla a fígľov nám nikdy nechýbalo.

	Náš otec, pravý Detvanec, robotou a starosťami zodratý, nemali doma pokoja. Pre takú rozkošatenú famíliu ustavične museli zháňať groš, potravu, palivo, pripraviť v dome to i to, aby nechýbalo aspoň to najpotrebnejšie.

	Keď sa večer ukonaný vrátili medzi nás, nebolo im do reči. Trochu si zajedli, a kde sadli, tam spali. Starosti ich mocne prikvačili. Lež nikdy sa nikomu nežalovali. Boli skúpy na slovo a hrdý. Ich slovo platilo v rodine ako zákon.

	Jediný, kto sa opovážil otcovi postaviť proti a kedy-
vtedy trochu ich aj zavrátiť, boli náš starý otec sám nevedeli presne, koľko majú za sebou zím života, ale boli ešte hrdší i krajšie urastený ako náš dobrý otec.

	Podľa dávnej obyčaje si až do smrti zachovali kečky, štyri vrkoče, podobné dievockým. Padali im z hlavy, starostlivo prepletané remienkami, prizdobené ringaľkami. Kečky boli ich ozdobou a pýchou. Spadali im voľne: dve po spánkoch, dve na chrbát. Neboli by si ich dali odstrihnúť ani za celý svet.

	Keď som bol ešte malým šarvancom, starý otec už mali kečky biele ako striebro, ale za mladi vraj boli vrané ako žúžoľ. Každú nedeľu som sa prizeral, ako si ich rozplietajú, prečesávajú, mastia šmalcom a znova zapletajú. Potom si vyšli na podstenie. Spokojne si bafkali zo zapekačky a tešili sa z nedeľného rána i z nás — drobizgu. Odpočívali ticho, pokým sme sa všetci spoločne neskotúľali z lazu do kostola v dedine.

	Kto nevidel Detvancov a Detvianky v nedeľných krojoch,
môže banovať. Rozkvitnutá lúka je nič.

	Po omši pri toľkej kráse sme sa vypravili s mamou domov. Otec a starý otec si zašli na pohárik, aby vraj červíkovi v žalúdku koreň otrávili. V krčme platievali celý cech starý otec, lebo u nich groš nikdy nechýbal.

	Pekne si zarobili tým, že pomáhali gazdom, keď sa im kravy telili, alebo kdejaké choroby odháňali od statku. Zlé jazyky o nich trúsili, že vraj vedeli porábať kravám, čarovať i bosorovať. Keď som sa ich raz na to spýtal, iba sa uškrnuli a tíško odvrkli:

	— Maťko, vnúčik môj, pamätaj si: človek nikdy nemá toľko chleba, aby ním všetkým ohováračom papuľu zapchal. Nepočúvaj ty na také táraniny.

	Otca, ani starého otca som nikdy nevidel opitých. Ba ani len šibnutých! A to je v našom kraji veľká zriedkavosť. Veď u nás sa niektorí vedia tak zrichtovať, že im ešte aj to zviera vyhne . . . Potom len hrešia, nadávajú, zapárajúc navzájom do seba; vadia sa ešte aj s chodníkom, že im uteká spod roztatárených nôh.

	Beda tomu, čo sa stretne s podpitou „zlezou", ako dedinčania prezývajú nás - lazníkov preto, že zliezame z lazov do dediny.

	V taký čas je najlepšie naďaleko sa im vyhnúť. Podgurážení Detvanci sú zádrapčiví; horší ako vlci v zime. Do hocičoho sa púšťajú. Nehľadia na následky. Keď si niektorí dačoho navarí, potom si v base pár rôčkov pospevuje:

	 

	Ej, čo som to urobil, 

	spod Poľany „zleza",

	keď mi zakladajú,

	keď mi zakladajú,

	na rúčky železá . ..

	 

	Náš starootcovský dom bol z hrubých brván, s malými, umne ozdobenými a vyrezávanými okiencami. Na okolí ani nebolo takého gruntu, aký bol náš.

	Keď som sa raz starého otca pýtal, ako nagazdovali peňazí na také stavisko, akurát mali dobrú vôľu, nuž povedali mi:

	—      Staval som ho, ako všetci tunajší lazníci, ktorým sa
neťažilo. Od horára som si vytiahol „ceduľu" na tri kubíky suchých stromov. S tou som potom zvážal drevo celé dva roky Vždy som šiel tak, aby som sa s horárom nestretol. Teda chodil som len vtedy, keď som naisto vedel, že ho niet v revíri. Takto som si každý týždeň priviezol najmenej jednu riadnu fúru. Stromy som dal popíliť.
Nakoniec som takto mal na dom štyridsaťosem kubíkov
dosák a hádam aj vyše päťdesiat kubíkov zakresanej guľatiny. Za to, čo som utŕžil za zvyšné dosky, kúpil som klince a tehly. Tak ma celý dom nestál viac, ako tie tri kubíky suchých smrekov. Čo sa vypilo s kamarátmi pri stavbe, nerátam: to sa v zdraví užilo a padlo na osoh.

	-      A horár, nič? - vyzvedal som.

	-      Čože? Keď už dom stál, počastoval som ho a potom
som ešte žiadal, aby mi vrátil peniaze za „ceduľu" na tri kubíky, že som ich nestihol zviezť z hory. Ukázal som mu ju, aby nepovedal, že klamem. Aspoň videl, že som Detvanec, a nie akýsi „belaskár". Keď milý horárik začal ohŕňať gambu, napomenul som ho, aby sa neštorcoval. Ak dačo začne, len hanbu utŕži pred nadriadenými; spýtajú sa ho, ako si merkuje horu.

	-          A uznal?

	-      Inšie mu neostávalo. S pánmi sa musí vedieť. Ak oni
majú školy, my musíme mať o to bystrejší rozum. Nenadarmo sa hovorí, že my Detvanci prekabátime aj troch učených fiškálov.

	 

	Málokto by uveril, že pri toľkých detiskách sa nám bitky od otca takmer vôbec neušlo. Viac sme sa báli ich ako britva ostrého pohľadu. Hoci boli veriaci človek, keď sa napajedili, pospomínali nám aj takých svätých, akí sa ešte ani len narodiť nestihli.

	Keď si vyliali zlosť, uľavilo sa im. Pozreli na naše preľaknuté tváre a sklonené pohľady, usmiali sa pod pol fúza, a zase boli človek ako baránok. Dobrota!

	Skorej sme utŕžili nerátaných od matere.

	Mať boli vysoká, kostnatá, prísneho pohľadu. Od toľkej roboty a od veľa detí mali ovisnuté plecia. Preto, že nás mali všetkých rovnako rada, starali sa, aby z každého vychovali statočného človeka. Preto keď sa im na niektorom z nás niečo nepozdalo, takú mu strihli spakruky, že hneď zbadal, v čom chybil. Pri ich cintľavej postave, kto neskúsil, nikdy by neuveril, akú len mali ťažkú a tvrdú ruku.

	Nám šarvancom ešte tu a tam kadečo prehliadli, ale sestrám ani najmenšie. Aby dievky nemali času myslieť na pochabstvá s parobkami a na iné daromnice, hnali ich z roboty do roboty: prali odedzu, robili okolo domu, pleli, kopali v záhrade alebo na poli a zase museli okolo
statku alebo hydiny . . .

	Mať verili, že večer, keď je tma, ľudská a najmä dievčenská duša je najviac vystavená diablovmu pokúšaniu. Aby sestry uchránili pred hriechom, pridelili im na každú hodinu toľko obšívania, plátania, pradenia, tkania, preberania fazule a hrachu, že im rozum nemal kedy strečkovať po ledačinách. Len chichotat a spievať si mohli.

	Len mamke môžeme ďakovať, že pri toľkej čeľadi nikto z nás nechodil otrhaný, špinavý alebo inak zanedbaný. Len ja jediný som akosi menej dbal o seba. Z domu som mohol vyjsť čistučký ako ľalia, vo chvíli som sa ufúľal, zamazal tak, že neraz moja vlastná mať, museli aj tri cudzie detiská umyť, ak ma chceli rozpoznať. Pravda, potom už bolo, čo nemuselo byť.

	U nás sa každý kúsok šatu dodieral, až pokým sa celkom nezodral. Ja, ako najmladší z detí, som už donášal iba obnosené kusy. Ušlo sa mi iba to, čo spŕchlo poplátané zo starších súrodencov. Preto nie div, že ma všetci prezývali iba „handrárikom".

	Nehnevalo ma to. Naopak, bol som rád, že nemusím nosiť novú odedzu. Na novú treba ustavične dávať preveliký pozor, ináč bol oheň na streche. Hromžili rodičia a hromžili aj súrodenci, ktorí čakali, kedy na nich príde rad donášať nový kus.

	 

	V lete nám bolo aj bez šiat a krpcov hej, ale v zime beda. Detí veľa, a šiat málo. Ráno sme sa ozlomkrky predbiehali, kto sa prv oblečie. Na koho sa neušlo, musel doma tvrdnúť v košeli, kým sa niektorý nezmiloval nad ním a nepožičal mu svoje šaty . . .

	 

	Vrstovníci ma uznávali ako svojho kapitána. Ešte aj starší ma na slovo počúvali. Toto miesto vodcu detskej bandy som si ťažko vybojoval. Ale čo bolo pre mňa pobiť sa hoci niekoľko ráz za deň, keď ma, ako najmladšieho z trinástich, každý ustavične otĺkal.

	Nepamätám sa presne, ako bolo, ale iste som bol zázračné dieťa, lebo mať mi podchvíľou vtĺkali do hlavy, že ak zo mňa dačo bude, tak sa stane veľký zázrak.

	Mal som necelé tri roky, a už ma hrobár na lopatu bral.
Len-len že som mu ušiel z nej. Starší parobci ma len tak z pestva napchali zelenými plánkami. Dostal som preukrutný brušný katar. .. Mať už zalamovali nado mnou rukami, ale babky zelinkárky pomohli. Vylízal som sa z toho . . .

	Majster bol zo mňa. Beda veci, ktorá sa mi dostala do rúk.

	Najväčší virgas som dostal, keď sa mi podarilo rozobrať
„slávne" otcove hodinky. Pamiatku z Bosny. Vyhrali ich tam ako vojak od svojho husárskeho kamaráta – baču Tarkoša.

	A že som ich akurátne rozobral, vidieť z toho, že sa nenašiel majster-hodinár, čo by si bol trúfal zložiť ten slávny „verk".

	Medzi žiakmi starej lazníckej školy som býval vždy prvým. Nie síce v učení, ale denno-denne som prvý vybehol zo školy. Ešte cengáč neodznel, a už som sa hnal s vetrom opreteky, cez húštiny, potoky, jarky, lúky a pasienky na obľúbené miesta, kde sme sa hrávali.

	V okolí nášho domu nebolo vtáčieho hniezda, ktoré by som nebol poznal. No prichodí sa mi aj pochváliť. Nikdy som ich nekynožil. Ba naopak. Neraz som vyklbčil surovca, čo ubližoval mojim vtáčikom a ich hniezdom.

	 

	 

	 

	 

	 

	 

	 

	UJO  MACO

	 

	Ešte som nestihol spomenúť, že v rodine býval s nami aj mamin brat, ujec Maco. Mládenec nie práve najmladší, veď už mal na chrbte štyri krížiky. Vždy sa trochu prihlúpo usmieval; len veľké oči stále žmurkali a robili ho dobráckym. Od tých čias, ako ho na vojne zasypal šrapnel, ustavične šomral a zhováral sa sám so sebou. Tento ujec Maco, ani neviem prečo, mal ma tak rád, ako mávame radi vred na sedacej časti.

	Ustavične si ma plietol s vápnom; kde mohol, tam ma hasil. Mal rád dôkladnú robotu. Neviem, čo sa mu na mne protivilo. Od útleho veku ma nenávidel. Ale ani ja som sa nedržal Kristovho hesla: Kto do teba kameňom — ty doňho chlebom. Nedalo mi, keď hodil po mne skalou, aby som zhľadával chlieb. Skál bolo vždy naporúdzi.

	Boli sme teda nepriateľmi, a to nie hocijakými. Nenávideli sme sa na život a na smrť. Ak sme si len mohli dačo zle vykonať, nikdy sme to nezameškali.

	Veľmi dobre vedel, že naša laznícka škola je mi tŕňom
v oku, preto neľutoval nijakú námahu, aby mi ju čo najviac osladil. Bezplatne pomáhal starému vojenskému vyslúžilcovi, ktorý bol naším lazníckym rechtorom. Ustavične na mňa žaloval. Keď som ostal po škole, uškŕňal sa ako pes na otruby. Deň, keď som vyfasoval trstenicou, rátal sa mu za nedeľu. Ustavične húdol našim, že ak ma nebudú držať na uzde, vyrastie zo mňa Rinaldo Rinaldíni. 

	Nevedel som, kto ten ctihodný muž je, ale cítil som, že musel byť veľký lotor, keď ma môj „milovaný" ujec Maco dával s ním do jedného vreca. Maco sa s jedným vycereným zubom šťastne škľabil, keď ma videl usmokleného po mlátení.

	Kým som bol malý, boj bol nerovný. Prehrával som na všetkých frontoch. Ale ako som dorastal, začal som mu rováše oplácať . . . Keď mi bolo desať rokov, už sa mal predo mnou na pozore. Neraz aj on okúsil trpkú pilulku, ktorú som mu ako vábnik narafičil, a prezrel ju naplno!

	Bol tuhý fajčiar. Keďže nemal svojich peňazí, bažil za tabakom. Podhadzoval som mu do cesty kozie bobky zabalené v tabakovom papieri. Narafičený „paklík" bol na nerozoznanie od pravého z trafiky.

	Ako mi len dobre padlo, pozorovať ho, keď zbadal môj paklík. Obzrel sa, chmatol, a fuk s ním do rukáva kabanice.

	Potom som ustavične striehol po ňom. Zašiel do maštale alebo do pajty. Pakeľ odbaľoval vždy rovnako dôverčivo, s rovnako ututlávanou nádejou, že tentoraz je v ňom naozaj tabak. Len keď zazrel, alebo zacítil bobky, zaklial ako pohan. Šmaril „pakeľ" o zem a zúrivo ho rozdupával. Podbehnutými okáľmi sliedil, kde som, aby ma na mieste rozdrapil.

	Spával v komore, kde mali naši zrno, semiačka na siatie a rozličné gazdovské riady. Keď mi raz zasa podkúril, že mi zadok horel ako očovské humno, čert sa zobudil vo mne a ja, odroň, som nelenil. Nazbieral som za fľašu cŕkavých koníkov a svätojánskych mušiek. Celý ten zverinec som nebadane šmaril do jeho kutice.

	Ani vo sne mi nezišlo na um, že moja nevinná pomsta ho tak strašne znivočí. Celú noc lietal po komore ako mura - smrtihlav okolo lampy. Ručal, mlátil, čo zasiahol. Krpcami dupotal, že všetkých v dome pobudil. A predsa moje potvorské chrobáčiky nemohol do rána vykynožiť. Keď ich začal polonahý, s vypleštenými očami  mlátiť v jednom kúte, rozcvrlikali sa a rozžiarili v druhom. Ak vrecia s obilím nepreložil v tú noc aspoň sto ráz, tak ani raz. Div sa nezošalel od jedu...

	Keby ho mať a otec neboli utíšili, bol by vari podpálil  dom, len aby sa zbavil cŕlikania a blikania malých potvor.

	Ráno po pekelnej noci zastihlo ujčeka nevyspatého. Umšlág na rozpálenom čele mu do ďaleka svietil belosťou. Vpadnuté oči však sľubovali neľútostnú pomstu. Cítil, ej cítil koho má hľadať za nočnou chrobačou.

	Odvtedy som chodil po rodičovskom dome ako po bojišti. Keď som mal zabočiť za roh, najprv som, z obozretnosti, vystrčil baranicu na palici. Keď dostala od ujca mne rezervovaný úder, už som aj mohol švihať. Na šťastie ujček nevládal bežať a v posledných rokoch ani hádzať kamene. . .

	Mal som už vari dvanásť rokov, keď sa stala čudná vec. . .

	Vracal som sa z lesa s mliečnikom plným jahôd. Ujček ma zďaleka zbadal a striehol za rohom. Tentoraz som však nevystrčil ani baranicu, ani vlastnú hlavu, ale pokojne som šiel k nemu a ponúkol som mu jahôd.

	Od prekvapenia ostal celý bez seba. Nedôveroval ani mojim jahodám. Len keď videl, že ich ja jem, osmelil sa aj on. Jedol hltavo, bez slova. Dobrá polovica ich zmizla z mliečnika. Potom sa náhle na mňa usmial tak krotko a tak pekne, že som sa začervenal. Hanbil som sa za všetky nerozumné kúsky, ktoré som mu kedy vyparatil.

	Po búrke býva najkrajšie. S Macom som sa skamarátil tak, že od šťastia až opeknel. Hladkal ma, po strapatej štici a — a dal mi svoj jediný cenný majetok: nožík značky „Sarajevo".

	Od toho dňa sme neboli ani chvíľu jeden bez druhého. Staral som sa oňho ako o mladšieho brata. Nosil som mu najlepšie ovocie z okolitých sadov a záhrad, ktoré som mal v tie časy v celoročnej „árende".

	Násobilku som si nijako nevedel zapamätať, ale kedy v čej záhrade dozrievajú hrušky, jablká, slivky, vedel som spamäti aj o polnoci.

	Zo školy som si zapamätal, že ovocie sa má jesť len zrelé Preto som v svojom revíre oberal len zrelé a dobré fajty. Výnimkou boli polky, ako u nás vravia egrešu. Len rechtor ich mal v záhrade. Tie som nikdy zrelé neokúsil; vždy sme mu ich skmásali ešte za zelena.

	S Mackom sme sa netešili dlho z kamarátstva. Keď zvážali seno, spadol z voza. Privalilo ho. O dva dni neboráčik dokonal. Škoda ho — dobráka. Mohol si ešte požiť. Ja by som sa veru bol aj naďalej oňho staral, aby som mu aspoň trochu uľahčil otupný život, a odčinil dačo z pestiev, ktoré som na ňom napáchal.

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	SLNCOVÝ   KÔŇ

	 

	Voľakedy vedela dedinských šarvancov zaujať aj najmenšia maličkosť. Stačilo, aby sa k nám zatáral handrár so svojou píšťalkou, a už bola celá dedina hore nohami. Zháňali sme staré handry, háby a zamieňali sme ich za prstienočky, korálky, za nožík alebo za inú „cennú vec". Rovnako bol vítaný aj kožkár. Radi sme si vypočuli aj zaujímavé príbehy a novinky zo sveta, ktoré nám rozprávali večne putujúci drotári, sklenári, miškári, hrnčiari alebo iní neposední pútnici blúdiaci svetom.

	Raz k nám zavítal starý, ale veľmi šikovný a žartovný  šlajfiar. Celý jeho „verkštat" s majetkom, domom i s rodinou ťahala biela kobyla. Kým sa zdržiaval v dedine, popásala sa voľne po chotári. Nik sa nestaral o ňu priam tak, ako sa ona nestarala o svojho gazdu a o nás. Napásla sa, kde sa dalo, napila sa, kde tiekol potok, a spala tam, kde ju noc prikvačila. Aby sa predsa len ďaleko neodtárala, nakrátko jej sputnali nohy.

	Šlajfiar sa každý polrok pravidelne ustanovil do dediny. Keď mal prísť, dva, tri dni som ho nedočkavo vyzeral. Konečne prišiel k nám . ..

	Vybral som sa za ním, aby mi po brúse pretiahol môj chýrny nožík, čo som dostal od nebožtíka Maca. Za unuváciu som mu sľúbil z našich zemiakov. Šlajfiar bol zlej vôle. Sprvu si ma ani nevšimol. Ešte sa aj vyrútil na mňa, aby som si vraj svoj žabikláč strčil do . . .  Oj, nie, to nepoviem. Môj nožík si niečo také naozaj nezaslúžil.

	Takmer mi slzy vyhŕkli. Takto mi ho znevážiť! Veď mi je ani dobrý kamarát! Čo by som si opustený, bezmocný pastierik, počal bez noža v pustom poli alebo v lese?!

	Krv sa mi spenila. Zahorel som pomstou:

	- Počkaj, vandrák akýsi! Skaderuka-skadenoha! Ledačo túlavé...! Mne ty budeš takto?! - Najradšej by som mu bol podpálil ten jeho „betlehemček na kolesách". Lež podpaľačom som nechcel byť. Ako mu teda podkúriť?

	Zrazu som zazrel jeho starú kobylu. Popásala sa konca richtárovho poľa ...

	Hneď som vedel, čo urobím ...

	-      Počkaj, šlajfiar! Urážka ti draho príde, ako že sa Matúš volám. S Podpoľancami sa neťahaj za prsty, ani kým sú malí.

	Ako gáfor som sa vytratil od potoka. Švihal som poza humná do našej kôlne. Schytil som geletku, na ktorej bolo kolomažou napísané „minium".

	Vzal som červenú farbu a štetku, a už ma nebolo . . .

	Opatrne, aby ma nikto nevidel, doplazil som sa do zvonárovej fazule... Odtiaľ som cvikľovými listami a karelábmi vábil „paripu" medzi lieskové tyčky ovinuté fazuľou. Keď ochutnala šťavnaté maškrty, zvideli sa jej. Šla za mnou. Natrhal som jej repy, kalerábov, kukurice a uhoriek. Kým si chrumkala, pomaľoval som ju štetcom tak, že vyzerala ako zebra v červenom. Každé rebro som jej podfarbil. A tie okuliare okolo očí! To ste mali vidieť! Opísať je to ťažko . . .

	Keď som si po chvíľke prezrel svoje dielo, váľal som sa
od smiechu. Prisám otcu, ani starý Noe nemal taký zvierací zázrak vo svojej arche.

	Keby bol kobylku videl nejaký komediant, iste by ju bol
draho zaplatil.

	Dlho som sa nedržal pri nej, aby ma nejaké čertisko nezočilo. Odplazil som sa bokom a vyliezol obďaleč — na vysokú jelšu. Videl som všetko zokol-vôkol, ale mňa bolo ťažko zočiť; lístie ma krylo. Nebolo treba dlho čakať.

	Nasýtená kobyla pomaly cupkala ku gazdovej „búde" popýšiť sa novým kožuchom.

	Šlajfiar bol pohrúžený do roboty. Okolo neho stálo zo
desať starších dedinčanov a pár detvákov.

	Nič netušiaci šlajfiarik ostril o milých päť. Náhle ho v robote zarazil preukrutný smiech. Pozrel po ľuďoch, čo ich rozosmialo. Keď zazrel kobylu, sám sa nezdržal. Smial sa tak z chuti, ako sa v svojej biede iste už dávno nezasmial. Všetci slzili a chytali sa za bruchá.

	Jediný z prítomných, kto si zachoval dôstojnosť, bola na čudo sveta přemalovaná kobyla. Možno si myslela, že sa jej gazda a jeho kunšafti úplne spochabili.

	Po smiechu však býva plač.

	 

	[image: Image]

	 

	Chudák šlajfiar si v hlave porozkladal, kto mu bude z dediny na dedinu ťahať jeho biedu na štyroch kolesách, keď má takto na svetský posmech zrichtovanú kobylu? Z hlasného smiechu prešiel naraz do usedavého plaču. Lamentoval a preklínal lotra, čo mu jeho „tátoša" takto na posmech obrátil. Zvolával hromy, blesky, čertov diablov.

	Tým si aspoň akomak uľahčil, ale pomôcť si nepomohol.

	Gazdovia ho ľutovali, ale pomôcť mu nevedeli. Po čase si niekto zmyslel, že by hádam minium firnajzom zišlo. Odbehli teda poň. Potom spoločne brhlili farbu zo srsti. Ale kobyle sa to nepáčilo. Firnajz sa jej dostal  do oka, štípal ju. Od bolesti kopla najbližšieho tak, že dva mesiace sa mu iskrilo z oka, keď bolestne pokrivkával. Klial väčšmi
než šlajfiar.

	Farba nielen že z kobyly nezišlo, ale firnajzom sa ešte väčšmi rozotrela. Z bieleho koňa s červenými pásikmi stal sa ozajstný Kôň ohnivák. Taký, o akom sa už len v našich rozprávkach chyruje.

	Na druhý deň znevážený šlajfiar opustil dedinu.

	Ani biskupa nevyprevádzalo toľko ľudí ako jeho s tým prečudesným koňom.

	Keď má niekto škodu, o posmech už niet núdze. Aj vtedy akýsi posmeškár len tak strekol medzi ľud:

	— Dívajte sa; odchádza „nebeský šľajfiar" na „slncovom koni". Viacej nebolo treba. Udúšaný smiech zaburácal zo sto hrdiel, ako výstrel z kanóna. Ľudia sa smiali ešte aj vtedy, keď už unavený klepot kopýt slncového koňa dávno doznel.

	 

	Šlajfiar sa v našej dedine viacej neukázal. Ako som sa však dozvedel, robil s tým koňom hotové zázraky.

	Už nemusel chodiť hore-dole po dedinách a z domu do domu vykrikovať: „Brúsiť! Dajte brúúsiť! Nože, britvy, nožnicéé. Opravím ambréle a parazóle! Dajte brúsiť!"

	Stačilo, keď sa v dedine alebo v meste zjavil v plnej kráse jeho „slncový kôň", už mal zákazníkov, koľko len chcel. A nie namosúrených, nevľúdnych, ale nasmiatych, s ústami od ucha k uchu.

	Keby bol niekto chcel od neboráka šľajfiara odkúpiť jeho přemalovaného tátoša alebo zameniť ho bárs aj za najlepšieho žrebca, nebol by ho dal za nič na svete. Taký velký chýr nemal vtedy medzi ľuďmi ani BAŤA.

	A tak sa vlastne moja detská pomsta na dobré obrátila.

	 

	 

	 

	ZAKÁĽAČKA

	 

	Stalo sa to v decembri. Zima už riadne priťahovala. Len tak chrupkalo pod kapcami. Najlepší čas na domáce zakáľačky!

	V ten deň, o ktorom vám idem rozprávať, bolo v našej 
lazníckej škole rovnako ako v iné dni, len nášho rechtora už po dva dni prenáramne zuby boleli. A to je veru nanič hostina . . .

	Neborák iba vykrivoval opuchnutú tvár. Aby sa nemusel s nami zapodievať, kázal Paľovi Babicovi, aby nám čítal rozprávku O vtákovi Ohnivákovi a líške Ryske.

	Sám sa učupil do kútika k peci. Bôľom zvraštenú tvár si zababušil do vlnenej šatky a trpel. Trpel, ako vie trpieť iba ten, koho zuby naozaj bolia.

	Nám šarvancom bolo hej! Rozprávku o vtákovi Ohnivákovi a  prešibanej líške Ryske sme už vedeli naspamäť. Preto nás v laviciach mrie žrali a všetci rohatí s nami šili.

	Zabíjali sme čas, ako sme vedeli. Jedni sa omýkali, iní sa preťahovali za prsty alebo sa hrali o pierka.

	Keď náš kút pri obloku už raz nevedel čo ďalej, Jožo Gibala sa udrel po čele. Tajnostkársky sa zatváril a privábil nás bližšie k sebe:

	Strapaté štice nás - treťoklasníkov hneď boli v guči

	- Chlapci, viete čo ďalej?

	
	—  Čooó? Vrav! — šepli sme jedným dychom.

	—  Zahráme sa na zakáľačku!

	—  Na za-ká-ľač-kuú? — slabikovali sme všetci od prekvapenia. O takej hre sa nám naozaj ani nesnívalo.



	Jožo posmešne napodobnil naše pochybovačné hlasy. - Áno, za-ká-ľač-kuú! Ak sa má zakáľačka vydariť, musíme mať kŕmnika, brava ...

	
	— A kde ho vezmeš? — zasa sme všetci.

	— Mám ho, aha! - ukázal prstom na prekvapeného Jana Puškára. — Jano je z nás najtučnejší. A ešte si dobre všimnite jeho ... no čo asi?

	— Tvár? — vykríkol som. — Naozaj má ako naše...

	— Tvoja sa skorej podobá prasacej! — zahriakol ma Jano.

	— Všimnite si Janovho mena: Pu-š-kár!!!

	— No a čo je na ňom?

	— Ak z neho vynecháme -r-, je z toho – puška. Naša mama tak volá prasiatka: — Na, puška moja, na, na, na . . . c-c-c . . .



	Začalo sa nám brieždiť v hlavách.

	—      Jano, budeš kŕmnikom. Švihni pod lavicu!

	Z Janka Puškára, vďaka jeho menu, stal sa kŕmnik tak náhle, že si svoju premenu ani uvedomiť nestihol. Jediné, na čo sa zmohol, bolo: — Nedbám, keď chcete, aby som bol prasa, budem. Ale prečo mám ísť pod lavicu?

	
	— Aj to zvieš! Len hajdy pod Martinovu lavicu... Tam už budeš ako v chlieve. Keď bude mať Martin kolená spolu, chliev je zavretý. Keď nohy roztiahne, dvercia sú otvorené, a ty, kŕmnik, môžeš vyjsť... Len nezabudni krochkať. . .

	— Začať už?

	— Neskáč mi do reči! Pobalamútiš ma, - robil sa dôležitým furták Jožo.

	— Skúsim zakrochkať ... - ponúkol sa Jano a zagrúlil tak opravdivo, že sa všetci žiaci obzreli, presvedčení, že sa do triedy dostalo ozajstné prasa.

	— Babrák? Čušíš ho tam! - karhali sme novopečeného kŕmnika.



	
	— Mišo ťa bude vábiť! — poúčal Jožo kŕmnika ďalej.

	— Ja ho budem vábiť!... Ja!... Ja!... — ozvali sme sa viacerí.

	— Ticho! Viem, čo robím! — odbil nás panovačný Jožo. — Mišo, ber si čiapku. To bude vahanček na vábenie prasaťa  Neskôr zase hrniec na krv. Rozumieš?!

	— Nerozumiem; ale keď myslíš, .. . dobre, - prisvedčil cestárov Mišo, hrdý, že ho Jožo tak vyznamenal.

	— Mišo. vieš z chlieva vábiť kŕmnika? - zisťoval Jožo.

	— Viem. Budem jazykom cŕkať a mľaskať. Jano, počúvaj, či sa ti to bude páčiť. — A spustil taký mľaskot a crkot, že sme si všetci pochytali nosy, aby nás nepodusilo od smiechu.

	— Stačí, Mišo. Chlap si! Len si zachovaj, že ty brava vyvábiš spod Martinovej lavice. Keď bude pod našou, potom ho s Adamom povalíte nabok ...

	— Len či sa im dám! — pätil sa Jano.

	— Oh, či si! Musíš sa dať. Ty si predsa kŕmnik...Chytia ťa a Karol bude mať ako mäsiar za sárou zastrčený vrchnák z peračníka. To bude mäsiarsky nôž. Neboj sa, vrchnák je len tupá doštička . .. Nemôže ti ublížiť. Veď je to len hra.

	— A kto sa bojí?... Začnime už! - a zase si zakrochkal.

	— Jano vie lepšie krochkať ako násobiť. Pripravte sa! Začíname... Martin, otváraj „chliev"! Daj si kolená od seba! Jano, krochkaj!. .. Nie tak! Tichšie! Lebo nijaký mäsiar nemá také klobásy na kline, ako ich budeme my mať po zadkoch, ak nás rechtor zbadá ...

	— A ty čo budeš robiť? - opýtal sa podozrievavo Adam.

	— Ja vás budem komandovat'. Ostatní mihnite vše okom, či nám nehrozí nejaká skaza . .. Začíname! Martin, nohy! . . . Mišo, cŕkaj, a ty, Jano, krochkaj!



	V triede bolo napäté ticho. Iba hlas Paľa Babica ospalo
oznamoval, čo sa práve v rozprávke deje s vtákom Ohnivákom.

	Jano, tíško krochkajúc, predieral sa von z „chlieva". Mišo cŕkal o milých päť a čiapkou šibrinkoval „kŕmniku" popod nos. Vyvábil ho. Ani Adam nelenil. Vrchnák z peračníka ostril na řemeni z nohavíc. Tváril sa veľmi dôležito, ako naozajstný mäsiar.

	Keď „kŕmnik" vyšiel z „chlieva", Adam prestal ostriť. S Mišom sa náhle vrhli na neboráka Jana-kŕmnika. Zdrapili ho za strapatú šticu. Chceli ho zvaliť.

	Oj, ale trafili na pravého!

	Bránil sa. Prestal aj krochkaj Ani Mišo necŕkal a nemľaskal Všetci traja sa metali, zvíjali a fučali pod nízkou lavicou ako mechy.

	Zrazu sa Jano vyšmykol. Chcejúc sa zbaviť nepríjemných mäsiarov, mykol nohou, a vtom bááác!... Kopol do rohu steny. Stará vakovka nevydržala. Roh múra zletel s veľkým buchotom.

	Všetci sme údivom zdúpneli.

	Keď sa kúdol prachu rozplynul, usúžený rechtor stál pri
našej lavici. Len raz strihol pohľadom po triede, a hneď každý sedel v lavici ako prikovaný.

	Učiteľ vytiahol spod lavice prekvapeného „kŕmnika", Jana. Strach bol pozrieť na neho: rozstrapatený, ufúľaný, zaprášený.

	—      Aha ho, všiváka! Čo si robil pod lavicou, háá? — spýtal sa ho rechtor ostrým hlasom.

	Preľaknutý a popletený Jano len zakrochkal; na viac sa nezmohol.

	
	— Čo si robil pod lavicou? - opakoval rechtor neúprosne.

	— ...sím, pán rechtor... brava... kŕmnika, prosím...— vyjachtal trasľavo.



	Smiech, ktorý sme aj popri strachu len ťažko zdržali, zaburácal ani hrom v horskej doline. Ani rechtor sa nezdržal. Opuchnutú tvár odvrátil bokom a smial sa . . .smial, ako už dávno nie.

	Darmo sa o chvíľu silil do vážnosti, darmo zastruhoval prísnu tvár, keď pozrel na Janovu doriadenú hlavu a na Mišove naškľabené  ústa, ktoré ešte aj vtedy crkali a mľaskali, znovu ho vychytil dravý smiech.

	A div divúci! Od smiechu i dobrej zábavy ho prestali aj zuby bolieť. A to bolo naše šťastie. Len nás napomenul, aby sme podobné hry nevymýšľali, lebo nejedna takáto nevinná hra zle skončila.

	Orýpaný múr, ako spomienku na našu „zakáľačku", sme spoločnými silami s pánom rechtorom opravili a ešte dlhé roky nosili v pamäti.

	 

	 

	NA VOZE DO SVETA

	 

	Podpolianskych faganov, ako napokon všetkých faganov v ich veku ustavične trápila zvedavosť: Čo je tam za tými kopcami? A čo ešte ďalej? Kde až vedú hradské i poľné cesty? Akí sú tam ľudia? Ako žijú?  Čo robia ich deti?  Aké sú? Smelé ako my, alebo uľakané? ...

	Pokým som bol menší, rodičia ma ustavične len odbíjali, že taký smrkáč vo vigani ešte nemôže do mesta.

	— Len sa ty, Matúš, pár zím ešte kapusty napukaj, podrastieš. Potom sa ukáže, či si súci uzrieť svet, - pretierali mi otec medový motúz popod nos.

	Až raz, to som už mal desať zím, vystihol som chvíľu, keď boli otec v dobrej vôli. Sedel som s nimi na medzi. Spomínali sme našu Malinu. Posledné teľa mala nepodarené, nesúce na príchovok. Bolo akési pokrivené; kolená malo kŕčovite spuchnuté. Ak má byť z jalovičky dobrá dojka, už za teľaťa musí mať nôžky tenké ako srnka.. .

	Nadhodil som, že by azda najlepšie bolo nepodarka predať. A ak predať, tak čím skôr; kým ešte cicia! Videlo sa mi, že tu by bol spôsob, ako sa čo najskôr dostať do mesta.

	A otec, vari z ľútosti nad nevydareným teľaťom, vyriekli
čarovné slová: - Skúsime šťastie. Mäsiarovi Poliačikovi odpredáme to  pľuhavstvo.   Materi  povedz,  aby  nám schystala čo-to na cestu. Vyjdeme hneď na brieždení.

	V návale radosti som kone vyčesal tak, že sa ligotali ani paripy, na ktorých sa v rozprávkach starého otca princovia a králi vozili.

	Celú noc som oka nezažmúril. Ustavične som sa prehadzoval. Snívalo sa mi, že som sa na teliatku dostal do utešeného mesta. Ľudia sa mi po zem klaňali. Vítali ma ako svojho kráľa Vtom sa zjavil šarkan s deviatimi hlavami. Len ma zhltnúť a zhltnúť. Neviem, či by som neskúsil jeho zubiská, keby som sa nebol skobŕľal z postele. Pravda, potom málo chýbalo, že rozhnevaný otec, prebudený mojím pádom, neodvolali svoj prísľub...

	Brr! Až mi husia koža naskočila na tele, keď som si pomyslel, že by ma otec mali doma nechať. Radšej ma mohol šarkan zhltnúť, ako takéto zažiť.

	Ráno otec ešte spali, a ja som sa už prpľal to okolo voza, to zase v konici. Aj teliatko som pripustil k Maline. Nebožiatko, nech sa ešte ostatný raz do chuti nacická. Potom som mu podstlal slamy do košiny vo voze. Reku, aby sa mu na ten druhý svet ľahšie odchodilo.

	Keď som už sedel na voze pri teliatku, zdurkali ma mať, aby som sa už aj pakoval k potoku. Vraj ak sa neumyjem, nebude nič z cesty do mesta.

	Mať boli neúprosná. Čo raz povedali, nikdy nemenili. Aby som im dajako vôľu nenaprhlil, radšej som hneď počúvol. Od potoka som vše šibol jedným okom na dvor, aby mi otec neuvrzli. Potom nám mať dali do tanistry obživy Otec ešte raz, naostatok hodili okom po všetkom,
či je tak ako má byť a z dvora sme vyleteli ako šarkani.

	Tisíc ráz som sa viezol na našom voze, ale takú radosť som v srdci nikdy nezacítil. Kone erdžali, spiežovce slávičími hrdielcami spievali. Kolesá hrkotali ako starému notárovi falošné zuby. Otec si pobafkávali z fajôčky. Ja som sa ohrieval s teliatkom-nepodarkom. Pred Ocovou som mu dal do bezzubej papuľky prsty. Cicalo ich ani dieťa cumlík. Aspoň tak som mu spríjemnil ostatné chvíľky.

	Poliačik mal mäsa dosť. Ani len nepozrel na nášho nepodarka. Darmo mu ho otec do neba chválili, aké je to kapitálne teľa, z akej onakvej fajty... Ak sme sa nechceli vrátiť s prázdnymi rukami, prichodilo nám teľa ďalej ponúkať.

	Otec, na moju prevelikú radosť, rozhodli, že skúsime šťastie v Bystrici.

	Prebehli sme cez viaceré dediny.

	
	— Matúš, ľad'ho, aký zámoček! - povedali otec, keď" sme prechádzali popod palotu v Mičinej. - Tam si páni žili ako prasce v žite. Nič im nechýbalo, iba ak vtáčie mlieko. Páči sa ti? - přecedili otec len tak cez zuby, beztoho, žeby si vybrali z úst vyhasnutú fajku.

	— Otec, a ako sa dostali hore? Veď je to strašná výšava.

	— Čože, to je ešte nič! Kdeže sa to dá prirovnať k ozajstnému zámku, aký je vo Zvolene alebo vo Vígľaši! Tam máš múry ako na festungu. Ale toto? — a opovržlivo si odpľuli. — Pár poriadnych hôrnych chlapcov, zbojníkov, zahralo pánikom taký trnofraj, že ich pár rokov strhávalo zo spánku od strachu i od zlosti za peniazmi, ktoré si od nich zbojníci naveky požičali.

	— A či sa zbojníci opovážili aj do takýchto výšav? —
vyzvedal som ďalej.

	— Dvaja, traja sa dali najať do kaštieľa. Držali sa pár dní pri všetkej statočnosti. Potom však, keď to páni najmenej čakali, nočnou hodinou vpustili dnu svoju zbojnícku kompániu. No beda tomu, koho dostali páni do svojich rúk! Tomu by bolo lepšie bývalo, keby sa nebol vôbec narodil ... V mučiarňach im kosti lámali. Medzi potkanmi a myšami v temniciach — hladomorniach ich hladom morili. Napokon ich na postrach ostatných stínali, alebo vešali na šibeničných kopcoch.

	— A ostatní zbojníci neoslobodili svojho kamaráta?

	— Kedy hej, kedy nie! No keď panskí katani jedného skántrili, desať iných bolo hneď na jeho mieste a vyplácalo pánom rováše. Tieto hory boli plné hôrnych chlapcov.



	
	— Otec, a je pravda, čo hovorila tetka Golianka, že aj Jánošík tadeto zbíjaval?

	— Najskôr tu bol. Či nevieš, že zo severnej strany Poľany je strmá skala pomenovaná Katruška? Meno dostala podľa nevernej milej, ktorú Jánošík zvrhol z brala do priepasti . ..

	— Bol som na Katruške. Ujčok Ďurica nám ukázali aj„Zbojnícky tanec". Je poblíž Katrušky na neveľkej lúčke. Vraj zbojníci sa tam zabávali. Hajduchovali okolo vatier pri gajdách a fujarách ... A tancovali tak, že ešte ani teraz, po toľkých rokoch, nerastie tu tráva ...

	— Pozrimeže, kurča bude učiť starého kohúta. Viem ja, kde sa všade zabávali „smelí chlapci" spod Poľany!... - usmiali sa dobrý otec pod fúzy. Bohvie, čo si vtedy mysleli. Veď aj oni boli za mladi takým súcim „smelým chlapcom". Nocou chodievali zo salaša poza bučky, poza buk, a prikvitli aj ta, kde ich nezasiali.



	Pri takýchto rečiach sme zhrkotali haditou mičinskou cestou až do Bystrice.

	 

	Bystrica!

	Jójha, ale je tu domov! A ešte akých! . . . Nie ako u nás na lazoch, iba kde tu domček. Aj v Detve vidieť iba malé domky učupené popri sebe. V Bystrici sú domiská — opachy! Obloky veľké, brány ozrutné, kované. Na uliciach plno vozov, ľudí a čo ja viem, čo všetko sa tam mrvilo.

	Zazrel som aj žandárov s kohútími perami za klobúkom. Len ma tak striaslo, keď som si pomyslel, že by som sa dostal takému kikirikášovi pod ruku.

	Hľadel som a hľadel, div som si oči nevyočil. Krásne poobliekané panie sa vozili na hintovoch. Deti boli samá čačka-bačka. Až ma hlava rozbolela od toľkých novôt. . .

	Pekná je Bystrica a veľký Hron, čo tečie cez ňu. Naše jarky a potôčky nemožno k nemu ani len zďaleka prirovnať.

	Nevdojak mi prišla na um naša detvianska pieseň:

	 

	...Keď ma šikovali

	hore tou Bystricou,

	tak som si zakrýval

	oči kabanicou . . .

	 

	V haravare som načisto zabudol na teliatko. Ba aj otcovi vypadlo  z pamäti. Utíchlo, akoby ho ani nebolo. Len po dlhom čase náhle ma drglo čelom do boku a prestalo mi prsty cicať. Tým mi vari dalo znať, že aj keď je teľa, zatoľko rozumu predsa len má, aby zbadalo, že z prstov mliečko netečie. Začalo bľačať a hádzať sa. Domŕzalo.
Ľudia sa obzerali za nami a šomrali. Mali nás za ukrutníkov. Veď kto to kedy videl, nechať úbohé teliatko tak žalostne vybľakovať.

	Otec sa poškrabali po riedkej štici. Len teraz zbadali, že sa chyba stala. Pre seba sme vzali obživeň, pre kone obrok, len na teľa sme s ničím nerátali. Čo robiť? Ak sme nechceli, aby hladom zdochlo, a tak nás do škody priviedlo, hybaj otec po domoch mlieko zháňať. Veľa daromných rečí počuli, kým mlieko zohnali ... — Matúš, chyť teľaťu hlavu, napojíme ho!

	Ľahko sa povie napájať teľa, ťažšie je urobiť to. Naše teľa bolo navyknuté inak jesť. Nechcelo chlípať z mištičky, ako si to otec vymysleli. Keď sme sa už dosť s ním naomýkali, strčili sme mu do pysku fľašu s mliekom. Mlieko mu stieklo do hrdla. Otec pritom kliali tak šťavnato, že ešte aj to teľa sa červenalo. Otec boli taký nazlostený, že keby bol v tej paráde natrafil na nás dajaký kupec, bol by teľa dostal odpoly zadarmo.

	— Matúš sadaj, kým to pľuhavstvo zase nevyhladne — náhlili otec, keď sa teľa namlgalo. - Možno ho predáme na Sliači, ak sa tam trafí hlúpy, čo ho kúpi . . .

	Ja som v tie časy ani len nemukol. Poznal som si otca. Keby som bol povedal niečo neprístojne, ľahko by si boli zlosť na mne vyliali. Našťastie, teliatko prestalo vybľakovať. Aby mu to ani na ceste nezišlo na um, znova som mu ponúkol prsty. Cicalo mi ich tak tuho, že som sa bál, či mi aj krv nevytiahne.

	Škoda, že cez Radvaň, široko-ďaleko vychýrenú slávnymi radvanskými jarmokmi, ktoré každý rok v septembri trvajú tri dni, mali otec takú všechsvätskú vôľu. Nechcelo sa im veľa rozprávať.

	Iba čo tak cez plece škrkli:

	—      Tu býva radvanský jarmok Tuto sa predávajú dyne, tam Križianky núkajú škvrčiace hurky a krvavničky. Vedľa nich som tvojej materi, kým ešte bola dievkou, u pernikárov kupoval medovníkové srdcia so zrkadielkom, potom zasa vám husárov na koni. A hen, nad tou cestou, mávali komedianti a iná potulná čeliadka svoje šiatre, cirkusácke búdy a ringišpíle. Verkel im vrešťal tak, že človeku išlo uši potrhať . . .

	-      Otec, a čo bolo v cirkuse?

	-      Jáááj, čo by si ty rád vedieť! Syník môj, to by som ti musel dlho rozprávať.

	—      Povedzte, skorej nám cesta ubehne ... A ľaľa, aj teliatko je tichšie, keď rozprávate, — vyhovoril som sa furtácky na prameň otcovej nedávnej zlosti. Pobádal som, že mu už nesedí mucha na nose.

	 

	
	— Nikdy nezabudnem, keď som raz, ešte za mládenca, videl tu na jarmoku istého Stieranku z Hrochote, ako zarobil od cirkusára päťdesiat zlatiek, — zaspomínali otec. Prísnu tvár im v tej chvíli zaliala milota, akoby si boli spomenuli na najradostnejší kúsok zo svojho rušného života.

	— Kto to boli ten Stieranka? — osmelil som sa.

	— Tvrdý a preukrutné mocný chlap. Taká je väčšina Hrochoťanov, čo bývajú v hustých horách za chrbtom našej Poľany. Stieranka, čo som začal o ňom, bol chlap valibuk. Železo v rukách ohýbal. Ročného junca niesol na pleci ľahúčko ako iný chlap mača. Pravda, aj apetit mal
ako málokto! — uškrnuli sa.¨

	— Raz sa stavil, že na posedenie zje tri funty slaniny bez chleba, a ešte si slaninu natrie troma funtami masti. Stavil sa o liter čistej pálenky a ešte o deci navyše.

	— Vyhral?



	
	- Akože ináč. Najprv zjedol pomastenú slaninu, potom, aby mu mastná nezaškodilo, na dúšok „zahartoval" všetko litrom pálenky. A na doplnok šuchol do seba ešte aj ten deci.

	- Najprv si mal šibnúť deci, aby si neublížil, a len potom liter, - mudroval som.

	- Veď aj ostatní mu to radili, ale Stieranka ich vysmial, či sa im vraj rozum kýši, keď mu zle radia. Vraj keby ich poslúchol, ublížil by si. Motkal by sa, lebo by mu v žalúdku liter len slabo stál na decovci. Takto má decovec na litríku akurátny fundament.



	Nuž a tento Stieranka raz, neviem prečo áno, prečo nie,
veľmi potreboval päťdesiat zlatých. Bola bieda, nik nemal požičať. V tej tvŕdzi sa bol dopočul, že na radvanskom jarmoku cirkusanti zaplatia tomu rovných päťdesiat zlatých, kto im v zápase pred ľuďmi premôže medveďa.

	Milému Stierankovi nebolo viac treba . .. Pustil sa krížom cez chotár a poďho rovno do Radvane.

	Ľudstva bolo v cirkuse ako švábov na pive. Hrochoťan sa šmykol pod plachtu akurát vtedy, keď už cirkusár vábil, kto by sa chcel za päťdesiat zlatiek pustiť zápasy s jeho chlpatým Maciskom.

	Cirkusár bol poobliekaný ani pajác. Darmo však vyvolával, sľuboval, zlatky vytŕčal. Každý sa štítil zapodievať sa s obludou, a to ešte pred toľkým svetom. Zrazu do toho ticha svižko vošiel Stieranka. Bez slova zhodil zo seba kabanicu. To akoby bol povedal:

	-      Nuž, keď je tak, poďme do toho! Nech sa ukáže, kto z koho. Kde je medveď?!

	Keď cirkusár zazrel pred sebou ozrutu ako sám Goliáš, hneď ho pot zalial a zimnica vychytilo. Ľudia hučali ako včely pred rojením, preto nepočuli, ako cirkusár s usmiatou tvárou, ale hrozbou v hlase hovorí Stierankovi:¨

	Chlape, ak vám je život milý, ujdite skôr, kým nebude neskoro. Medvedisko vás na franforce roztrhá . . .

	
	- A nech! — odvrkol Stieranka. - Mne je už všetko fuk. Radšej nech ma medveď doničí, ako mám žiť takto, bez groša.



	Cirkusár videl, že má pred sebou človeka odhodlaného na všetko, preto zvrtol svoju nôtu:

	
	- Nechajte sa medveďovi premôcť, a dám vám akože tu stojím, rovných desať zlatiek.

	- Desať je málo. Potrebujem celých päťdesiat.

	- A keď vám vyplatím päťdesiat, dáte sa medveďovi premôcť?

	- Dám, ale najprv peniaze! A keby ma dokaličil, pošlem ich domov po známom, aby mi nezosekvestrovali kravu a voz.



	Ľudia už boli netrpezliví. Priam revali, a tak si vynucovali za svoje peniaze čo najskôr neobyčajnú zábavu.

	Keď cirkusár videl, že sa už nič nedá robiť, vytiahol peniaze. Stieranka ich bez slova vzal, prerátal a podal svojmu dobrému priateľovi so slovami: Keby dačo, odovzdaj ich mojej . . .

	Už si aj dlane popľul, a čakal, kedy sa vyrúti chlpaté macisko.

	
	- A nebál sa?

	- Aby sa pravde nekrivdilo, ako mi sám hovoril, nebolo mu všetko jedno. No nemyslel na to, čo bude, skôr len, aby už bol ľuďom z očí. ..



	Medveďa pustili z reťaze. Labiská mal v rukaviciach a na rypáku košík. Keď zazrel osamelého Stieranku, hneď sa bral k nemu. Chytili sa za pasy. Všetko stíchlo. Bolo počuť len ťažké odfukovanie nerovných zápasníkov.

	Zrazu však do Stieranku vošla prenáramná zlosť s ľútosťou, že on, človek, musí sa za mizerných pár zlatiek takto na posmech sveta s obludou zapodievať. Zdrapil milého medveďa, a švacol ho na piliny, že len tak schrapčalo v ňom. Medveď aj cirkusár hneď zbadali, že sedliak má nevídanú silu, že sa teda ide zle stať. Jeden reval strachom o svojho medveďa, druhý ručal od bolesti. Ja som len oči privrel, čo som sa nechcel dívať na tú hrôzu.

	
	- A?



	Potom to už nebola hračka, ale boj. Obaja zápasníci bojovali o svoje životy. Krik ľudí, čo boli okolo, ešte viac ich rozzúril. Keď Stieranka dostal od mrmloša labou zaucho, zovrelo v ňom ako v kotle. Spučil sa a medveďa, ktorého nebodaj len mliekom a chlebom chovali, druzgol o stĺp tak, že si neboráčik len vzdychol, zatriasol hlavou, a bolo po ňom.

	Všetci sme sa išli spochabiť od radosti. Kričali sme, ťapkali, dupotali.

	Stieranka vychádzal zo šiatra ako najslávnejší víťaz. Kol dokola sme ho obstali známi a neznámi lazníci spod Poľany. Radosť z víťazstva nám kazilo len bedákanie cirkusára, ktorý tak ľahkomyseľne prišiel o starého medveďa, živiteľa svojej rodiny.

	—      Jaj, tatko, to bolo pekné ... I mňa raz vezmete do cirkusu? — modlikal som celý rozrušený.

	-      Od teba závisí, či si to zaslúžiš. Naprav teľaťu hlavu! Paskudník, skoro si ho pridusil. Ešte mi škody narobíš!

	 

	 

	[image: Image]

	Pohronská dolina sa nadol od Radvane rozširuje do širokej kotliny. Hron je pritisnutý k nevysokým kopčekom po ľavej ruke. Po pravej sa dvíhajú nad poliami rozložité, hustými lesmi porostené vrchy.

	Prekvapilo ma, žo v tomto kraji niet roztratených lazníckych samôt, aké sú u nás. Ľudia bývajú spoločne v dedinkách, kde je dom pri dome. Ľutoval som deti, čo tam bývajú. Kdeže sa tie mohli hrať tak ako my!

	Škoda, že sme už pre pozdný čas a starosť s nepodarkom nestihli skočiť cez Hájniky a Rybáre do Sliača, do kúpeľov, ktorých chýr sa už vtedy niesol široko-ďaleko.

	Nič to za to. Mňa napokon najviac priťahoval Zvolen.

	Mohutný zámok na kopčeku bolo zďaleka vidieť aj vo večernej temrave. Cez starý drevený most nad Hronom sme sa len pomaly predierali cez húfy detí. Hľadeli na Hron. Zazrel som, ako na ňom na pozväzovaných jedľových brvnách v rade za sebou plávali vždy dvaja a dvaja chlapi. Otec ma poučili, že sú to pltníci na pltiach. Od nepamäti vraj takto plavia drevo až po Dunaj. Mestské deti volali na pltníkov tenkými hláskami:

	 

	Idú plte dolu Hronom

	k zvolenskému mostu,

	daj vám pánboh dobrú vodu

	a šťastlivú cestu . . .

	 

	Pltníci zamávali umastenými klobúčkami a ďalej veľkými veslami pozorne kerovali svoje plte. Keď išla ostatná, akísi odrastení ošklivci prskli:

	 

	Tu skala, tam skala,

	bodaj sa vám plť roztrieskala!.. .

	 

	A druhí dodali:

	 

	Hej, pltníci, kde budete kŕmiť?!

	 

	Chlapi na pltiach neostali dlžni. Hej, páni mešťania, či ste na tom moste všetci páni? - spýtali sa výsmešne.

	
	— Akože ináč!... Všetci, do jedného! — prekrikovali sa kabátošskí fičúri.

	— Ak ste naozaj všetci páni, tak môžete všetkých pltníkov krížom krážom ...



	 

	Vo Zvolene už svietili po uliciach lampy. Ľudia sa ponáhľali domov, len my sme blúdili ako Marek po pekle — od mäsiara k mäsiarovi. Ponúkali sme teliatko.

	Bohatí mäsiari nás počúvali iba na pol ucha. Chceli odpoly zadarmo. Otec videli, že takto iba čas zbytočne márnime. Zahrešili a šibli do koni. Nocou sme sa terigali.

	Na laz sme sa vyštverali nad samým ránom.

	Teliatko od ustavičného natriasania a od hladu bolo viac mŕtve ako živé. Otec v obave, že zahynie, zarezali ho, len čo kone vypriahli.

	Keď všetko opatrili, spokojne si vydýchli a s uľahčením
zamrmlali na adresu neochotných pánov mäsiarov:

	- Mysleli, že im za bagateľ odpeliam taký kus dobrého teľacieho mäsa . . . Taký hlúpy nie som . .. Keď sme nespeňažili, aspoň užijeme.

	 

	 

	 

	KRČMÁRIKOVIA

	 

	Každé leto sme na celé dni chodievali kosiť seno na lúky, ktoré boli po úbočiach Poľany. Na kosbu sa chodilo vozmi. Košiny boli naplnené jedlom, pijatikou pre koscov a pre hrabačky, pokrovcami, ktorými sme sa v noci prikrývali, detskými kolískami, kosami a hrabľami. Na túto robotu som rád chodieval.

	My menší sme donášali koscom a hrabačkám vodu z prameňov alebo zo studničiek, odbehli sme po oseľník, po hubku, kladivo. Mamky nám zase dávali na starosť malé deti.

	Hlavné komando nad nami detiskami mala susedovie stará, ušomraná Agneša. Nevedela zaobchádzať s nami. Za hocijakú daromnicu kričala na nás ani uhorský žandár. Podchvíľou nás papekom po lúkách naháňala. A večer čo večer rodičom žalovala.

	Raz, keď si bola odskočila medzi dospelých trochu poklebetiť, ostali sme pri senníku asi desiati. Pri nečakanej voľnosti sme zaraz začali rozhutovať, ako sa čo najlepšie zabaviť. A tu sa nám zrodila v hlave nová hra.

	Ďuro Môťovský už nám aj rozdeľoval úlohy.

	- V senníku je jedlo a pijatiky ani v konzume, — povedal. — Urobme si krčmu. Ja a Matúš Bicanov budeme krčmári a vy našimi hosťami.

	
	— Jój, dobre! ... To je hra! ... — kričali deti ani spochabené.    

	—  A to nám budeš nalievať riadnu pálenku zadarmo? — pýtali si zase iní bližšie vysvetlenie.

	— Aleba! Natrhajte si za priehrštie lieskových a dubových listov. Lieskové listy budú zlatky a dubové koruny.



	—      A haliere budú aké?

	—      Haliere nebudú! - vyhlásil Ďuro. — Kto by sa piplal s takým naničhodným peniazom. Za pohárik čistej pálenky sa bude platiť zlatka, za sladké koruna.

	Pokým si natrhali peňazí, my sme si opásali okolo pása biele obrúsky, utreli sme poháriky, vyšnorili sme fľaše a krpky s pálenkou. Košík sme premenili na kasu, kde sme ukladali peniaze utržené za trúnok.

	Keď sa deti vrátili s „peniazmi", otvorili sme krčmu. Kunšafti museli stáť v rade, aby sa nepoškriepili, že niektorému čapujeme skorej. Ani jedno decko neostalo bokom. Hrnuli sa ku krčme ani dospelí.

	Niektoré ledva vedelo zrozumiteľne vypovedať „mama", „tata", no v rade sa nedalo predbehnúť. Čapovať bolo z čoho, nuž nežgrlili sme. Míňalo sa najmä sladké a hriate.

	A pilo sa statočne - do dna.

	Kto nemal dosť peňazí, najbližší strom si premenil na kremnickú mincovnu, a zase bolo za čo popíjať. Niektorí sa ani nezmraštili, keď šuchli do seba skleničku pálenky.

	Najhoršie bolo, že nás naši kunšafti začali ponúkať, aby sme si s nimi štrngli. Celkom tak, ako to videli od dospelých. Pozerali nám do očí, povedali:

	—      Cérus, pán hostinský! Nech nám padne na úžitok! - a šupho pohárik do seba.

	Ako dlho sme „čapovali" a ako vypálila inventúra v našom hostinci, nezistili sme presne ani ja, ani môj spoločník.

	Viem iba to, čo som od starších počul.

	Keď sa stará Agneša vrátila, div nezmeravela od ľaku. Všetci sme už tu a tam po senníku i vonku okolo neho meravo ležali. Niektorí ticho ani zdrevenení, iní skrúteno ako po zrádniku. Len dojčence vrieskali, akoby kožu z nich drali.

	Agneša sa chytila za hlavu, a poďho späť k ostatným. Už zďaleka žalostne, přežalostné kvílila:

	-Ľudia!... Ľudia!... Rata!.... Pomóóc ... Poďte!... Niekto vám detičky, úbožiatka nevinné, pomordoval. Na kope sú vám bezduché, umierajúce chúdence naše... — Ostatné slová zanikli v hurhaji.

	Všetci ozlomkrky leteli k senníku. Chceli ratovať, čo by sa ešte ratovať dalo.

	Keď nás videli takých doničených, nohy sa im podlamovali, dych zastavoval, omdlievali . ..

	Matere si s nárekom, s bedákaním hľadali svojich miláčikov. Brali nás do náručia a plakali, akoby bol koniec sveta. Hlávky a údy nám viseli bezvládne, alebo sa semta kolembali, ani čo by boli vykĺbené. Ani na jednom nebolo badať známky života.

	Chlapi hľadali na nás stopy násilia. Len keď nič nenašli, ktorási matka, keď si „úbohé" dieťa pritisla k sebe, pobádala, že dýcha akýmsi „voňavým", nelúčnym dychom. Potom si ujček Babie všimol, že veru aj koliba je plná vône, čo sa sennej nijako nepodobá. Keď našli poloprázdne fľaše a porozhadzované poháriky, boli si načistom.

	Nádej sa im vrátila.

	Kriesili nás. Kropili vodou, mlieko liali do úst, šteklili steblom       v nose. Aby som liečebné prostriedky presne vyrátal, musím spomenúť aj to, že poniektorí srditejší aj dlaňou i päsťou liečili.

	Keď som po takomto kurírovaní trochu vytriezvel, spýtal som sa namosúrenej matere, ako ma prebrali. Odvrkli mi, že keď to ináč nešlo, stará Agneša mi pokropili tvár jej vlastnou vodou . . .

	Napínalo ma ako apatekárovho psa. Dva týždne mi riedke nechutilo: ustavične som mal pred očami predstavu starej Agneši, ako ma „kriesi".

	PRVÉ TOPÁNKY

	 

	Za mojej mladosti sa žilo priveľmi skromne.

	Ľudia neboli takí nespokojní, ani natoľko závistliví ako teraz. So všetkým sa sporilo. Nič sa nemilobohu neodhadzovalo, alebo bez osohu nezapotrošilo. Po našich lazoch, a to aj v rodinách, kde bolo z čoho, žilo sa zväčša horšie ako zle. Každý grajciarik sa trikrát v ruke obrátil, kým sa vydal za to, čo naozaj bolo najpotrebnejšie.

	Mal som vari na deviaty, keď nám mimoriadne dobre zarodili naše švíky roličiek. Komory boli plné. Ešte sa aj hodne odpredalo, a tak prišiel groš do domu.

	Vtedy sa moji rodičia uľútostili nado mnou, nad svojím najmladším „handrárikom", ošklbaným, dotrhaným ako mladý strákoš. Rozhodli sa kúpiť mi vo Zvolene topánky.

	Toľké šťastie som ani len vo sne nečakal!

	Raz v piatok ráno ma zobudili, že ideme do jarmoku. Na jarmok ísť — to bol pre každého šarvanca vari ten najväčší sviatok. Keď aj nič človeku nekúpili, aspoň sme si oči popásli na šiatroch, pod ktorými boli všelijaké pekné i zaujímavé veci. Do satanskej muziky verkľov pri ringišpíloch vrešťali vyvolávači, kupci, križianske hurkárky, medovnikári, veštkyne, planetárky s papagájom, hrebenári, jednostaj sa proti muchám oháňajúci predavači tureckého medu a iní trhovci.

	Otec sa stretávali so známymi. S každým sa srdečne zvítali, s každým stratili slovo, dve, dali pozdraviť doma a zase sme sa v tlačenici pretisli o krok ďalej — k ďalšiemu známemu alebo pokrvnému z rodiny, a znovu sa všetko opakovalo ako prv . ..

	Ja som sa pevne držal otcových gatí. Bál som sa, že sa v tom virvare úplne stratím. Až ma zmrvilo, keď som si pomyslel na to, čo by som si ja, biedna duša, počal v cudzom svete, v takom velikááánskom meste, aký bol vtedy pre mňa Zvolen?!

	Otec pozerali po známych, ja zasa po šiatroch s čižmami. Už som sa ľakal, že tentoraz ich vari vôbec niet. Konečne, po dlhom chodení sa otec predsa len zastavili pri jednom. Všetko naďaleko páchlo kožou a „vixom".

	Kto neskúsil, ako sa voľakedy na našich jarmokoch kupovalo a jednalo, ťažko si to vie predstaviť.

	—      Pán majster, nože nám ukážu pár topánok pre toto chlapča.

	-      Ukážem . .. Ukážem . . . Akože by som mu neukázal.. . Aké číslo? pýtal sa šuster, a už mi odborným okom odhadoval veľkosť nohy:

	- Hádam tridsaťšestka mu bude.

	       - Ba ešte kieho! . . . zarazili ho otec. — Štyridsiatku dajte. Vari  mu každý jarmok budem kupovať topánky?

	- Ako chcete, priateľko, ale až o štyri numerá väčšie? Nôžka mu bude v topánke lofotať.

	- Okrúti si ju onucami . . . Len dajte tú štyridsiatku . . . A čo za ten sfušovaný pár? - začínali otec jednačku.

	- Nežartujte, gazdíčko. Také topánky nemajú ani v Budapešti. Keby som vás nepoznal, ani vám ich nepredám. Dajte tri zlatky, a sú vaše . .. Máte ich odpoly zadarmo.

	
	- Čoóó? Tri zlatky? - zhíkli otec. Vari sa vám rozum kýši? Máte ma za tĺka?

	- Jáj, veď za slová sa na jarmokoch neplatí. . . Zašacujte, čo sú vám hodné. Pozrite na podošvu!... Skúste v prstoch túto teľacinu. Prvá sorta!



	- A pol zlatky by vám nebolo až-až? — zakresali otec do živého.

	- Ej, či ste vy z lacného kraja! . . . Doneste sto párov, všetky ich odkúpim po zlatke . .. Pozrite, sme ľudia, niečo ja spustím, vy pridáte, a je po paráde. Teda, — šuster ťapol otcovi do dlane, — ostatná cena nech je dve zlatky osemdesiat. Berte si!

	       - Vás by mohol diabol vziať aj s takou nekresťanskou cenou. Ste obyčajný vydriduch, podfukár! Matúš, vyzuj tie sfušované topánky. Ideme k statočnejšiemu šustrovi ... - súrili otec, a už ma aj vyzutého šikovali ďalej od šiatra.

	      -      Čo ste vy za človeka? Ubližujete, nadávate, sami statočnú cenu nepoviete ... - kričal za nami neodbytný obchodník. Podišiel a znovu chytil otca za rukáv kabanice.

	—      Nechcem vás okradnúť, ale ani vy nežiadajte zadarmo
prvotriedny tovar. Nie som svätý Mikuláš. Teda . . . koľko dáte? Ale už ostatnú cenu!

	
	— Nech som Kubo, ak dám viacej ako šesťdesiat grajciarov. Tak?!

	— Keby som vo vás nevidel statočného človeka a dobrého gazdu, nemárnil by som s vami čas — pohladkal šuster. - Povedzte, naozaj ma chcete priviesť na mizinu? Aby ste nepovedali, že nie som človek, teda, — a už si zase tlieskali do dlaní, — nech je rovných poltreťa zlatky. Platí?

	— Oh, vy zbojník jeden! Lakomec akýsi, čo Kristu Pánu ocot vylogal... Ja, že poviete statočnú cenu, a tu ho máš. Zadrhnite sa aj s vašimi bačkorami. Matúš, hybaj! To je zbojník, Lecián!

	— Váš otec bol zbojník, nie ja! Ziváň akýsi. Vraj bačkory! Videl to kedy svet? Keď nemáte peniaze, cválajte si bosky. Poriadnu obuv ešte nemal na čongálach, a tu mi bude znevažovať akurátny tovar. Choďte si k takému, čo vám dá zadarmo, a ešte vám pridá aj dve podrážky naradáš. Hlúpy lacno kúpi.



	Teraz bol zasa na otcovi rad, aby dačo pridali, ak nechceli naozaj prestať .. .

	—      Ťuťmák, nenadrapujte sa ako staré gate . . . Aha, ľavá podrážka je o poznanie tenšia ako pravá ... A koža na jazyku pokrčená! To je nič? A za to chcete poldruha zlatky? 

	Matúš, nože si ich ešte natiahni! ... To sú topánky pre šarvanca? Takto ešte mŕtvemu do hrobu nepoviem, ale k nám na lazy?. . . Ak chcete, tu je ruka, za zlatku. Beztak si do smrti budem nadávať, že som tak márnotratné preplatil. Ťapneme si, alebo idem svojou cestou? Vravte!

	
	- Neťapneme. Keď nemáte peniaze, nezdržujte!

	- Ja že nemám peňazí? Aleže hybaj, anciáš! Šustrík, keď chcem, kúpim ťa aj s okuliarmi .. . Povedz teda ostatnú, ale naozaj už tú najostatnejšiu cenu. — Otec mu už aj tykať začali.

	- Za dve zlatky vám dám tieto menšie, ale nie štyridsiatky! Tieto sú lacnejšie. Chcete?

	- Ale ta! A ja just chcem len tieto väčšie za zlatku. No aby ste nepovedali, že som trochár, zhorte do tla, nech je zlatka desať ... A znovu som počúval chvály i hany. Neskoršie otec nehanili už len tovar, ale aj majstrove fušerské ruky a nezabudli spomenúť ani jeho škuľavého otca.



	Už som cítil, že tie topánky nikdy nebudem nosiť. Podozrieval som otca, že to robia náročky, len aby mi oči zapchali. Ale .. . nie . . . Keď si navzájom dosýta vynadali, päsťami pred očami povyhrážali a už sa v zlom rozchádzali, prikmotril sa milý šustrík znovu k nám, akoby sa nič nebolo stalo, a ešte spustil z „ostatnej ceny" ako už dvadsať ráz „naostatok".

	Keď už mali obaja toho dosť, keď si ako sa povie, každý
prišiel na svoje, otec vyplatili topánky. Stáli zlatku tridsať!

	Keď videli, že mi oči svietia od radosti a šťastia, pristali,
že môžem v nich na stanicu.

	-      A nemysli si, že v nich budeš falangovať po lazoch! - poúčali ma otec. - Uši ti obtrhám od koreňa. Len do kostola ich obuješ, aj to iba pri kostolných dverách. Rozumieš?! - a tak mi hrkli do chrbta, div mi nevyletel vianočný opekanec.

	Ja som na všetko prisvedčil, sľuboval, ale hlavne som
puchol od radosti, že mám nové topánky.

	V prvých topánkach som sa cítil ako blcha v kožuchu. Podkovičky mi klepkali o dlažbu ani husárovi ostrohy. Hrdo som si cupkal popri otcovi.¨

	Ono to bolo len navonok, pre okolitý svet. Pravdu povediac, nešlo sa mi najlepšie. Topánky mi boli tak strašne veľké, akoby od nich najbližšie väčšie číslo už ani neboli topánky, ale priam detská truhla. Ločkali mi na nohách, takže som robil naraz dva kroky: jeden nohou vo veľkej topánke a druhý aj s topánkou. No ani tak som vo svojom
živote nezažil radostnejšie chvíle. Nikdy som nebol pyšnejší ako vtedy, keď mi nové topánky hlasne vŕzgali.

	Keby mi bol niekto ponúkol, či ich zamením za majetok kráľovského mesta Zvolena, ej, nebol by som pristal . . .

	Keď som sa najväčšmi pýšil, otec mi nečakane strihli po väzoch, až mi nová topánka odletela.

	So slzami v očiach som sa ich spýtal, čo som vyparatil, že ma otlkajú ani orech.

	— Papľuh mizerný, čo robíš? - odvrkli. - Myslíš, že kradnem? Ak nechceš viacej utŕžiť, rob dlhšie kroky. Takto raz-dva zoderieš drahú podošvu, a budeš mať po topánkach.

	Čo som mal robiť? Počúvol som. Robil som také dlhé kroky, že kto ma videl, iste bol presvedčený, že som od narodenia rozčesnutý v rozkroku.

	Lenže čo ma po ľuďoch! Mal som nové topánky, a to bolo neslýchané šťastie.

	 

	 

	CAP V ZRKADLE

	 

	Ledvaže som sa ako-tak naučil chodiť, už mi dávali storakú robotu. Každá mala v sebe dačo pekné. Mne sa však najlepšie videlo pásť naše kozičky a capa Drgoša.

	Drgoša som mal rád.

	Sám som ho vychoval od hopsajúceho kozľaťa.

	Moje micky, ako u nás kozy voláme, nikdy nemali dosť
šantenia, vystrájania. Lozili po výmoľoch, úplazoch, kade-tade po skaliskách a nad priepasťami. Neraz som ich so strachom v srdci zháňal z nebezpečných brál a úvrati.

	Keď sa však pokojne pásli, zabával som sa s huncútskym capom!

	Koľko ráz sme sa na pažiti hlavami pretláčali, reku, kto je mocnejší. Kým Drgošovi nenarástli rožky, dovtedy som víťazil ja. Neskôr som radšej ustúpil. Mal tvrdé rohy. Koho nabral na ne, nebolo mu dvakrát do smiechu.

	Stal sa mi ochrancom.

	Na slovo ma poslúchol. Ak sa niekto opovážil zdvihnúť čo len ruku proti mne, cap nepoznal žarty. Sklonil hlavu, napriamil rožky a útočil. Pár z mojich nepriateľov hľadalo v náhlivosti záchranu na najbližšom strome. Nejedna mati prišla k nám vyvadiť sa; nejeden otec zastavil môjho a žiadal, aby ma, paskudníka, naučili móresu.

	       Hádam aj tak by bolo všetko išlo hladko svojou cestou, keby sa cap nebol dopustil neodpustiteľnej hlúposti.       

	      To bolo tak:

	Raz v letný podvečer som sa vracal z paše. Cesta k nám — na laz viedla krížom cez dedinu. Kozy s Drgošom poskakovali predo mnou. Ja som si otlkal píšťalku z vŕby. Bol som taký pohrúžený do roboty, že som nezbadal zátarasu pred notárovým domom. Kde len oko spočinulo, všade po ceste, po jarku i po chodníku boli porozkladané panské rárohy: debna riadu a na nej periny, postele, pokrovce a iné hence-bence. Stred všetkého trónilo vysoké notárkino zrkadlo. Povrávalo sa, že notárka sa len málokedy pozerala doň, vraj, aby sa jej skoro neopotrebovalo. Vari preto bolo ešte pekne zachované.

	Ako si tak Drgoško vykračuje v čele svojich kozičiek, náhle, ako hrom z jasného neba, zočí pred sebou iného capa. Chudák, dovtedy sa nikdy nestretol so zrkadlom. Nevedel, aký to zázrak ... Na chvíľu ho to zarazilo. Zrazu však zdupotal prednými nohami, sklonil rohy a bľakotom vyzval toho, čo bol naproti, do boja.

	Druhý cap robil navlas to isté. Ba ešte sa mu aj komisne vycieral. Drgošovi sa to nevidelo.

	Oči sa mu v okamihu podliali krvou.

	- Bééé! - zbliakol Drgoš znovu. - Teda, ty mne, takto?! . . . Och, ja tvojho capieho otca! Ja ťa naučím stavať sa mi do cesty! - pošomral si v kozej reči, a - bác...

	Na to „bác" som sa prebral z otĺkania vrbiny.

	Vtedy už bol môj cap z dvojmetrovej vzdialenosti skočil rovno na „nepriateľa".

	Rozzúrený Drgoš preletel ako blesk tým, čo ešte pred chvíľou bolo vychýreným zrkadlom urodzenej pani notárky. S rozbitou hlavou dopadol rovno na chrbát notárkinej slúžky Madleny, ktorá priam niečo kutila za zrkadlom.

	Rinčanie skla a srdcervúci výkrik zburcovali celú dedinu.    Každý sa udivene vyzvedal, čo je, či vari Turci idú.

	Úbohá Madlena mala dvojnásobný strach. Prvý raz jej srdce zamřelo, keď sa zrkadlo na kôpku zosypalo. Druhý raz zmeravela, keď zazrela nad sebou čertovu rohatú hlavu. Ba možno v strachu zacítila okolo seba aj pekelný zápach.

	Do tej chvíle nikto na svete nevedel tak rýchle zvolať celú dedinu na jednu hŕbu.

	Bubeník isto-iste pukal od závisti, že sa to podarilo môjmu capovi. Keď vyľakaní gazdovia a detváky videli, čo sa stalo, nezdržali sa smiechu. Aj vážnym občanom tiekli slzy. Kde by aj nie?! Veď nútilo do popuku vidieť na smrť vyľakanú Madlenu, rozzúrenú notárku, hromžiaceho notára a vedľa nich môjho Drgoška, ktorý bol  prenáramne namosúrený. Zle nedobre bolo u nás doma.

	Prvý som plakal ja, keď ma otec akurátne vydrali, že som zle dozeral na statok. Potom spustili nárek dobrá mať,, keď sa dozvedeli, že notár žiada za zrkadlo priam bohapustú náhradu. Vraj ak otec nezloží do osem dní peniaz na dosku, notár ho poženie pred súd.

	Aj pohnal, bodaj by mu psi na kare trúbili.

	Išlo ho rozhodiť od zlosti, keď sa známi posmešne vyzvedali, ako to bolo s tým zázračným capom, čo mu cez zrkadlo skákal rovno na slúžku.

	Pravda, otec nechceli o platení ani počuť. Vraj, čo mali notárkine rárohy hľadať za bieleho dňa na verejnej ceste. Napokon, či oni kázali svojmu capovi robiť také neprístojnosti?

	Darmo skúsenejší odrádzali otca, aby sa neťahal s pánmi za prsty. Vraj vrana vrane oko nevykole.

	Otec verili, že na súde vyhrajú. Ich pravda bola predsa nad slnko jasná.

	Konečne prišla citácia k súdu.

	V určený deň sa otec dostavili do zámku. Ešte aj keď vošli pred súdnu stolicu, boli si istý svojej veci. Kráčali si ani páva. Na notára, ktorý tam sedel v srdečnom rozhovore s pánom sudcom, ani len nepozreli. Za to páni pozreli na otca tým okom, čo na psa.

	Notárik si bol istý, že už vyhral. Natešene si mädlil ruky.

	Po chvíli sudca pripomenul otcovi, aby si už zavolal fiškála; to ako obhajcu.

	Otec sa pekne poďakovali za starostlivosť, ale vraj nebudú okrádať pána fiškála o „drahý čas".

	
	- Obžalovaný, netárajte! — zahriakol ich sudca. - Vieme, čo predpisuje zákon. Naskutku si došikujte obhajcu! Ak tu nebude do započatia súdu, odsúdim vás, akoby ste sa neboli dostavili na pojednávanie.

	- Ale, urodzený pán sudca, slávna súdna stolica, — ohradili sa otec s nevinnou dôverčivou tvárou, — akože by mohli povedať, že som sa nedostavil k súdu?! Veď, ľaľať, stojíme si zoči-voči!. . . Pán urodzený, iste iba špásujú. Svedomie by im nedovolilo spáchať skrivodlivosť na mne.

	- Moje svedomie bude pokojné. Poslúcham zákon. Choďte si po obhajcu, lebo prehráte súd. Rozumiete?!

	- Nie veľmi . . . Ale keď oni takto, nech. Iba toľko im vravím; ochachúriť sa ani ja hocičím nedám.

	- Nezdržujte súd taľafatkami! — kričal sudca na otca. - Ako sa to správate pri súde?! Kde ste rozum dali?

	- Ja som rozum rozdelil trinástim deťom, ale kde ho oni majú, keď takto ziapu?!



	Termín už vypršal! - uškrnul sa sudca po chvíli a povedal: - Slečna, píšte! Rozsudok: V mene Jeho cisárskej Milosti, vyhlasujem súdne pokračovanie podané žalobcom urodzeným pánom notárom . . . tým a tým, proti občanovi Martinovi Bicanovi z detvianskych lazov za škodu na majetku, za skončené v prospech urodzeného pána notára. Obžalovaný sa napriek riadnemu písomnému pozvaniu na súd nedostavil. Uznáva sa preto vinným, a odsudzuje sa k úhrade všetkých škôd, ako boli žalobcom podané. Predpísanú úhradu i súdne trovy zaplatí Martin Bican do osem dní. Punktum. Nože pán notár podpíšu . .. Tu, prosím ponížene .. . Tu ...

	
	- A ja kde?! - Otec rozpálený zlosťou len ťažko dostali zo seba slovo.

	- Vy?.. . Nikde! Podľa súdnej regule nie ste tu. Môžete ísť ... A druhý raz sa naučte, ako sa máte správať voči predstaveným!



	Keby si náš dobrý otec neboli zmysleli na nás doma, veru by sa neboli zdržali. Oboch holofojtošov by boli náležite vyobšívali. Ale opanovali sa. Aby si uľahčili, len od pľúc im svoje povedali:

	
	— Nuž, pán sudca, skôr ako odídem, poviem iba toľko-to: - Ak im náš cisár a pán Ferenc-Jóžka, prikazujú merať chudobe takúto spravodlivosť vo svojom slávnom mene, potom obaja, vy aj urodzený pán notár, môžete škrabkať capovi prsia a mne . ..

	— Hrozné!

	— Rebélia!

	— Vzbura proti majestátu!

	— Urážka cisárskeho majestátu! — vykrikovali vyľakaní pánikovia jeden cez druhého. — Toto vám príde preukrutne draho!



	Len pokojne, páni. Mne nič nehovorte! Mna na zodpovednosť neberte. Aha, tu mám od vašej kišasonky čierne na bielom, že nie som tu . . . K súdu som sa dnes nedostavil . . .

	— Akože teda?! A tomu capovi to dobre urobte! Bude sa mu to páčiť... Veď predsa takí urodzení páni! ... — Otec buchli dvermi, a už ich nebolo.



	 

	O týždeň došla druhá citácia k súdu.

	Vec sa rozniesla po okolí ani cholera. Každý bol zvedavý, ako sa to skončí. Nechýbali ani kuvičie hlasy. Lež aj smelých bolo dosť. Otec pred tým pľuhavým súdom nikdy vo svojom živote nevypili toľko zadarmo. Každý si ich uctil, ako vedel. Na ten čas boli známejšou osobou ako župan Radvanský.

	Otcovi priaznivci sa dali dokopy: pozbierali medzi sebou pekný groš a zaplatili mu chýrneho fiškála. Ten potom celé dni vysedával s otcom. Špekuloval ako zlatnícky učeň, ako a kde vyrovnať pokrivený paragraf. Otcovi vraj stále prízvukoval: - Pán Bican, pred súdom hovorte len čistú pravdu . . . tak, ako som vám ju ja povedal, a nie, ako by ste to vy chceli!

	V deň súdu sa pred zámok nahrnulo ľudí ako na radvanský jarmok. Zišli sa predovšetkým zvedavci z panských radov- No ani naši nechýbali. Ľudia sa stavili, hádali, ba aj poškriepili. Žandári museli prísť, aby sa ľudia akomak utíšili.

	Keď otec so zdvihnutou hlavou vošli s fiškálom do súdnej siene, pripomínali mi Jánošíka. Keby neboli vedľa mňa mať posmrkávali, neviem, či by som aj nebol na otca dačo zakričal. Bol som veľmi hrdý na nich.

	V súde už nešlo natoľko o otca, ako skôr, aby sa fiškáli dosýta vyrečnili. Ukazovali svetu na obdiv, akí sú pohotoví. Robili si meno svojmu remeslu.

	Otcov fiškál,mal jazyk akurátne podrezaný. Vlastný brat by nebol vedel otca tak vychválit ako ten fiškálisko za zozbierané peniaze. A pomohlo. Súd uznal mnohé z fiškálovej i z otcovej reči; a tak ho odsúdili iba za urážku hlavy štátu na tri mesiace. Najhlavnejšie však bolo, že už nemusel platiť notárovo zrkadlo. Notár gánil ani Kajfáš, ale otcovi to bolo akoby ho po bruchu hladkal.

	 

	Kým boli otec v base, sudca, čo ich odsúdil, mal ťažké časy. Kde sa len ukázal, všade si ho doberali, ako to vraj bolo, keď s cisárom pánom capovi prsia škrabkal.

	 

	 

	VO VLAKU

	 

	Šikovné ruky mali náš starý otec. Takých je málo na svete. Nebolo veci, ktorú by neboli vedeli urobiť alebo opraviť, či to už bolo z dreva a či zo železa. Gazdovský riad opravovali všetkým okolitým lazom. Keď nebolo opráv, strúhali habarky, vyrezávali varešky, črpáky alebo vahančeky. Prekrásne cifrovali poriská valašiek, alebo vybíjali fujarky pre valachov.

	V zimných mesiacoch sa opreli chrbtom o teplý kozub a od svitu do mrku plietli z vŕbových prútov košiny do vozov, klonky pre  kurence. A pri tom sme sa spriahli. Ja som znášal hŕby tenkých, hybkých prútikov a starý otec z nich majstrovali šikovné veci, po ktorých sa ľudia veľmi zháňali. Metly z brezových prútov, čo splietli môj starý spoločník, boli známe po celom okolí.

	Za unuváciu sa mi starý otec odvďačili tak, že sľúbili vziať ma do Zvolena „cúgom", ako vtedy volali vlak. Nemohli vymyslieť nič lepšie. Išli mi splniť dávnu túžbu. Železná opacha, čo dýcha parou a dymom, keď trtúľa po koľajniciach, mala ma prvý raz viezť. Tešilo ma to i desilo naraz. Veď poletím rýchlejšie ako najlepšie kone pod Poľanou!

	A predsa drvil ma strach a neistota zo spánku strhávala. Len či sa mi dačo nestane? Čo ak sa vykopŕcne hore kopytami, chcem povedať hore kolesami? Kto ma za ratuje?

	-      Čo tam po tom; bude ako bude ... — odovzdal som sa osudu. - Keď nedožijem, doležím, ale nebudem pecúchom! Skúsim dačo!

	Keď sme sa už vybrali z domu, pokojná tvár starého otca ma ubezpečila, že sa mi nepřihodí nič zlého. Akože by sa aj mohlo prihodiť, keď sú oni so mnou?!

	Na „štáciu" sme došli akurát.

	Keď mi starý otec povedali, z ktorej strany príde cúg,
ustavične som vypliešťal oči ako pampúchy ku Podkriváňu.

	Konečne som po dlhom čase zočil v diaľke v rannej hmle dve maličké, slabučké svetielka. Rýchle sa približovali, rástli. Aj lomoz sa zväčšoval. O chvíľu bolo vidieť aj železné prsia lokomotívy.

	Nevdojak som sa primkol k starému otcovi. Keď sa vlak priblížil, prižmúril som oči.

	Hromový hukot, sykot, huriavk, čo sa s vetrom prehnal popred nás, ako prišiel, tak odišiel . . . Keď som otvoril oči, štácia bola prázdna; nestál na nej nijaký vlak.

	Zazrel som len posledné vozne, ktoré nenávratne mizli v hmle na druhej strane.

	-      Prečo nezastal? Prečo nás nevzal? - lámal som si hlavu ... — Teda všetko moje sužovanie bolo daromné . . .

	Starý otec mali roboty, kým mi vysvetlili, že to nebol  náš cúg, naša „persónka". Že to bol len nákladný vlak.

	Keby nie dvaja, traja ľudia, čo medzitým prikvitli na stanicu, nebol by som veril . . .

	Konečne dohrmel aj ten náš cúg, „persónka", na ktorej sa ľudia prevážajú. Zo srdca mi spadla náramná, prenáramná  ťarcha. Od radosti som ani nevedel, ako som sa dostal na vysoké schodíky a do vagóna.

	Keď som sa lepšie porozhliadol v zadymenom zázraku, našiel som sa v úzkej chodbičke. Potešilo ma, keď som neďaleko seba zazrel aj menšie detváky. Poniektoré mali nošteky prilepené na špinavé sklá obloku. 

	Dospelí sedeli na lavičkách ako u nás večierkami na priadkach. Starý otec ma potisli k obloku, aby som i ja pozeral, kadiaľ ideme.

	Po čase sa ľudia začali akosi hniezdiť. Prišiel konduktor. Na hlave vysokú tvrdú čapicu ani oficier, v ruke klieštíky-štípačky. Od každého pýtal kartičku. Prezrel si ju z oboch strán, a len potom preštikol.

	
	— Starý otec, aj vy máte kartičky? — spýtal som sa ticho,
aby druhí nepočuli.

	— To je moja vec! Nestaraj sa! Ty sa do ničoho nemiešaj, — odvrkli mi. To ma pomýlilo. — Akože, všetci majú ... a vy nie? Veruže nie! — Veď som starého otca nevidel kupovať ich. Iste nás konduktor vyhodí... A čo potom? Kam sa pohneme v cudzom svete?

	— Prosím si cestovné kartičky! — ozvalo sa už celkom pri nás.



	Starý otec začali zhľadávať po všetkých vreckách. Aj v rukávoch kabanice kutrali, hundrali a nadávali, ale kde nič-tam nič. Taký som bol zdúpnený od strachu, že by sa mi nikto nebol krvi dorezal.

	
	- Kdeže len je, potvora akási?! Pred chvíľou som ju mal v rukách!. . . Matúš, nedal som ju tebe? - zhúkli na mňa. Zvedaví cestujúci sa užšie zgučili okolo nás ... To ma ešte väčšmi vyplašilo.

	- Rýchle, starký, rýchle! Nemám kedy. .. Ešte mám tri vagóny! — súril neúprosný konduktor.

	- Nech ma parom vezme, ak som ju nemal, a to nie obyčajnú, ale tú „sematam", - šomrali starý otec a znova všetko prekutávali.

	- Starký, nepovie sa „sematam", ale retúrka ... — opravil ich konduktor. - Teda, ako vidieť, nemáte kartičky, však?

	- Nemám! — smutno povedali naoko ustarostený starý otec. Vtom celý vagón vybuchol hlasitým smiechom. 



	Aj konduktor sa smial.  Starý otec držali obe kartičky v zuboch.
Konduktor im ich vytiahol a len tak ledabolo, bez veľkého prezerania preštikol, vrátil a obrátil sa k ďalším.

	Keď sa už všetko utíšilo a zase sa každý zapodieval svojimi  vecami, naklonil som sa k starému otcovi a tíško som im dohováral, prečo si nedali na kartičky lepší pozor.

	
	— Ľaľa ti ho! Kura bude sliepku učiť, ako zrno zobať . . .
Nie som dnešný. Viem, čo robím. Nebudem predsa platiť dve cesty do Zvolena a nazad, keď mi ešte od ostatného razu ostali obe kartičky nepreštiknuté!

	— Dobre — zašomral som upokojený len čiastočne. — Ale prečo ste ich držali v zuboch, a nie v ruke? Všetkým ste boli smiešny!

	— Nech sa smejú, keď im je ďaka, — uškrnuli sa starý otec. — Oni mali smiech, a my budeme mať peniaze. Potom mi vysvetlili, že lístky držali v ústach preto, aby zubmi rozhrýzli dátum, kedy boli lístky vydané ...

	— Ej, starý otec, ste vy len furtak! Komu by dačo také zišlo na um — usmial som sa potuteľne.



	Pripravovali si batôžtek z police. Už sme prichádzali do zvolenskej štácie.

	—      Za to, čo by nás bola stála cesta, — šepli mi —, kúpim ti dačo pamätná, aby si  nepovedal, že som držgroš. 

	 

	PRED VOĽBAMI

	 

	Páni mešťania „kabátoši", si z nás „kabaničiarov" kde len mohli, strúhali posmechy konali nám neprístojnosti a nedobré fígle. Pravda, nejednému, keď trafil na svojho majstra, nijako sa to nevyplatilo.

	Aké-také zbratanie medzi lazníkmi a mešťanmi nastávalo iba pred voľbami. Pánom vtedy záležalo aj na sedliackych hlasoch. Vyšli k nám na lazy aj páni fiškáli, notári, farári aj voľakedajší zemani. A napodiv, nie s prázdnou rukou. S kotlami a pálenkou nás prehovárali voliť len ich stranu.

	Keď nepomáhali ani sladké reči ani veľké sľuby, pripadla dôležitá úloha ich gulášovým kotlom a súdkom s páleným. Osvedčených kortešov kde-tu aj podplácali.

	Koľko strán bolo v našej stolici, toľkí kortešovia chodievali za mojím otcom ako švábi na pivo. Dobre vedeli, že ľudia budú za toho, koho môj otec budú voliť. Nešlo im o málo. Stať sa ablegátom znamenalo vtedy dostať sa na niekoľko rokov k plnému válovu, získať slávu, moc a ešte kadejaké iné poľahoby.

	Pred jednými voľbami chodieval k nám veľmi zhusta najmä správca vígľašského panstva. Zakaždým sa s otcom tak potľapkával a objímal, div ich nezadusil od veľkej náklonnosti. Nosil im hrubé cigary, nám detvákom zase daromnice po panských deťoch a kde-tu aj dačo z obdratého šatstva. Aj na poľovačku zachytil otca. Dal im do rúk riadnu duplovku, akoby otec ktovie ako veľmi za tým bažili.

	Otec mali byť po lazoch hlavným kortešom maloroľníckej strany .. . Rozprával im, hučal do nich, a oni sa len usmievali popod fúzy. Mysleli si: Hlúpy, kto dáva, hlúpejší, kto neberie. Veď panská láska na zajačom chvoste.

	Veľkomožný pán správca bol taký sladký aj k nám drobizgu, že sme si zmysleli, že by sme aj my mali ísť – tak ako pôjdu starí - s deputáciou za urodzeným pánom až do majera. Pokloníme sa jeho strane, ako to mali urobiť dospelí.

	Od slova k činu nebolo ďaleko. Jedno ráno poďho zo šesť zaplátaných šarvancov na Vígľaš do panskej paloty. Neviem už, kto nám poradil, aby sme si na tú parádu obuli aj nedeľné čižmy s podkovičkami, aby sme chlapskejšie vyzerali.

	Pred Vígľašom bola porada ako pred bojom. Všetko sme dobre uvážili, prezuli, zopár ráz zopakovali, čo povieme.

	Ja, ako najsmelší, vojdem prvý a zavinšujem: — Urodzený pán správca, prišli sme vám zo srdca zavinšovať. Bodaj ste dlho žili a mocneli.

	-      Ty, Maco, rýchle povieš: „Aj s vašou váženou rodinkou" a Ozana na dovŕšenie hlasno doloží: „Aj s vašou slávnou maloroľníckou stranou!"... Rozumeli ste?!

	—      Rozumeli ...

	No pre istotu ešte sme si to zo tri razy zopakovali.

	Keď nám to už išlo ako po masle, odvážili sme sa votrieť s vinšom do panských komnát.

	Slúžky mali v tom čase nakázané s každým sedliakom zaobchádzať ako v rukavičkách. Ani nás nevyhodili. Ochotne nás vpustili do izby, kde bolo pri stole zo desať vážených pánov — hlaváčov strany a niekoľko pánčat. Práve obedovali.

	Keď sme zazreli toľkú parádu, zostali sme ako oparení.

	Mne sa aj hlas zadrhol v hrdle. Napokon som predsa len vykročil dopredu. Ostatní tesne za mnou — v pätách ani ovce.

	Čo sám čert nechcel, stalo sa.

	V izbe bola taká voskom vyligotaná dlážka, že nevdojak som sa pošmykol a potom som sa ešte čižmou potkol o hrubý koberec. Len-len že som sa nezrepetil na zem. Od hanby a od zlosti som si tak po detviansky dosť hlasno zahrešil:

	-      Aby šľak trafil! . . . ohm, pán urodzený vás .. . 

	Chlapci sa nazdali, že som už s vinšom začal, preto keď som pretíchol, dodali:

	
	- Aj s vašou rodinou!

	- Aj s vašou slávnou maloroľníckou stranou!



	Ako sme sa von dostali, podnes neviem. Pamätám si len toľko, že kočiš nás duril bičom až konca záhrady. Urazení páni si mysleli, že nás poslali nejakí ich protivníci.

	 

	 

	RICHTÁRKINA „NEMÁ TVÁR"

	 

	Rád som ako chlapec chodieval na púť. Dalo sa tam všeličo vidieť, skúsiť a — užiť.

	Keď som doma priveľa mať hneval, stačilo ma postrašiť: „No len ukazuj, čo vieš! Zbadáš sa, keď nepôjdeš na púť!", a už som bol ako med.

	My deti sme obyčajne chodili za predspevákom a za krížom, ktorý sa nosil v čele procesie. Každý sme mali cez plece prehodené topánky alebo krpce; bohatší čižmy. Ženy mali v ruke alebo na chrbte batôžteky a podaktoré, bohatšie aj ozrutný ambrélisko. Ambrél mal aj kostolník, aby farára ratoval, keby začalo zhora kropiť.

	Po ceste sa obyčajne spievalo. Aj ja som si rád zanôtil. Mal som však taký piskľavý hlas, že ľudí vôkol mňa napínalo do smiechu. Neraz museli pre smiech prestať prostred verša. Darmo ich farár napomínal, že smiech je čertov nástroj, teda nepasuje do božieho stáda.

	Keď sa neprestávali chichúľať, farár mi povedal, aby som radšej nahlas nespieval. Vraj môžem spievať v duchu .. . Nahlas som  spievať nesmel, v duchu som nevedel, nuž kráčal som s ostatnými ako nemý.

	Dobrú chvíľu si potom pokojne spievali alebo sa ruženec modlili.

	Na nebi nebolo ani len obláčika. Páľava prenáramná. 

	Z každého tieklo ako zo žľabu. Od únavy sme zapletali
nohami ako podstrelené zajace.

	Dopredu sme šli len akosi zo zvyku . ..

	 

	Nebo pobledlo. Začalo sa zaťahovať chmárami. A!e nevšimli sme si to. Naopak, tešili sme sa, že už tak nehreje. Len náhly vietor nás prebral z driemot.

	V polceste medzi Rakytovcom a Hájnikmi nás zachytila  búrka, na akú sa ani najstarší nepamätali. Čo horšia vec, na celej ceste nebolo miesta, kde by človek hlavu skryl.

	Blesky sa križovali a hromy trieskali ani kanóny v Bosne. A dážď? To nebol dážď, z vedra sa lialo. A v tej nebeskej kanonáde, v hroznej víchrici, ktorá oznamovala, že sa iste obesil najväčší lotor na zemi, plačkali sme sa po ceste ako premoknuté sliepky.

	Stará richtárka, ktorá sa premodlievala, už pred príchodom najtuhšieho lejaka snažila sa kajúcnosťou odvrátiť hnev boží. Skrúšene vyvracala oči k nebesiam a nahlas vzdychala:

	— Zlá, hriešna červač sme! Hospodine! Nehodní sme tvojej veľkej lásky a dobroty. Hrešíme! Priveľmi hrešíme. . .   Tresci nás! Tresci bleskami, búrkou, hromom!... Hriešna som i ja, ovečka tvoja! Často, prečasto som blúdila po krivých chodníkoch . . . Zmiluj sa! Urobím pokánie, ako mi to prikázali prevelebný pán zo Starých Hôr.

	Ďalej som ju už nemohol sledovať. Búrka ešte zosilnela. Celé more vody sa lialo na nás. Mysleli sme, že nastal súdny deň. Každý sa ratoval, ako mohol. Ženy si ľahko poradili; sukne si prehodili ponad hlavy. Pripomínali sprievod mohamedánov putujúcich ku Svätej skale.

	Búrka ako náhle prišla, tak aj odišla. Ešte ani dážď poriadne neutíchol, a už bolo slnko. Oj, či sme si vydýchli! Jeho lúče začali vysušovať naše rozmočené háby!

	Vysilení, do nitky premočení, namrzení dopeľali sme sa do Hájnik. Pravda, už sme sa nedržali pokope za krížikom. Každý šiel kade sa mu ľahšie stúpalo. Boli sme roztratení ako porazené vojsko. Ľutovali sme sa navzájom.

	Bolo však počuť aj rúhavé hlasy menej nábožných pútnikov.

	
	— Pekný si, panebože, len čo je pravda . . . My si necháme robotu, neľutujeme seba, neľutujeme obuv a ponáhľame sa pod tvojím krížom na Staré Hory, a ty?! Zrichtuješ nás ... na opice sveta!

	— Nerúhaj sa! — napomínali ich verné duše. - Je všemohúci, počuje... Trest nás neminie!



	— Čo na mne natresce?! Ale nech čaká, kým zasa pôjdem na púť!

	
	— Hovoríš čosi, bratku. Slovka nepoviem, keby skúpal
lotrov, hriešnych vydriduchov, pohanov... Ale nás?! Zaslúžime si to?!   

	— Oh, ty obluda bezbožná! - utrhol sa chlap, čo bol po predkoch zdedil honor nosiť na pútiach kríž. – Radšej sa budem s koňom modliť ako s tebou zhovárať!

	— Sme horší ako pohani! Vie on, náš pán a boh, čo robí — zostarela sa stará richtárka. — Od tvojej tupej kotrby nepotrebuje radu!



	Z hovoru by bola poľahko vzišla škriepka, keby sa nebol pripriadol pán farár s vyvráteným ambrélom premočený ani vodník. Ani tomu nebolo do smiechu. Dažďom napitá reverenda, ťažká ako cent, hompáľala mu okolo nôh. Nečudo, že v duchu aj on dával trochu za pravdu ruhačovi, ale ako duchovný pastier nemohol zjavne hrešiť na svoju nebeskú vrchnosť. Preto miernil: - Čo pán boh koná, všetko je dobre. No predsa mohol ... — a hádam by bol vyslovil čosi, čo by sa nebolo zrovnávalo s jeho dôstojnosťou, keby hájnickí šarvanci, poskrývaní pod bránami domčekov, neboli na seba upozornili chichotom.

	Prstom ukazovali kdesi medzi nás, a prskali ani ceres. Div sa neudusili od smiechu.

	Obzerali sme sa zmätene. Hľadali sme chybu najprv na sebe, potom aj na ostatných.

	Napokon sme zistili, že šarvanci ukazujú na richtárku.
Prizriem sa jej zo strany od dediny a razom aj mňa pochytil taký chichot, div som sa nezašiel.

	—      Ahá! - ukázal som na richtárku.

	Richtárka sa medzitým pre čosi obrátila. V tej chvíli sa smiech šíril ako mor.

	Richtárka len hľadí, pozerá po sebe, až po chvíli si rukou nevdojak siahla i na chrbát a podišla aj niže pása, na svoju holú, mokrú... „nemú tvár".

	Keď sa prebrala z prvého prekvapenia, strhla si z hlavy premočenú sukňu i s rubášom a v zlosti sa obrátila na Maru, čo bola stále cupkala za ňou:

	
	- Vedela som, že si krepá falošnica . .. ale že si horšia od diabla, to som naozaj nevedela! Bodaj ťa triaslo ako osiku!

	- A čože mi nadávaš, ty ligotá ligotavá, há? Azda si myslíš, že richtárka všetko môže? Ešte slovo! — zakričala Mara a zdvihla ambrélisko.



	Ľudia priskočili a zabránili im bitkou znesvätiť púť.

	
	- Mara, naozaj neviem, kde si mala oči, - dohovárala
richtárka už miernejšie. - Ako na truc nepovieš ani bé!

	- Ty si pekná kmotra! Neupozorníš ma, že kráčam s holou ... - nedopovedala. Vychytilo ju také štikanie, až jej krv udrela do hlavy.

	- Vidieť som videla, že ju máš odokrytú, ale čo ti vravieť, keď sa tak bičuješ z hriechov? Nazdala som sa, že sa odkrývaš donaha náročky, ako od farára stanovený trest za hriechy, z ktorých si sa spovedala.



	Po tomto richtárkinom skutku som už aj ja mohol spievať. Ľudia sa mi už nesmiali .. .

	 

	 

	 

	BAČA   TARKOŠ

	 

	Ani som sa nenazdal, a už mojím mladým životom prehrmelo trinásť bujných rokov, podobných husárskym koňom. Žil som si ako zdravý cer. Zmocnel som. Vyhúkol som do výšky. Ani pod klobúkom som nemal otruby. Otec začali čoraz častejšie rozmýšľať, kde a za čo ma dať ... A tu, akoby z duba spadol, ustanovil sa u nás otcov najmilší druh z vojny — bača Tarkoš z Liptovskej stolice.

	Mnoho rečí nenarobil. Len tak letkom, jedným okom to, druhým onô meral a čo bolo v dome na chválu — pochválil. Kde-tu aj gambu ohrnul a radu utrúsil. A znenadania udrel na otca, že si on veru po mňa prišiel. Chce zo mňa vypiplať valacha, akých len málo behá po Liptovských holiach.

	Otec mu boli ešte pred rokom spomenuli, že ma dajú k nemu za honelníka. Pravda, vzápätí na to zabudli; lebo to nemysleli naozaj.

	Lež bača to nebral naľahko. Otec nevedeli čo urobiť. U mňa čakali nádej. Dúfali, že sa vzpriečim, začnem plakať a odmietnem ísť z istého do neistého, z domu do cudzieho.

	Lež mne sa ani brva nepohla.

	Ba práve naopak! Dobre mi padlo, že vychýrený hrdina a najlepší husár, akého otec poznali, starý bača Tarkoš, si nevážil cestu, a prišiel si po mňa až hen z Liptova.

	—      Matúš, syn môj, máš už svoj rozum, — povedali otec, rozhodni sa, či pôjdeš s ujcom Tarkošom do Liptovskej.

	—      Pôjdem, tatko, - odpovedal som bez váhania. Otec sa zháčili, no bača Tarkoš podišiel ku mne a potľapkal ma po pleci:

	
	— Páčiš sa mi, synak! Páčiš, bisťubohu! Z dobrého si vystrúhaný a na dobrom brde tkaný!

	— Nerád vidím neslaných-nemastných chlapov, čo sa dlho rozkyvujú. Bude z teba obojručný chlap. Spoľahni sa na mňa! — pritom mi dobroprajné ťapol labou po väzoch, že som celý zdúpnel.



	Ostatné už bolo vecou krátkeho rozhovoru.

	Bača našim sľúbil, že každý rok dostanem ako honelník dvoje krpcov, jedny kúpené topánky, jedny súkenné nohavice, dve košele, dvoje gate a pár zlatiek. V októbri na Mitra sa vrátim domov prezimovať.

	A prv, ako som sa zasa ja stihol prebrať z prekvapenia, už si ma odnášal so sebou, ako jastrab keď uchytí kuriatko. Vedno bok po boku stúpal som s bačom krížom cez hrebene, hory a doliny k Čertovici. Nad Bocami sme sa prehupli z našej Zvolenskej do Liptovskej stolice.

	Len na tejto dlhej a úmornej ceste som si náležité prezrel svojho budúceho gazdu. Bol to chlapisko ani hora. Aj pri svojich šiestich krížikoch kráčal ešte rezko ako junák. Ani sa len nezapotil!

	Ja som mal dych na jazyku: držal som sa už s ostatnými silami len preto, že som sa bál, aby ma vychýrený bača nijako nezahanbil.

	Bača mal tvár krížom rozdelenú hrozným šekom husárskej šable. Utrpel to kdesi v Bosne, v boji s tamojšími Turkami. Výzor mal viac zlostný ako prívetivý. Len oči — tie oči! Z húšťavy šedivých obŕv sa dívali na mňa, na svet a na všetko okolo veľmi dobrácky. Dodávali mi úfnosť, že som dobre volil, keď som sa podujal ísť za honelníka pod Kriváň.

	Druhý deň sme cez pravé poludnie naďabili na kŕdeľ diviakov.   Krbáľali sa v barine pri potoku. Bačova krátka flinta, skrytá v rukáve kabanice, raz zaštěkala, a jedno dvojmesačné pásikové prasa naposledy skvíklo. Kým som sa spamätal z údivu, už aj bolo vypitvané a škvrčalo na ražni ... A tá chuť! Ešte po rokoch sa mi slinky zbiehajú
v ústach, keď si na to pomyslím.

	Všetko išlo ako vo sne, z ktorého som sa prebudil až v salaši pod Kriváňom, na holom grúni pri Jamnickej doline Tarkošovi valasi, všetko urastení chlapi s vysúkanými rukávmi vrteli sa okolo oviec, a len tak striehli, či im bača dačo na oči nevyhodí... A veru nejeden dostal svoje. To oštiepky údili na priteplom dyme, to zasa si ovca zlomila nohu, ba ani psom nezabránili poruvať sa medzi sebou . . .

	U nás pod Poľanou bolo pekne, ale pod končiarmi Tatier bolo ešte krajšie. Človek vyšiel ráno z koliby namosúrený, ale keď uprel zrak na snehový rubáš Kriváňa v sinavej oblohe — prešiel ho srd, zmäkol a úsmev mu zaľahol na dušu . . .

	Paše boli dobré, nekonečné. A tých čučoriedok a červených brusníc! Slovom, raj pre valachov i pre ovce. Hneď za skalistými bralami Kasprovho vrchu bola „Poľská". Ta chodievali naši ako do komory za mäsom... bujnú krv chladiť.

	Spával som s bačom v kolibe na posteli z čečiny a machu. Každé ráno som s valachom zaháňal ovce. Poučil ma, ako prikázať bielym psom, aby zavrátili strečkujúce jahnence, vrtošivé ovce alebo tvrdohlavého barana.

	Žilo sa nám lepšie ako dobre . . .

	Keď sa po večernom pôdoji všetko prichystalo na ranný pôdoj, zasadla bačova čeľaď okolo vatry. Výskotu, tancom, hajduchovaniu a spevu nebolo konca. Najstarší valach Túz zvŕzgol na gajdách valašskú:

	 

	Ej, nebudem roľníkom, 

	bo budem zbojníkom!

	Ej, budem si ja ovce

	šikovať chodníkom . . .

	Ej, ovce chodníkami, 

	kozičky grúňami,

	ej, budem sa probovať

	s liptovskými pánmi !...

	 

	Pesnička sa páčila. Drankali sme všetci, aby ešte zaspieval. Ten ani počuť. Trucovitá kotrba!

	
	— Čo som si hlas na lutrii vyhral? Musím si ho sporiť na neskoršie časy. Až ufujazdím z valašského chlebíka, stanem sa v dedine „božím gajdošom" — kantorom.

	— Ujec Túz, nože sa nedajte prosiť, - dobiedzal som.

	— Aha ho, literu holopupkársku, čo by nechcel! Si mladší, zaspievaj nám ty nejakú detviansku!

	— Matúš, naozaj by si mohol, ak vieš, zbojnícku! Neotáľaj! - pridali sa ostatní. 



	Zanôtil som teda:

	 

	Poďme, chlapci, poďme zbíjať, 

	bo nemáme za čo píjať,

	hej, už sa nám začala

	bučina rozvíjať .. .

	 

	Obúvajte, chlapci, krpce,

	ktorí máte smelá srdce!

	Ej, a ja ho prvý mám,

	na zboj sa uberám . . .

	 

	Prídeme my na Poľanu.

	Staneme si rovno na ňu.

	Hej, budeme sa dívať,

	skadiaľ zaháňajú . . .

	 

	Pôjdeme my do salaša,

	tučná ovca bude naša.

	Hej, hotuj, bača, kotál,

	najeme sa mäsa.

	 

	Natešení valasi ma schytili ani pierko a vyhadzovali do vzduchu, div ma nezahlušili. Bača Tarkoš počúval, spokojne sa usmieval a bafkal si z fajky.

	Bol som pyšný na neho i na jeho kúsky. To, že stíhaným
krajanom pomohol zmiznúť chodníčkami do Poľskej, alebo že kamzíka zložil, akoby hrom udrel doňho, to nebolo nič proti tomu, že, starigánisko jeden, vedel ukradnúť celé stáda valachom, ktorí mali v salaši plno divých strážnych psov. Čo ako striehli, vždy vyzrel na nich.

	Tarkoš nekradol pre mäso; len pre pasiu. A túto pasiu vykonával naozaj majstrovsky. Heslo si vytvoril z božieho prikázania a zo svojho rozumu: Ak chudobný neukradne, nebude mať!

	Do kostola nikdy nešiel.

	Vraj sa bál, že by tam niekto niečo ukradol, a mohli by to poľahky naňho zvaliť. Výpovede z Písma si vyberal zväčša len také, ktoré sa mu šikovali do „remesla". Nám, svojej čeľadi, prísne zakazoval „kradnúť", lebo to je vraj smrteľný hriech. Ale „odviesť ovce" zo zemianskeho salaša považoval za statočnosť.

	Keď vyprevádzal svojich na zboj, nikdy im nezabudol porobiť na kožúšky trojkráľovou kriedou kríž. Lúčil sa s nimi so zbožným vzdychom: — Panebože, pomáhajže!

	Beda tomu, kto by sa bol opovážil naškrtnúť, že bača alebo jeho valasi kradli. A keby sa aj niekomu bolo just tak pozdávalo, bača ho zahriakol, aby nefačkoval s ohňom a neskákal statočným do poctivosti. Veď aj mlynár a pekár sa zamúčia, keď s múkou narábajú, teda aj on keď medzi takými zbojníkmi žije ako ten, čo ho ohovára,
ľahko príde do klebiet. Ak sa aj sem-tam niečo k nemu zatúla, vždy len zo salašov urodzených pánov a bohatých gazdov, ktorí pár „odšikovaných oviec" bolestivo nepocítia.

	Každý si lámal hlavu, ako to, že ho nikdy nechytili.

	Mnohí sa dávali k nemu za valachov len preto, aby sa od neho naučili ako „odohnať", a nedať sa chytiť.

	Bača však neprezradil ani slovka. Už bolo tak, že si svoje tajomstvo odnesie do hrobu, keď sa stal div. . . 

	Nikomu, tým menej mne zišlo na um, že si starý filigránsky bača práve mňa „holopupkára" vybral za dediča svojich skúseností. Že to so mnou úprimne myslí, pobádal som, až keď ma čoraz častejšie bral na postriežky, alebo ma nebadane odvádzal stranou k bralám, do kosodreviny. Kým som sledoval let skalného orla, nástojčivý bačov hlas zapúšťal do mojej pamäti zrnká múdrosti, rady, napome-
nutia, skúsenosti. 

	Raz sa ma pri takomto posedení spýtal:

	
	— Matúš, nože či vieš, prečo som ťa nedávno zachytil vytínať kosodrevinu pod Sokoliu skalu?

	— Neviem, bača.

	— Poviem ti čosi, ale nikomu ani neškrkni. V najbližšie dni privedieme na to miesto ovce.

	— Naše?

	— Ťaj! Ty truľo! Ešteže vraj naše! Cudzie! Odvedieme ich a prekrstíme na naše.

	— A odkiaľ ich odvedieme?

	— Odkiaľ? To sa ešte nevie... Najprv sa musíme vybrať na špehy po salašoch. Vysnoríme, čo by sa kedy dalo. Prezvieme, koľko je na salaši psov, koľko chlapov. A len potom, až nastane nov mesiaca, môže sa vec vydariť. Pamätaj: pri mesiaci nič!

	— Vravíte, len keď je nov?

	— Tak. A ešte jednu vec si merkuj! Keby ťa lapili, nikomu ani muk! Ani slovko neprezraď, čo by ťa hneď na franforce rezali! Stará pieseň hovorí:



	 

	Keď ukradneš, dobre schovaj, 

	len pred nikým nevyvolají...

	 

	
	— A či som dačo vyvolal, keď ma telúzili žandári pre ovce z batizovského salaša? - bránil som sa pred podozrením.

	— Veď ja nič! Držal si sa, ako sa svedčí na chlapa! Aj som ťa akomak ľutoval, keď ťa pritískali. Páčilo sa mi, že si nepovolil . . . Hodno štepiť do teba dobré rady. Ak budeš dbať na ne, neobanuješ. Len si vždy vopred všetko dobre rozváž. Dva razy meraj, kým odrežeš, aby nebolo neskoro.



	
	— Len čo so psami? — odbočil som na to, čo sa mi zdalo dôležitejšie než suché lekcie.

	— Umlčíme ich.



	
	- Ako?

	- Aj to zvieš... Dačo za dačo, nič za nič. Nesmieš byť žgrloš, skupáň. Lebo len tomu, kto oferuje, bude požehnáno. Teda už vieš, čo potrebujeme.

	- Potráviť cudzích psov! - odpovedal som náhlivo.

	- Teľa si! Za otrávenie by ťa samo nebo muselo trestať. To nikdy nie! Vtĺkal mi do pamäti.

	- Ako teda?

	- Najprv zarežeš dobrú jarku, oderieš a posekáš na kusy. Toľko kusov, koľko je psov v cudzom salaši. Barančinu dobre osolíš a pečieš na be bezdymovej pahrebe. Voňavú pečienku za horúca namočíš do rozpustenej jedľovej živice . .. Živicu rozpustíš na trojnohé alebo v  kotlíku .. . Přesolenu baraniu pečienku namočenú v lipkavej živici vložíš do tanistry alebo do cedidla, a už stúpaj na vyhliadnuté miesto...

	- A potom?



	—      Najprv odvábiš psov vôňou pečenej barančiny. Ak ju nezvetria, zopár ráz zakvičíš ako zajac lapený v klepci. Takto, ľať. — Bača privrel obidve dlane k ústam a cmukaním do nich vyludzoval plačlivý hlas lapeného zajka.

	Aj ja som hrdo ukázal, že to viem. 

	Bača uznanlivo kývol hlavou: 

	
	— Tak, tak, a nie veľmi hlasno. Radšej akomak slabšie, lebo pes v horách dobre čuje aj na diaľku.

	— A potom?

	— Keď sa psi prihrnú k tebe, podáš im po kuse voňavej pečienky. Mäso musia vziať z ruky. Z ruky! — opakuje dôrazne, - a musíš ho psovi strčiť rovno do pysku . . . Potom už psi zmĺknu. Soľ im stlačí sliny na pysky, a lipkavá živica zlepí všetko: jazyk, zuby, nos, ba aj oči. Ešte aj na paprčkách majú celé šúplaty lístia ... Aj týždeň sú polepení a bez vôle do brechania!

	— Musia tie psiská smiešne vyzerať! — uškŕňam sa pri predstave doriadených psov.



	
	— A teraz začína to najdôležitejšie, - pokračuje bača. Treba sa šikovne dostať do plného košiara, naozaj šikovne! Rýchle a pritom aj tichučko, aby sa ovce nepoplašili a neupozornili valachov, že majú v košiari nevolaného hosťa. V košiari je dobre chvíľu nehnute počkať, či sa dačo nehýbe. Valachom môže byť totiž podozrivé, že sú psi ticho, preto sami načúvajú pred kolibou .. . Neraz ma hľadali aj s horiacim lúčom. Bezmála mi na chrbát stúpili.

	— A kde ste boli? — prerušil som ho.

	— Pod ovcami. Nepohol som sa stadiaľ, kým sa valasi neuspokojili a nezaliezli do koliby . . . Pravda, ovce musíš ustavične aspoň trochu pohládzať, aby sa neplašili. Zvonce im treba vopred odopnúť. Ba aj soli im radno podať. Hneď sú pokojnejšie. Ja vždy vchádzam do košiara druhým koncom, ďalej od koliby . . . Potom som si každú vybranú omacal, či je tučná, lebo chudú škoda brať.

	— Múdro, — prikývol som ani dospelý.

	— Keď už máš 15—20 kusov vybraných pred košiarom, vyjdeš opatrne. Treba si však mocne pritiahnuť návlaky na krpcoch, aby si vládal pred nimi stúpať. Lebo v taký čas radno čo najviac ujsť kľukatým behom raz sem, raz zase ta, aby si šľak mýlil.

	— A ovce idú za cudzím?

	— Ako slepé. V noci sa boja. Len tak ti pyskami budú do piat búchať. Nad ránom, keď sa už brieždi, sú smelšie. No vtedy už musíš byť aspoň v treťom chotári. Ale, aby ťa nik s nimi nevidel!... Dbaj, aby si sa čo najskôr dostal na starý výhon, ďaleko od salašov, kade zvyknú ovce hnať... Neraz som cez noc previedol desiatky oviec z ba-
tizovského salaša až na Podbanskô. Kŕdeľ ukradnutých oviec hrmel za mnou ako víchor! . . . Pravda, to bolo, keď som bol ešte mladší, - vzdychol si bača. - Ovečky som mal zaťaté v kosodrevine. Tam si žili niekoľko týždňov . . . Raz mi z nich medveď tri ukradol, nuž ostatných osemnásť sme porezali, zasolili do suda a uložili medzi skalami . . . A tí, čo hľadali svoje ovce, mohli si už iba spievať:



	 

	Ej tu boli, ta tašli,

	hľadali, nenašli.

	Jalovička v sude,

	voda po nej buble . . .

	 

	
	— Ujčok bača, a veľa ste ich v živote priviedli z iných košiarov do svojho?

	— Ktože to počítal, synak, — hodil nedbanlivo rukou a zamyslel sa na chvíľu, akoby v duchu počítal. — Ale, zo štyri také kŕdle ako je náš, ich iste bolo. Ináč sa nedalo. Mne najlepšie chutí len „nevážené mäsko". Od mäsiara by sa mi vari v hrdle spriečilo.

	— A kedy si zajeme neváženého? — podpichoval som.

	— Čoskoro. Len čo pominú jasné noci poslednej štvrti mesiaca. Vyprobujem ťa. Uvidím, či bude dačo z teba, či som sa podaromnici nepechoril. Ale pamätaj: Nikdy som ti nič nepovedal ! . ..

	— Vari som taký, čo nevie udržať jazyk za zubami? — bránil som sa čo len tieňu podozrenia.

	— Dobrá rada, napomenutie nikdy nezaškodí. Ešte musíš veľa preskočiť, kým bude z teba valach. A nie z každého valacha sa vypiple bača ... Či ma počúvaš? — zakončil zvýšeným hlasom.

	— Ani vlastného tatu by som nie ináč. Vidím, že mi len
dobre chcete, — zaliečal som sa starkému.

	— Čo o to, aj tvoj otec je chlap na svojom mieste. Poznal som ho v bitkách, pri fľaške, aj pri ovciach.

	— Pravdu vravíte. Najviac baraniny sme sa najedli, keď otec pásli ovce pre vígľašské panstvo. Raz sa im bol ku košiaru prikmotril medveď a zožral ovcu. Ostala z nej iba dokmásaná hlava. Išpán na majeri musel uznať, že maco začína gazdovať, preto tatovi nič nevyčítal . . . Odvtedy si ovce starostlivo strážili, . . . aby každý týždeň mohli na medvedí kožuch prirátať aspoň jednu tučnú ovcu.

	— A neprišli mu na to, čo?

	— Nie. Tata si našli taký fígeľ, ako vy s tým kradnutím ... V bútľavom strome mali dva-tri ostré dubové kliny - rafadlá. Z každej zabitej ovce kus mäsa aj s kožou na nich náležité dokmásali. Nedalo sa rozoznať od zvyšku, čo zanecháva medveď... Ktovie, dokedy by sme sa boli vypásali na baraninke, keby krstný otec Môťovský, veľký
raubšic, nebol zahlušil medveďa.



	—      A čo mu otec na to? — prerušil ma bača.

	
	—  Nielen otec, všetci bačovia i valasi z celého chotára sa naňho zastrájali, a vyfaklili ho...

	— Hm, poznám to ja, poznám . . . Preto náš človek toľko smúti za medveďom, keď mu ho niekto zastrelí.



	Keď sme si už boli o všeličom pohovorili, zídu mi na um naše detvianske pesničky o tom, ako u nás kedysi odvádzali ovce.

	Zanôtil som jednu:

	 

	Hrochoťskou dolinou

	dva vŕšky prerástli.

	Medzi dolinami

	jeden košiar krásny.

	A pri tom košiari

	valasi gajdujú,

	kamaráti traja

	z kraja sa čudujú.

	 

	Bača uznanlivo prikývol, potom si odkašľal a pridal sa
aj on trasľavým hlasom:

	 

	Po maličkej chvíli,

	valasi zaspali,

	kamaráti traja

	z kraja sa vybrali.

	 

	Ku košiaru prišli,

	tri kusy zosňali,

	a z najkrajších kornút

	tridsať si vybrali.

	 

	
	— Sticha, chlapci, sticha,



	      hore od košiara,

	      lebo vám zacvendží

	      kornútka rožkama!

	 

	A nielen kornútka,

	ale aj belička ...

	Idú chlapci vedieť,

	čo je šibenička .. .

	 

	Šibeničky troje,

	ktoréže ste moje?

	Či hornie, či dolnie,

	a či tie prostrednie?

	 

	Nie sa ani hornie,

	a dolnie ani tak,

	a cez tie prostrednie

	preletím ako vták . . .

	 

	Obaja sme zmlkli. Opretí o balvan, hľadeli sme do diaľavy . . . Ďaleko... Ďaleko... kde len oko dovidelo a spomienky doleteli... Nesvedčilo sa v taký čas rušiť ticho a pokoj starého baču. Iste si predstavoval smelých šuhajov, ba možno aj sám seba, ako vyčíňal po nekonečných horách a dolách, po „zbojníckych komorách" .. .

	Ponad nás preletelo vlákno babieho leta. Aj vzduch prezrádzal, že sa schyľuje k zime. Tu vyššie v horách začína sa babie leto hodne skôr než dolu na nížinách.

	Škrekľavý hlas orešnice prebral baču z rozpomienok.

	Ťažko vstával. Sotva si však vyrovnal nohy, podskočil ako regrút. Milo pozrel na mňa a filigránsky sa uškeril:

	- Poďme nazad ... Je čas dojiť. Z hlivenia nevyžijeme .. . Ak si nedorobíš, alebo „nepriženieš", môžeš si v zime labu lízať ako medveď v pelechu.

	 

	 

	KOCÚR   MURKO

	 

	Keď som išiel popri Vígľašskom zámku, bola taká ľadovica, že mi kone nevládali vytiahnuť. Musel som od známych pokrovce pozháňať, pod kolesá popodkladať, len potom sa ako-tak vyštverali hore strminou. Vtedy som v dome pri ceste naďabil na malé mačiatko. Čierne bolo ani najčernejšia sadza .. .

	Pred týždňom nám zdochla stará mačka. Nelenil som. Schytím mača pod kabanicu a poďho s ním vnohy. ..

	Mať sa potešili mačiatku. Dali mu meno Murko. Ako dobrá gazdiná nikdy nezabudli po dojení črpnúť mu rovno zo šechtára trošku teplého mliečka do misky.

	Kocúrik rástol ako z vody.

	Do zimy bol z Murka akurátny kocúrisko. Chytal myši, ba ani nad potkanmi sa nezľutoval . . . Boli sme spokojní s ním.

	Lež na jar, keď na záhumní zakvitli jablone, vrabce v páre čvirikali, a ľúbosť si nástojčivo žiadala domovské právo v srdci každého tvora, došlo aj na Murka.

	Každú noc vyvádzal po strechách s mačkami taký virgas, že sme nemohli oka zažmúriť. Mačky sa išli priam zbesnieť za ním! Vari až hen z tretieho chotára sa mu zaliečali. Akoby aj nie! Taký kocúr! Krása nad krásu v mačacom plemene. 

	Takto si žil pár pokojných rokov.

	My sme si ho, okrem toho nočného štabarcu, nevedeli vynachváliť. Nielen preto, že sme nemali myší ani potkanov, ale aj preto, že bol počúvny, prítulný a najmä čistotný. Keď mu bolo treba von ísť, poškrabkal pazúrikom po dverách. To bol jeho znak, aby sme mu odchýlili dvere. Vedel, čo sa patrí.

	Asi po šiestich rokoch, raz na jar, zunovala sa Murkovi dobrota.

	Nepokojná krv ho vyhnala na vandrovku.

	Nikdy sme sa neprezvedeli kde bol, kde nebol; isté je, že sa k nám vrátil iba podjeseň.      

	Doriadený bol na zaplakanie. Bez jedného oka, bez polovičky ucha, a kožuch . . . samá rana.

	Osohu už neurobil ani za máčny mak. Prašinu dostal a čo moju čistotnú mať veľmi zlostilo, zavše sa aj v chyži pozabudol. Prestal škrabkať na dvere, keď mu prichodilo von vyjsť.

	
	— Rob s tým kocúrom poriadok! - hromžili mať. – Ty si ho privliekol, tak sa staraj oňho, prašivca prašivého.

	— Chudáčik Murko, dobačoval si! — ľutoval som starého záletníka. Vyšiel si ty, vyšiel, a to svojou vinou, na posmech mačacieho sveta.



	Nevedel som, čo s ním; či ho zabiť a či utopiť.

	Raz som sa vybral do vígľašských hôr. Do Lohyne, kde je chýrečný medokýš, čo ho za Maďarov až do Pešti vo fľaškách lifrovali. Drevo som mal s koňmi sťahovať. V zlom ďahu bolo. Poblíž Blýskavice, kde sa až do apríla sneh udrží. (Chúďatko kone sa mi tak dokatovali, že celý život nezabudnú na tú furmanku.)

	Vzal som so sebou aj Murka, že ho tam zapotroším.

	„Slabý je už," myslel som si. Z týchto chrapaždín sa nikdy nevymoce. Aspoň ho nebudem mať pred očami, že som ho vlastnými rukami zmámil.

	Ešte som ho naostatok pohladkal po srsti, zložil kraj hustej hory, a šibol som do koni.

	Drevo sme naložili a motkali sa horou, kde vari ani  ľudia predtým nechodili. Na mrkaní sme sa pohli domov.

	Išli sme pomaly, lebo sme mali naložené, až kolesá prašťali.

	Tahám do nášho dvora, a ľaľa! Tu ho máš, zleza!!! Kocúrisko slepé, hluché, napoly mrcina, a on si už sedí na podstení. Mravčí mi radostne na privítanie ...

	Aj som sa prežehnal, či sa mi nemarí. Akože tá kalika bola z toľkej diaľavy skôr doma ako ja na koňoch?!

	No nič. O dva dni sme sa chystali s otcom na jarmok do
Lovinobane kúpiť nejaké lepšie kone.

	Z Pilňanskej doliny, čo je pod Javorom od Mýtnej až po
Podkriváň, nevedeli sa vraj vymotať žiadne vojská, spomenul som si. Azda nepotrafí domov ani náš čudácky kocúr.

	Pre istotu som Murkovi ešte v noci previazal oči čiernou šatkou. Keď sme odchádzali, hodil som ho do obročnice, kde kone „futro" mávajú. Obročnicu som dal pod „zic". A išli sme.

	Ešte bola tma, keď som v hustej hore, ďaleko od cesty, pustil kocúra na voľnosť. Aby som ho čo najviac pomýlil, aj šľak som urobil opačne - na Lovinobaňu. Bol som istý, že sa už s Múrom na tomto svete nestretnem.

	So spokojným svedomím, že som sa ho tak šikovne zbavil, vyšvihol som sa k otcovi na voz.

	Jarmok sa vydaril. Staré naničhodné kone sme dobre predali. Dačo sme priložili, a kúpili sme si riadne peje. Biele sú nanič; ustavične ich treba riadiť; vidieť na nich všetko ako v zrkadle ... Aj oldomáš bol dobrý, takže sme sa iba na druhý deň púšťali nazad.

	Keďže sme cestou po krčmách klin klinom vyrážali, iba okolo troch sme sa doteperili domov. Kone sme vypriahli, napojili, obriadili. Vojdem do kuchyne, že si ešte dačo zhltnem, a tu ho máš: Kocúr si pradie na prípecku, akoby sa nič nebolo stalo.

	— Uj, variže si so zlým spriahnutý! . . . Tak sa mi vidí, že ťa z tohto domu podobrotky nedostanem! Vari ťa všetci čerti, nezgodník, na šragliach priniesli, že si tam pri mýtňanskom tuneli nezgegol, — hromžil som zle-nedobre. . .

	V tie isté časy mi prichodilo aj rukovať.

	Mať ma napomínali, aby som sa k pánubohu o pomoc obrátil. Preto som sa rozhodol, že pôjdem s Hriňovčanmi na Staré Hory. S nimi bolo veselšie. Mali svoju muziku. Keď hrala za pochodu, nestála za nič, a keď sme zastali, prestala vyhrávať.

	Aby kocúr nemátožil, kým budem na vojenčine, večer som ho ešte naostatok v komore znovu slaninou nachoval. Ale akosi mu nechutilo; akoby cítil, že je to jeho ostatná večera. Oči som mu zase šatkou previazal.

	Ráno som pri kríži dočkal Hriňovčanov. Tam mali „štáciu" . . . Pridal sa aj Matúš Pleváč, čo ho Strigáčom volajú. Patrí mi do rodiny. Takto chlap mocný ako Lomidrevo.

	Horúčava nás katovala až po Bystricu ako Židov na púšti. V Bystrici sme odpočívali na píle. Rozložili sme sa po klátoch, jedli a popíjali.

	Matúš bol dosť majetný. Peniaz uňho nikdy nechýbal. A že sa s tým rád vystatoval, nakvokal som ho, aby sa predukázal a kúpil súdok piva. Veď už máme pípeť na jazyku. Aby sa popýšil pred dievkami, dogúľal súdok. Potom bolo, čo bolo! Parobci začali s dievkami chichoty a daromnice vystrájať. Farárovi takáto nábožnosť nebola
po vôli. Dobre vedel, že takéto stádo veriacich mu ťažko bude k bohu obracať a o posmrtnom živote rozmýšľať, a preto, aby čert nevytlačil pánaboha z mysle jeho ovečiek, zduril driemajúceho Jana Viazanicu, aby sa chytal kríža a ostatní zástav, a išli sme ďalej ...

	Pivo sme len tak na skoku vliali do seba a už aj predspevák predspevoval: „Znej pieseň srdcom lásky..."

	Zase sme spievali a nábožne rozjímali, aby sme si zaslúžili svätú vodu na Starých Horách.

	Ja som podchvíľou tŕpol, že ma kocúrisko zamotaný vo vreci, privedie na posmech, ak zamraučí alebo sa vyslobodí, a utečie do poľa. Ale zatiaľ čušal ako voš pod chrastou . . .

	Horšie bolo s Matúšom. Ten namiesto nábožného spevu ustavične dačo svetského ľapotal. Keď sme dochádzali k Ulmanke, vystihol chvíľu, keď si modleník naberal paru a vykríkol:

	- A ten súdok na tej píle!

	Ostatní pohrúžení do spytovania svojich hriechov, opakovali jeho slová s príkladnou svornosťou:

	—      A ten súdok na tej píle, oroduj za nás!

	Možno, všetko by bolo v tichosti prehrmelo, keby sa ten koňov brat, Viazanica, nebol ozval: — Oh, vy teľce, čo to bliakate?! Aký súdok má orodovať za vás?

	Niektorí zase začali: Oh, vy... Ale potom sa zháčili. Zarazil ich preukrutný smiech mládencov a dievok.

	Farár sa strašne napaprčil. V tej chvíli nás dvoch hnal ani prašivé ovce von zo stáda svojich dobrých cirkevníkov.

	S hanbou sme museli vystúpiť z procesie. Aj nás to trochu mrzelo, aj nie. Ponáhľali sme sa zmiznúť z očí farára, ktorý isto-iste žiadal nebesá, aby nás potrestali.

	Zakerovali sme do hustej mladiny. Beztak sme už boli blízko Starých Hôr. Reku, potrafíme aj sami. Vošli sme hlbšie do hory, že si zajeme a zapijeme pálenky z mojej poldruhalitrovky, a potom aj kocúra odpravíme.

	Sadli sme si k studničke. Nad studničkou hrubá, vysoká jedľa; vari prastará mať všetkých ostatných. Ani traja chlapi by ju neboli rukami občiahli. No, opacha!

	Poriadne nás to šiblo. Ako by aj nie, keď dvaja takí nábožní pútnici, po toľkom modlení a vyspevovaní, v horúčave vyrúrajú na lačný žalúdok poldruhalitra gajstu . ..

	Koňa by to zabilo, nie to slabého človeka.

	
	— Čuješ, braček môj?! — prihovoril som sa Matúšovi- — Poďme my toho kocúra dáko odpratať, aby sa už naozaj nikdy viac nevrátil domov.

	— A čože, - narádzal Matúš, — trošku ho skalou po hlave, a bude po všetkom . . . Aspoň sa nebude dlho trápiť.

	— Nie. Život mu nevyhasíme. Nezaslúži si. To bol kráľ kocúrov! Inakšie vyhútajme, — bránil som Murka.

	— Vieš ty čo? Ľať, túto hrubú jedľu. Chyť vrecko s kocúrom za jeden koniec, ja za druhý a obehneme s ním peň stromu zo desať ráz dookola. Hlava sa mu tak zamoce, že nikdy viac nenájde „direkciu" domov. Dobre som ti, kamarát, poradil, haá? — a čklo sa mu, až mu uši zastrihali. 

	—  Múdro! — prikývol som. — Poďme, kým ešte vládzeme stáť na nohách! Chytaj vrece a toč!



	Čo potom nasledovalo, to sa nedá vypovedať. Keby nás bol dakto videl cválať s tým kocúrom vo vreci okolo jedle do dvanástich vrhov, doista by bol býval presvedčený, že to strigôni za bieleho dňa bosorčia.

	Ako hovorím: do dvanástich vrhov sme obiehali jedľu. Len potom sme Murka vypustili z vreca .. .

	Neprichodí mi iné, len pravdu pravdivú do konca vysúkať.

	Z pijatiky a z behania okolo jedle sme tak otupeli, že sme mali šťastie, že bol s nami kocúr Murko. Ináč by sme sa z tej cudzej, hustej hory nikdy neboli vymotali na cestu. Ale ten starý, slepý, hluchý kocúr len zamňaukal, a rovno zakeroval domov - pod Poľanu.

	Len vtedy som poznal, že opitý človek má menej rozumu a pamäti ako starý slepý kocúr...

	 

	 

	ČO  STE  SI  UVARILI! '

	 

	Každý človek má svoje záľuby. Jeden včelári, druhý chodí na ryby, tretí vo voľnej chvíli vyrezáva fujarky alebo píšťaly. Podaktorý by si dal za poľovačku aj oko vyklať.

	Aj môj starý otec, hoci im už bezmála ôsmy krížik tlačí chrbát, boli náruživý poľovník. A to nie hocaký, ale raubšic. Po bútľavých stromoch mali poskrývané lepšie kvery ako vojenský erár. V našej rodine vždy bolo diviny, či už od srsti alebo od pieraťa.

	Starý otec vedeli v lese o každom brlohu, o každom hniezde. Vedeli aj to, kedy a kde vychádzajú diviaky do zemiačniska, kedy ísť na šnepy alebo na hlucháne. Mali radi horu a hora ich. Rozumeli si. Na vlastné oči som sa presvedčil, ako vedia pískaním privábiť srnca až na dohodenie kameňom, alebo húkaním na brezovú trúbeľu pobalamútiť jeleňa pri ručaní.

	No nikdy by neboli zastrelili zviera v zakázanom čase, ako to robievali raubšici-pečienkári. Naopak! Sami by boli podstrelili surovca, čo bez ľútosti strelil na srnu s mladými.

	To vedeli o nich horári i žandári, ba aj poľovníci z mesta. Preto sa neraz zastavila pred naším lazom poľovnícka brička a kočiš zháňal starého otca, že ho pán urodzený prosia, či by nešiel s nimi na  poľovačku. Nešlo ani tak o starého otcovu pevnú ruku a istú mušku, ako skôr, aby ukázali pánom miesta, kde nebola treba dlho čakať na
zver.

	Ale roky išli, a tie sú neľútostné. Po štyridsiatke už sily a hybkosti nedodajú. Skôr naopak. Aj starý otec už v sedemdesiatke vystávali zo slávnych poľovačiek. Neradi chodievali aj preto, že chvastaví pánikovia z mesta nielen zo seba, ale aj z dedinského človeka furmy strúhali a všakovak ho na opicu obracali.

	Najväčším posmeškárom bol okresný zverolekár. Nebolo tej poľovačky alebo postriežky, aby si z niekoho neurobil pajáca. No ak jemu niekto na odplátku podobne zaminištroval, ťažko to znášal. Každého mal za svojho sluhu a toho mal za menej ako psa.

	Raz, keď išla do hôr hodná skupina poľovníkov, zachytili so sebou aj nášho starého otca.

	Starý otec, že poznali cestu, vzali panskému kočišovi z rúk liace a sami poháňali mocné kone vysokým snehom.

	Keď páni kázali zastať, že si zadropčia, lebo ich aj v kapcoch oziaba, zverolekár sa pritrel k starému otcovi. Na vypasenej tvári mal úsmev ako mesiačik v úplnku.

	-      Priniesol som vám, ujček, v papieriku klobásu. Zajedzte si a užite v zdraví. Je už trochu vysušená, ale . . .

	
	- Ďakujem, pán doktor.

	- Neďakujte, len v zdraví užite.



	Starý otec síce klobásu vzali a znova poďakovali, no všimli si nevdojak, že doktor sa akosi uškŕňa popod fúz. Aj ostatní poľovníci mali huby naškľabené! Starý otec šuchli dar do kabanice a šibli do koni. Nedali na sebe nič znať, ale boli v strehu . . .

	V horárni boli načas.

	Tam sa s horárom poradili, kade urobia hon. Rady starého otca bez slova prijali. Potom sa honci rozišli po vysokej hore. Aj starý otec išli s nimi, najprv však nakukli do papiera, čo im to ten žičlivec podaroval.

	Div ich šľak netrafil. V papieri nebola klobása, ale to, čo pes nechal pri kilometrovníku.

	—      Eh, aby ťa, paskudník panský, do zajtrajška rána zimnica triasla! Oj, trafil si na pravého! Keď ty mne za moju ochotu a dobrotu takto, ani ja nebudem odchodnejší. Aký pánbohdaj, taký pánbohuslyš!

	Podišli k horárke, takto dobrej známej, a poprosili ju, či by im v kapustnici pánov poľovníkov neuvarila starú domácu klobásu. Zuby už majú nanič, ťažko sa im žuje.

	—      Komuže by som, ak nie vám, ujček náš. Nože si ju fuknite sem pod pokrievku do hrnca s kapustnicou ... A viete vy čo, - dodáva po chvíli horárka, - aha, panská klobása je už uvarená; vezmite si z nej. Kým sa jágri vrátia, dovarí sa aj vaša.

	Žičlivá horárka im nadelila na tanier kus chutnej údeniny, a klobásu, ba črpla im aj kapustnice so sušenými dubákmi. Starý otec si schuti zajedli.

	Poľovačka sa skončila . . . Uzimení poľovníci vhrnuli sa, ani povodeň do horárne. A hneď sa pustili do kapustnice. Kým by do päť napočítal, bola v nich. Práve dojedali klobásy s chrenom, keď si zverolekár spomenul na starého otca. Zavolal si ich k sebe a pýtal sa ich: -      Tak čo, Bican báči, chutila moja klobása?

	—      Oj, pán doktor, nech im nebo vynahradí. Takú som už dávno nejedol ... Šťavnatá bola a chutná! ... — perami mľaskli, až im  fúziská nadhodilo.

	To bol povel pre poľovníkov zasvätených do veci. Chichotali a smiali sa, až sa za boky chytali. Zverolekár sa priam váľal od smiechu.

	
	- Počujteže, - vyjachtal po dobrej chvíli, - akože ste si ju zakrajovali alebo ste jedli len tak v kuse?

	- Ani tak, ani tak. Staré zuby najradšej mäkšiu chovu. Preto som si ju začaral s vašou klobásou z kapustnice. A môžem povedať, vaša naozaj nemá páru. Zjedol som ju v zdraví. Klobáska, čo ste mi boli dali, varila sa vo vašej kapuste . . . Nech vám padne na chuť a dobrý osoh.



	Len potom bolo, čo bolo . ..

	Zverolekára i ostatných vychytilo také napínanie, že im išlo vnútro roztrhať. Kým ich sililo, starý otec sa v kútiku schuti smiali do fúzov.

	 

	 

	 

	 

	 

	 

	 

	 

	 

	 

	 

	 

	ŽLTOCHVOST.

	 

	Je chudobnému ťažko žiť na svete, keď nevie, ako sa pretlcť životom, o ničmenej nie je ľahšie boháčom vyšpekulovať, ako  rozhadzovať peniaze.

	Poznal som pánov, čo celé grunty, kaštiele, hory i polia premárnili za kone. Iní prišli o všetko pre poľovačky, poľovnícke flinty a psov. Druhí neodpustili chudobnému ani korunu z dlžoby len preto, lebo si zaumienili vysadiť svoj kaštieľsky park nevšednými stromami, kríkmi a všakovakou burinou, pozvážanou z celého sveta. O kartároch,
frajerkároch a pijanoch ani nehovorím.

	Vo Zvolene bol istý pán fiškáľ. Starý mládenčisko a popritom i veľkostatkár.

	Po celom svete zháňal vtáky do svojich klietok. Bol vari najväčším slovenským väzniteľom storakých fájt vtáčieho plemena. V jeho dvore a v rozľahlej záhrade smutne štebotali tisícky zajatých vtáčikov, akých vari ani sám starý Noe nemal vo svojom korábe.

	Pán urodzený každého, kto mu priniesol nového vtáčieho väzňa, milo prijal, pohostil a odmenil.

	Susedia a mešťania sa pomaly prestávali čudovať, že do jeho pánskeho domu vchádzajú všakoví ľudia, starí i mladí, otrhaní i pekne vyobliekaní, domáci i cudzinci.

	No stále ešte nik nevedel pochopiť jeho nevšednú záľubu. Raz však fiškáľove vtáčiky pomohli istému nášmu lazníkovi vyvrznúť z veľmi ošemetnej šlamastiky.

	Bol práve „vykladaný jarmok". Plno sveta, vozov, dobytka, i stisku a kriku, ako už býva na jarmoku. Zo všetkých dedín sa poschádzali ľudia čo-to odpredať, pokúpiť, alebo aspoň oči popásť.

	V takom stisku schytil prúd istého staršieho lazníka a vláčil ho hore-dolu.

	A v tej trme-vrme príde na chudáka prenáramná ťažoba, ktorá čoraz nástojčivejšie šturmuje na poplach...Ak nechcel prísť do hanby, musel naskutku nájsť nejaký skrytý tichý kút.

	Nuž ale poraď si v takom stisku!

	Keď sa mu konečne podarilo vyšmyknúť sa z motanice,
zvyšovalo mu už iba pár krokov chôdze. Čo mal neborák robiť? Už mu bolo všetko jedno . . .

	Kľakol si teda v tej tvŕdzi do rohu brány pána fiškála.

	Už sa mu vracal do tváre úsmev, že to všetko tak šťastlivo skončilo, vtom dvihne oči a vidí mestského policajta. Aj to nie hociktorého, ale priam toho skupáňa, čo by bol za halier bosý hnal blchu po ostrom strnisku.

	Nebolo stihu uvrznúť. No lazníčisko sa jednako vynašiel. Strhol si z hlavy ošúchaný, vyglíbený klobúčik a prikryl „človečinu" . ..

	Našťastie policajt ho až potom zazrel.

	Odjakživa nedôverčivý voči sedliakom, hneď z ostra spustil:

	-      Hej, ty tam, čo to skrývaš pod klobúkom, há?

	—      Ale . . . žltochvosta som tu privrzol, — ospravedlňoval sa lazník. — Chcel by som sa zavďačiť urodzenému pánu fiškáľovi. A potom zíde sa pár koruniek na jarmočnô pre deti.

	-      A dokedy chceš takto trčať nad tým žltochvostom? — spýtal sa policajt.

	—      Kým mi niekto klietku neprinesie... Ak nemajú naponáhlo, pán policajt, nože mi, prosím ich, zavartujú vtáčika. Hneď som nazad. Nechcem im to zadarmo .. .

	Posledné slová a sedliakov naliehavý pohľad nakriatli lakomého policajta, že neodolal. Fučiac kľakol si a trasľavou rukou nežne držal vrch klobúka, len aby, nedajbože, žltochvosta nejako nepripučil.

	
	— Ale že dajú pozor, aby im neufrngol! — pripomenul lazník na odchode.

	— No len bež! Lebo čím väčšmi sa omeškáš, tým väčšie stojné zaplatíš.



	—      Zaplatím, zaplatím, — uistil lazník veľkodušne...A už ho nebolo . . . Oželel aj starý klobúk.

	A policajt len sa krčil a mrvil, obzeral sa a čakal. "Pomaly mu už aj kolená začali drevenieť, pukať od dlhého kľačania. Lež klobúk by nebol pustil ani za živý svet.

	Keď mu už bolo veľmi hlúpo samému kľačať nad sedliackym klobúkom, prišlo preňho vyslobodenie v podobe druhého policajta.

	Ten sa najprv zasmial, keď videl druha poskladaného nad klobúkom. No keď počul o odmene za žltochvosta, jeho smiech sa skoro premenil na ochotu pomáhať.

	Keď sa už zo dva razy vystriedali v strážení vzácneho vtáka, druhému policajtovi náhle svitlo!

	
	— Ej, ale sme my! .. . Počuj, prečo by sme sa mali deliť so sedliakom?!

	— Vidíš! — buchol si skupáň do čela. — Dobrá rada!... Sedliakovi povieme, že nám vtáčik ufrngol...



	Dohodli sa, že jeden bude opatrne dvíhať klobúčik a druhý siahne rukou po vtákovi — žltochvostovi.

	Čo potom nasledovalo, nehodno spomínať ...

	Pravda, potom sme sa my, lazníci, dlho čudovali, prečo nás policajti tak veľmi nenávidia ...

	 

	 

	 

	PREDSMRTNÁ   HOSTINA

	 

	Môj sused Jožo Matuškoje-Spodniak bol človek vychýrený po celej stolici. Každý mu vyhýbal, každý sa ho bál. Nebolo toho mesiaca, že by s niekým nemal súd.

	Keď ho to chytilo, zadrapil sa do prvého, s kým sa stretol. Potom už mali zvolenskí fiškáli a sudcovia plné ruky roboty. Darmo sme mu dohovárali:

	—      Prídeš na mizinu!... Žobrák budeš! A keby to pre užitočnú vec, ale iba pre súdy!

	Ale Jožo — tvrdá kotrba nedal si povedať.        Poriadny fiškál, ako bol Kevický, pochybnú žalobu ani neprijal. Sotvaže vypočul žalobcu, už ho aj vyprevádzal:

	—      Choď domov a nezhutuj! Vopred prehratý súd.

	Keď nepochodil u Kevického, išiel za druhým, za tretím... Napokon predsa len žalobu podal.

	Pokým behal po fiškáloch a po súdoch, robota mu stála ... Lež to nebola jediná škoda. Ešte aj fúru trov musel zakaždým platiť . . .

	
	V rokoch krízy prišiel na náš ľud čudný „mor": za hocijakú hlúposť sa súdil pre urážku na cti. Predtým to bolo inak. Keď si dvaja nadali, alebo si rodiny poobrážali, dali si ako sa patrí po „spevníkoch", a tým sa všetko skončilo.

	V tom smutnom čase si Spodniak a Babie dali po hube za urážku, a začali sa pravotiť. 



	Sudca ich pokojne vypočul, pisárovi čo-to z ich rečí nadiktoval, potom si nasadil sudcovskú čiapočku a takto rozsúdil :

	— V mene republiky odsudzuje sa obžalovaný Ján Babic pre urážku na cti Jozefa Matuškoje-Spodniaka na tri týždne bezpodmienečne. žalovateľ, na cti urazený Jozef Spodniak, spor vyhráva, a preto mu súd prisudzuje iba dva týždne: rovnako bezpodmienečne... Svedkovia a všetky neúrodné osoby, čo sú tu, budú po dva dni v bystrickej sédrii drevo rúbať . . . Proti tomuto zákonnému rozsudku niet odvolania!

	 

	Keď sa takto „ukrivdený" Spodniak vracal zo štátneho zaopatrenia domov, akosi mu srdce zmäklo. Keď prechádzal popri kríži, kľakol si a takto si vzdychol k ukrižovanému :

	— Milý dobrotivý Kristus pán, syn boha živého, z Márie panny čistej počatý. Ej, veď si si ty za nás hriešnych podstúpil! Preukrutnou smrťou si na dreve kríža skonal. Ej ccccc, ťažký údel si prijal na seba za nás kadejakých . . . A veru nehodno sa ti bolo toľko obetovať!... Nehodno! . . . My sme hyd. Hyd prašivý! Čvarga jeruzalemská . . . Nehodní tvojho zľutovania .. . Ježiško náš milý, Kristus pán, ak je pravda, čo pán farár z kancľa hovorili, že sme všetci podľa obrazu tvojho otca, boha stvorení, na jeho „parsum" prispôsobení. . . nedbám nech je tak . . . Ale ak sa aj tá špata Babic podobá na obraz boží, tak, nemaj mi za zle, tvoj otec musia mrzko vyzerať ... Či ty vieš, dobrotivý syn, aká prašina je Babie? Páru nemá pod slnkom! Nič mu nie je sväté, zbojník zbojnícky! Juj, keby tu bol, nech odvisnem, ak by som ho neobriadil, čo by sa rok nemohol ľuďom na oči ukázať! Ale, čo ti tu ja lapcem . . . Máš ty dosť svojho, a nie to ešte cudzieho utrpenia! . . . Syn boha si a vytrpel si si svoje. Aj vytrpel! Bolesť preukrutná to musela byť, keď ti nohy klincovali, ruky roztiahli a na drevo kríža pribili. Spasiteľ, ty náš dobrotivý, ešte ti aj kópiou bok otvorili, krv nevinnú vycedili, ocot piť dávali! Ježiško náš milý, ale ťa  tí židia, Krista im naháňam, zrichtovali! Amen.

	Po tomto nábožnom rozjímaní sa prežehnal, oprášil si kolená a pobral sa domov . . .

	 

	Lež poučiť sa nepoučil.

	Všetko, čo mal po rodičoch, i čo si sám nadobudol, pre daromnice presúdil. Ani pred smrťou ešte nemal pokoj.

	Keď mu už pán kaplán dali ostatné pomazanie, uľavilo sa mu. Zajedol si s chuťou, vypil si, potom sa so ženou takto lúčil:

	
	— Evka, žena moja statočná, bola si ako dobrota sama. Ťažko mi je opustiť ťa, lež neplač, nenariekaj! Milšie mi bude, ak mi splníš ostatnú žiadosť . ..

	— A čo by si? — pozrela na neho zvedavo. — Čo sa ti ešte žiada? Povedz! Splním, ak budem môcť, — sľubovala dobrá žena — trpiteľka medzi slzami.

	— Odkáž do mesta po pána fiškála, aj po pána sudcu. Nech zaraz prídu sem. Volám ich vo veľmi vážnej veci . . .



	Syn skočil do mesta.

	O tri hodiny už boli obaja páni pri umierajúcom. V čiernom dôstojne zastali pri najväčšom žalobcovi spod Poľany.

	Ej, potešil sa im, potešil.

	Zoslabnutú ruku im podal.

	—      Vitajte, páni, — prihovoril sa im s úsmevom. — Došli ste. Ďakujem vám za unuváciu. Evka, žena moja, nože postav na stôl kohúta a nalej pánom z chábzdovice . .. Obaja páni ju veľmi radi ľúbia . . . Nech vám padne na úžitok, pán sudca, aj vám, pán fiškál! Ako doma, ako doma.. .

	Páni si zajedli, zapili. Dobre zasýtení ešte si aj zašpásovali, že až gazda vyzdravie, vyhrajú všetky rozrobené pravoty.

	—      Ako bude . . . tak bude . . . Teraz by som vás, dobrodinci moji, prosil, aby ste si sadkali sem, bližšie ku mne . . . Nie spolu! Jeden poďte zľava, a vy, pán doktor, sprava . . . Tak . . . Evka, nože zavolaj  rodinu! Cítim, nebudem už dlho s vami . ..

	Potom sa Jožo Matuškoje-Spodniak horko-ťažko na lakťoch zodvihol. Do ticha, v ktorom iba mucha-mäsiarka bzučala, vážnym hlasom povedal:

	— Žena moja, deti moje! . . . Pozval som vás nakrátko, aby ste si vypočuli spoveď umierajúceho. Nepekný život som viedol . . . Pravda, piť som nepil, kradnúť nekradol, myslím viac ako ostatní, ani iné smrteľné hriechy som vedome nepáchal, jednako si však zo mňa vy aj vaše detné deti berte výstrahu a ponaučenie. Nesúďte sa! Nežuhrite
sa medzi sebou tak, ako som to robil ja, váš otec, po celý svoj jalový život. To je kliatba a hriech . . . Vám, páni doktori, zazlievam, že ste ma ako múdrejší a školení, málo odrádzali od súdov... O všetko som prišiel. Vy ste všetko so mnou prešafárili .. . Nemrvte sa! Neskoro mi je pokánie činiť. Už je raz tak ... čo sa stalo, už sa neodstane . . .
Mám vás oboch pekne po svojich bokoch. Zomieram spokojne ako Kristus, lebo aj ten vypustil ducha svojho medzi dvoma lotrami. Amen.

	Len čo povedal „Amen", hlava mu poklesla a s úsmevom na tvári zavŕšil svoj neužitočný život.

	 

	 

	 

	VČELÁR

	 

	Sváko Adamoje viezli z Detvy do Podkriváňa včely. Rojáčik s rojom si vo vlaku položili pod lavicu. Bafkali si pokojne z fajočky a skúseným okom pozorovali prírodu a šacovali, ako bude medovať ďatelina,  horčica, agát, lipa a iné medonosné rastliny.

	Náhle, akoby bol do nich blesk udrel .. .

	Pomrvili sa . . . fajku vytiahli z úst. . . Poobzerali sa okolo seba a vlasy im dupkom vstali, keď sa nahli pod lavicu. Rojáčik mal odškerené dvierka. Časť roja už bola na slobode. Včeličky zvedavo mašírovali po svakových nohách hore do gatí. . . Nuž čože: peň ako peň!

	-      Otca vám! - vydýchli si sváko. - Čo s vami? — Horúčava ich zaliala, keď si pomysleli, že sa včely napaprčia a začnú dobiedzať do ľudí. Nemali ani kedy domyslieť, a už prvé rozprpľané včeličky začali ukazovať, čo vedia. A ukázali to práve na nich, na svákovi.

	[image: Imagek054]

	Dovtedy pokojný, dôstojný starec náhle sa zmenili na zúrivého šarkana. Cestujúci len oči otvárali.

	V prvej chvíli nikto nevedel pochopiť, prečo sa náhle rozmrvili, rukami švihajú, hromžia a škrabú sa na miestach, kde si slušný človek pred inými nikdy nesiaha.

	Prv akoby sa boli spamätali, sváko preukrutné zrevali:

	-      Všetci von!. . . Ohluchli ste? ...Von! 

	Nazdali sa, že sa zbláznil, preto pred ním naozaj ustupovali . . .

	Po chvíli sa však spamätali a začali nadávať, kričať, šomrať, vyhrážať.

	Ale svákovi bolo všetko fuk. Včely potvorsky sekali, štípali. Najhoršie bolo, že sa širokými gaťami dostali až na najcitlivejšie miesta. Sváko tancovali po laviciach, rukami sa tĺkli po stehnách a škriekali ani jastrab, keď zajace drhne. Napokon skočili k obloku, stiahli gate a vytriasali ich z obloka . . .

	A keď sa človeku začne lepiť smola na päty, neostane obyčajne pri jednej nepríjemnosti. Ani so svákom nebolo ináč.

	Ako sa rozháňali so svojimi stĺpovými gaťami, akoby na potvoru naďabil sa nablízku strom. Gate sa zadrapili doň a zostali viať na haluzi.

	-      Čo si teraz počať? - dumali sváko v roji včiel a bez gatí! . . . Ľudia, čo sa tisli na chodbe, búchali na dvere ani diví. Sváko by aj boli vybehli medzi nich, ale ľutovali ich aj sa hanbili.

	Medzitým cestujúci prišikovali k zatvoreným dverám konduktora a vlakvedúceho, aby robili s bláznom poriadky. Ktosi trhol záchrannú hamovku. Vlak o chvíľu stál. Zo všetkých vagónov vychádzali zvedavci. Prvé zprávy o starom človeku, čo náhle dostal ťažký záchvat, vo chvíli sa premenili na reči o nebezpečnom medzinárodnom lupičovi, ktorý sa zbláznil na kope zlata, a nechce nikoho pustiť do oddelenia.

	Zvedavci, čo do všetkého nos strkajú, robili najväčšiu garazdu. Organizovali záchrannú čatu. Ozbrojili sa palicami, kameňmi i železom. Jedni zaútočili zvnútra, druhí zvonku.

	Sváko už boli tak doštípaný a taký opuchnutý, že oči mali tam, kde im ešte pred chvíľou uši trčali.

	Jeden z čudákov, čo sa prvý odvážil k obloku, zakričal na ostatných:

	
	- Pripravte zvieraciu kazajku!

	- Ka-zaj-kúúú! - nieslo sa od úst k ústam.



	      Sváko už videli, že tak či onak je zle. Nezdržali sa a otvoreným oblokom zrevali z plných pľúc: — Ja sa vám, prepytujem na vašu kazajku! Gate alebo nohavice mi podajte, a bude po paráde! A ujdite, lebo aj vás včely dorichtujú!

	Len vtedy si niektorí všimli, že z vagóna vyletujú včely ani z úľa a ovísajú nad vlakom ako ťažký oblak. A keď ich pár zatúlaných včiel aj žihadlami seklo, nastal ústup. O chvíľu bolo okolo vagóna všetko prázdne. Ľudia si zakrývali hlavy a rukami sa oháňali proti rozkokošeným bojovniciam.

	Akýsi dobrodinec podal svákovi modráky. Chudák, viac mŕtvy ako živý fukli poza kríky do polí. Nič to, že boli doštípaný, znivočený, hlavná vec, že sa bez posmechu vytratili z hrozného vlaku, ktorý v ten deň meškal bezmála celé dve hodiny, a mnoho cestujúcich si pár dní prikladalo na opuchnuté miesta octové handry a chrenový obklad.

	 

	 

	 

	PRETEKY  S  FINANCAMI

	 

	Po skončení prvej vojny a ešte pár rokov po nej zaľahli na fajčiarov veľmi ťažké časy. Široko-ďaleko nebolo chyrovať o tabaku. Ani za zlato ho nebolo dostať.

	Môj otec boli tuhý fajčiar. Už sa nedalo s nimi bez tabaku vydržať. Keď nemali čo „smokliť", aspoň prázdnu fajku omáľali v ústach.

	Napokon začali fajčiť, ako tisíce iných, zemiakovú vňať alebo orechové lístie a kadejaké iné sečky, ktoré voňali ani konské kopytá pri podkovaní.

	V tom najhoršom sa dopočuli, že kdesi pri Šahách možno za obživeň vymeniť suché tabakové listy. Vraj maďarskí sedliaci ich majú po domoch na centy.

	Otec nelenili.

	Pozháňali, čo sa dalo, a medzi prvými sme ako v horúčke hnali kone na Dolniaky.

	Ukázalo sa, že chýr nebol piano pustený do sveta.

	Pošťastilo sa nám zohnať zo päť kíl tabakových listov.

	Prenáramnú otcovu radosť kalil len strach z financov. Hocikde, v mestách, na dedinách i vonku na cestách kontrolovali furmanov aj peších.

	Lež čo ako striehli, jednako sa nám podarilo nerušene dostať až do Neresnickej doliny. To je už bezmála ako za zvolenskými humnami.

	Keď si už otec chceli vybrať nový list, že ho požmolia a vsypú do tabakového vrecka zo svinského mechúrika, znenazdania sme pri brezinskom moste zbadali až troch financov.

	Na veľké „špekulácie" nebolo stihu.

	Otec bez veľkého uváženia zhúkli na mňa: — Matúš, schyť obročnicu so sečkou a utekaj! No, pakuj sa, otca ti! . . . A neobzeraj sa!

	-       A kde utekať? - pozrel som bezradne na nich.

	—      Kde ťa oči povedú. Leť! . . . Zmámim sa, ak prídem o tabak ... Čo stojíš ani kôl v plote?! Švihaj kade ľahšie! A čo by priam strieľali po tebe, zastav sa len na Bacúrove . ..

	Ostatné slová som začul už iba z diaľky.

	Otca som si mal rád. Čo by som im teda neurobil službu, aby si zachránili tabačik?!

	Vychytil som sa do takého behu, akoby ma všetky bosorky na metlách naháňali, alebo horúcim železom päty pripaľovali. Jedno mi bolo, či som letel cez lúku, oráčinu, tŕnie alebo cez hustú vrbinu. Obročnica sa mi hompáľala na pleci ani konská hriva.

	Keď som sa obzrel, videl som za sebou všetkých troch financov . . .

	Kričali: - Stoj! Strelím!

	Aj strieľali, ale to akoby ma bičom popohnali. Ešte som im zavolal nazad: — Barany, stojte si vy, vás nikto nenaháňa.

	Ešte tuhšie som vytínal hore strminou. Veď čože mi to bolo - sedemnásťročnému parobkovi?! Srny mi mohli moje behy závidieť.

	Cez Breziny som len tak preletel. No pred Bacúrovom mi už začalo dych zastavovať . . .

	Práve keď som sa zvalil na medzu ako klát v lese, že si odpočiniem, zhaltovali ma ostroluckí žandári.

	Kukermi zbadali, ako sa za mnou pechoria financi, nuž nadbehli mi. Pohrozili mi, aby som sa nepokúšal o útek, lebo ...

	Ani mi už nebolo do ďalšieho behu. 

	Vyčkal som, kým upachtení financi došli ku mne. 

	Dychčali, fučali ani pokazené mechy na organe. Keď sa im  pošťastilo dych chytiť, bohapusté zakliali:

	—      Máme ťa, pašerák!!! Náš si!

	Bez veľkých ceremónií mi vychytili z rúk obročnicu. Víťazoslávne vysypali jej obsah na zem.

	Isto-iste rátali, že z nej vypadne najmenej desať kíl pašovaného tabaku. Keď sa však z obročnice trúsila sečka pošmajchlovaná otrubami, papule sa im spotvorili ani po zelených tŕpkach.

	Hoci to aj mňa prekvapilo, lebo som rátal, že utekám s tabakom, bolo mi preukrutné do smiechu.

	Lež nestihol som sa naplno rozosmiať, znovu ich vychytilo strašná zlosť. Jeden ma kopol, druhý ma páral nenávistným pohľadom. Tretí ma chytil pod krky a zostra vyzvedal:

	
	— Povedz, mamľas, prečo si utekal pred nami sem do kopcov?!

	— A prečo by som si nepobehol, keď sa mi to žiadalo? Aspoň koňom sečka pod zicom nepotuchla. A vy ste prečo tak mocne bežali za mnou?



	Čo som dostal, to bolo moje.

	Dotlčený, ale nasmiaty dohabkal som sa pod zvolenský zámok. V krčme na Novom svete ma už netrpezlivo očakávali otec aj so zachráneným tabakom.

	Čo boli buchnáty žandárov v porovnaní s pohľadom dobrého otca. Priam ma hladkali vďačnými očami po ubolenom chrbte:

	—      Syn môj, Matúš, čo si ma v živote akokoľvek nahneval, tým, že si financov previedol z lavičky do vodičky, a mne tak zachránil drahocenný tabak, zotrel som ti všetky rováše.

	
 

	 

	 

	 

	 

	 

	 

	KTO  JE  VINNÝ

	 

	Život sudcov nie je ľahký. Neraz mu ide hlava puknúť, ak chce spravodlivo rozsúdiť ľudí pozapletaných a zahrčkaných všakových hriešnych i menej hriešnych záležitostiach a sporoch.

	Sudca, aj keď má svoje školy a takmer do všetkého sa rozumie, predsa musí mať aj takých, čo mu môžu vniesť svetlo do ťažkej súdnej motanice. Dôležití sú najmä súdni znalci, ktorých vyberajú z najlepších odborníkov v okolí.

	Môj nebohý starý otec boli dlhé roky sudcovým pomocníkom. Často im prišla zo súdu citácia, aby sa ustanovili na pojednanie ako znalec. Boli na to veľmi hrdý, a neboli by ten „rang" dali ani za slepého koňa.

	Keď sa večer vracali z mesta, už sme ich vyzerali. Pri kozube museli celej rodine vyrozprávať všetko do punktíka.

	Niekoľko príhod som si zapamätal.

	Na jarmok sa chodievalo v skupinkách, v kŕdlikoch, ako keď sa husi večierkom z paše vracajú.

	A gagotu neúrekom nebolo o nič menej ako u husí. Cestou sa pospomínalo všetko, čo slina priniesla na jazyk.

	Aj od Stožku sa uberal akýsi pár. Muž viedol na retiazke ročného bujačika a žena na žinke jalovičku, bezmála ešte teliatko.

	Kým si gazda od Stožku a ženička z Vígľaša cestu rečou krátili, aj hoviadka sa obznali. Čert vie ako bolo. Možno v svojej reči diškurovali priam tak ako ich gazdovia.

	Bujačik sa stával čoraz roztopašnejším. Keby gazda a gazdiná neboli takí zabraní do hovoru, iste by boli zbadali, že sa to zle skončí.

	Začalo vlastne až na jarmoku, ale skončiť skončilo pri súde.

	Keď tamtí dvaja došli s hoviadkami do jarmoku, bujačik už bol celý nesvoj. Práve prechádzali cez húfy ľudí, keď, huncútisko, nehľadiac na dobrý mrav a móres, skočil na nič netušiacu jalovičku.

	Strhol sa krik, šturc. Ináč ani nemohlo byť v jarmočnom stisku, keď sa takéto pridá. Najväčší vresk spustila hrnčiarka, ktorej sa hoviadka miesili po krehkom tovare a podrúzgali vyše dvadsať hlinenákov. Policajt odhadol škodu na 600 korún.

	To už nebola maličkosť!

	Najsmiešnejšie bolo, že muž zo Stožku, čo sa celou cestou spôsobne zhováral s Vígľašankou, zrazu hromžil a nadával, prečo si, mriha akási, lepšie nemerkovala svoje nespôsobné hovädo!

	Ženička mu tiež neostala dlžná. Jazyk mala akurátne
podrezaný.

	
	— Ja platiť nebudem.

	— Bodaj ti jazyk zdrevenel — namrzel sa chlap. — A či som ja kázal junčekovi, aby vyčíňal?

	— Aký pán, taký krám. Obaja ste rovnakí. Akýže junček, veď je to už bujak!

	— Stvora, neziap! Bohuprisám, nezdržím sa. Ak tvoja jalovica pomlátila 20 hlinenákov, ja ti ich raz toľko otlčiem o hlavu.

	— Aha ich! — zakontrovala preľaknutá hrnčiarka. — Zlezy, mojím drahým riadom si budú rováše vyrovnávať! Policajt! Berte ich! Ta het s nimi, nech mi žlč nebúria!



	Hrnčiarka neutíchala. Čoraz tuhšie sa im miešala do zvady a žiadala, aby jej škodu naskutku zaplatili.

	Ani ľudia, čo stáli navôkol, nestáli nemo. Každý priložil svoje polienko.

	Vec sa dostala pred súd.

	Sudca dlho špekuloval, kto je vlastne väčší vinník: či gazdina, že slabo držala svoju jalovičku, a tým dala príležitosť, že sa bujačik opovážil, a či gazda, ktorý mal bujaka sputnať. Napokon ani hrnčiarka nemusela svoj riad vytrčiť tak hlboko do cesty!

	Ukazovalo sa mu, že vinní sú všetci traja. Ale kto viac?

	Na toto sa sudca spýtal môjho starého otca – súdneho znalca.

	Súdny znalec už poradili, ako z konopí:

	
	— Ja by som, pán sudca, šesťsto korún škody navrhoval rozdeliť tak, že majiteľka jalovičky zaplatí štyristo a ten zo Stožka za bujačka dvesto korún. Hrnčiarku by som oslobodil.

	— A prečo má gazdiná platiť štyristo a gazda len dvesto korún? — vyzvedá sudca.

	— Nech len trochu porozmýšľajú! - usmievajú sa starý otec.

	— Veď nie som proti. Len povedzte, prečo to nemá byť naopak!

	— Jáj! A čím tie hoviadka drvili riad? — pozrú starý otec na sudcu.

	— Kopytami, - odpovedal sudca, začudovaný nad otázkou.

	— Ešte neprišli na to, prečo sa ich pýtam práve na kopytá hoviad? — dobiedzajú starý otec.



	—      Neprišiel, - priznáva sa sudca.

	—      Ženičkina jalovica drvila hrnce štyrmi kopytami, preto štyristo, bujačik iba dvoma, nuž tak len dvesto korún,— smiali sa starý otec.

	Sudca sa rozchichotal, až mu brucho triaslo. - Joój, Bican, vy ste hlava! Komu by to prišlo do rozumu . . . Múdro.  rozsúdim, ako ste poradili.

	 

	 

	OBŽALOVANÝ  PES

	 

	Z Očovských Dúbrav vybral sa bača na trh. Aby mu cestou nebolo otupno, zachytil aj psa Zahraja.

	Takého psa, aký bol Zahraj, ťažko bolo nájsť. Bol strážny, smelý, verný a prítulný. Beda tomu, kto sa priblížil k salašu, ak bol pes odviazaný. Taký si mohol za šťastie rátať, ak obišiel iba s roztrhanými nohavicami.

	Zahraj mal čudnú obyčaj: keď zvetril cudzieho, nerozbehol sa za ním, nestekal, ako zvyknú valašskí psi, len krátko zavrčal, a už aj hrýzol.

	V zolnianskej hore a v poliach bol ešte Zahraj smelýHoršie bolo v meste. Tu zatrúbi auto, tam zaštrngoce cengáč, vedľa rapčí akýsi ancikrist, a ľudí zôkol-vôkol ako hriechov. Na dačo také nebol Zahraj navyknutý. Celý nesvoj skučal pri gazdových nohách. Chvost opustil, oči mu túlavo sliedili, srsť mal ako oparená pažítka.

	Bača si ho neveľmi všímal. Na salaši nemal s kým slovo stratiť, preto si teraz vynahrádza. Tu známy z dediny, tam kmotor, vedľa zaťko a každý je k nemu milý. Volajú ho do krčmičky. Priateľa si treba uctiť, však?

	Bačovi je sveta žiť!

	Len Zahraj by už bol najradšej za horami, za dolami, pri svojich ovečkách, kde je on pánom! 

	Vyšli z krčmy a pristavili sa prostred jarmoka. Bača sa s dakým zahovoril. Zahraj sa prvý raz pokojnejšie rozhľadel okolo seba. Obzrie sa, a ľaľa, na necelý meter od neho je v hlbokej riečici zo desať  zajačikov .. .

	Zahľadel sa lepšie na ne a zacítil, že má hlad. Od brieždenia nemal nič v zuboch, a slnko je už vysoko.

	—      Čo keby som tak? ... — zagáni žiadostivo na zajace. S iskriacim okom sa priplichtí k riečici.

	Zavrčí, skočí. Ženička, čo bola pri zajacoch, skríkla a omdlela od ľaku.

	Kým sa ľudia spamätali, jeden zajac zmizol v Zahrajovi aj s chlpami. Bolo mu len, akoby muchu schmatol.

	Ktovie, čo by bolo ďalej, keby nebol bača priskočil.

	Už dávno nebol taký napálený. Zaťal psa valaškou a skríkol naň. Zahraj hneď spoznal svoju chybu. Možno by bol aj životom zaplatil, keby nebol včas uvrzol; práve sa nablízku naďabil mestský šarha.

	S bačom sa znova stretol iba za mestom. No nepriskočil k nemu ako inokedy. Len obďaleč pobehoval a nesmelo požmurkával. Bál sa, že ešte utŕži.

	Lež bača nemal chuť do bitky. Čo by si počal bez psa?!

	—      Zahraj, poď sem! — oslovil ho pokojne. A keď prišiel, pohladil si ho a potľapkal. Pohodil mu syra s chlebom. - Žer!... Dnes si mal život na vlásku!... Nech neujdeš, už by ti boli u šarhu muchy kožu na plote obletovali. Moja chyba! Mal som ťa nebrať do mesta . . . My dvaja už len do hôr. Ak bude súd, tie zajace nám draho vyjdú .. . No už je darmo; čo sa stalo, stalo sa . . . Zato sa nezmárnime.

	Zahraj štekol, akoby rozumel, akoby sľuboval, že odteraz si dá lepší pozor.

	O šesť týždňov došla citácia na súd.

	Ženička, čo mala zajace, žalovala baču, že jeho pes jej zadrhol tri zajace a ju tak smrteľne vystrašil, že od toho dňa máva veľmi nepokojný spánok. Zrádnik ju začína chytať .. . Žiadala bolestné i peniaze za zajace.

	Sudca, dobrý chlapík, uľútostil sa nad skormúteným bačom. Zahriakol babu, aby nelamentovala, že súd vie, čo má robiť.  Bača len ústa otváral, keď sudca čítal rozsudok:

	—      V mene republiky . . . bača uznáva sa vinným..., že nedostatočne dozeral na svojho psa, ktorý nielen že na jarmoku na smrť vyľakal žalobkyňu . . ., ale v zúrivosti aj tri zajace roztrhal. Bača ... sa odsudzuje na pokutu tristo korún, v čom je započítaná náhrada za zadrhnuté zajace i poriadková pokuta. Nebezpečného psa alebo sám zabije, alebo odovzdá šarhovi!

	Na sudcovu otázku, či prijíma rozsudok, bača sa najprv zmrvil, potom neisto vstal z lavice obžalovaných, chvíľu sa. bezradne zapodieval baranicou, no slova nemohol zo seba vyriecť. Spamätal sa len potom, keď ho sudca okríkol, aby nezdržiaval, že v súde nemajú toľko času ako na salaši.

	Nasrdil sa. Strmo podišiel k stolu, baranicu si dal na hlavu.

	
	— Nuž, pán sudca, pán doktor, - zašibrinkoval oboma rukami sudcovi popred oči, - keď tak rozsúdili, čert vezmi peniaze. Prijímam rozsudok! Zaplatím, oželiem. Ale aby som ja zabil, alebo šarhovi dal skántriť môjho Zahraja, to teda nie! Veď môj Zahraj má lepší rozum, ako daktorý človek. Že roztrhal zajace, to je moja vina. Bol hladný!
Počúvajú, pán sudca! Oni sú doktorská, teda školená hlava, nijako ich nemožno prirovnať k Zahrajovi, ale som istý, že keby oni boli bývali na jeho mieste, keď naňho tie hlúpe zajace okáľami strieľali a pyskami ňufali, aj oni by boli skočili do riečice ...

	— No, ľudia, — obrátil sa bača k prítomným, - je tak, alebo nie?

	— Tak, — povedali poniektorí.



	Sudca aj zagánil po nich, lež ťažko mu bolo hľadať vinníka. Radšej zahriakol baču a prepustil ho.

	 

	 

	 

	 

	 

	 

	 

	 

	 

	 

	 

	 

	MÁLINČAN  A  FARÁR

	 

	Stará skúsenosť radí: Od Očovana a Málinčana kravu nekupuj, ak nechceš dlho ľutovať.

	Nech je už akokoľvek, ale bude na tom čosi pravdy. Gazdovia z týchto obcí boli prefíkaní trhovci. Vedeli zaobchodiť s „rohatinou". Často na jarmoku za bagateľ kúpili, pravdaže, kaliku, no čo by bičom pleskol, už vyčarili z nej krásne zviera prvej sorty, a na tom istom jarmoku ho aj predali. Ba stalo sa, že zviera kúpil nazad jeho bývalý gazda, a nezbadal, čo kupuje. Len keď mu doma novokúpená krava sama išla na svoje obvyklé miesto do maštale, poznal omyl, ale už bolo neskoro.

	 

	Málinskému furtákovi krava akosi nedojila. Nazlostil sa a vzal ju na lučenský jarmok.

	Medzi prvými kupcami pristavil sa pri ňom aj jeho vlastný farár. Kupoval dobrú dojku. Poobzeral kravu svojho církevníka zo všetkých strán. Aj na zuby sa jej prizrel, spýtal sa kedy sa ostatný raz otelila, kedy bola nabehaná.

	-      Koľko mlieka dáva? — vyzvedal nakoniec.

	-      Pán farářko drahý, tak medzi štrnásť, až pätnásť litrov — povedal Málinčan skromne. — Ak si ju kúpite, budete ma dlho, dlho spomínať ...

	—      Dobre. Páči sa mi. Napokon som rád, že kúpim od svojho církevníka . . . Nuž, milý brat v Kristu, čo za ňu? — začal jednačku pán farár s usmiatou tvárou.

	Málinčan zapýtal, farár znížil. Ešte zopár ráz to išlo s cenou horedole, jeden pridal, druhý popustil, až napokon krava, čo dojila denne medzi štrnásť až pätnásť litrov, putovala z cirkevníckej chovy na farársku.

	Obaja boli spokojní; jeden, že dobre predal, druhý, že kúpil, čo hľadal.

	Lež dlho neostalo pri obapoľnej spokojnosti ...

	Farár hneď v prvé dni namiesto štrnástich-pätnástich litrov vylial zo šechtára ledva kvapku mlieka. Ak duchovný pastier krútil nosom, jeho žienka zle-nedobre šomrala nad nevydarenou kúpou.

	
	— Jaj, veďže nebuď hneď malomyseľná! — tíšil ju pán farár. - Počkaj, kým si krava privykne na zmenu . . . Zasekla ... To sa stáva. Čo nevidieť zase popustí mlieko. Hádam si len nemyslíš, že by môj církevník oklamal vlastného spovedníka! . . . Zle poznáš našich ľudí. ..

	— Budem rada, keď ma presvedčíš, že som nemala pravdu, - ustúpila pani farárka. Čakala na väčší pôdoj týždeň, mesiac, ale dočkala sa opaku: čím ďalej bolo mlieka menej.



	Farárovcov schytil hnev . . .

	Vybral sa duchovný pastier za gazdom, svojím cirkevníkom. Pekným slovom mu zvestoval, čo a ako je s kravou. Gazda sa vyhováral, dusil, že veru uňho krava dobre dojila, a - ostalo                pri starom ...

	Farár vyčítal, ba aj vyhrážal, že vec nenechá tak. Veď či to svet kedy slýchal, žeby si niekto božieho zástupcu tu na zemi takto znevážil?! . ..

	Málinčan bol nemý ako skala.

	Tak sa stalo, čo sa u nás zriedka stáva, farár sa stretol so svojím cirkevníkom pred súdom.

	Sudca nadržal farárovi. Preto proti obžalovanému vystupoval nevyberavo, prísne.

	—      Nehanbíte sa klamať vlastného duchovného otca? - spýtal sa napokon.

	
	- Pán sudca, môžem sa im zadusiť, ba aj zaprisahať, že som tu prítomného pána farára ani len slovíčkom neoklamal.

	- Ale, ale . . . nerúhajte sa, človeče! - zhrozil sa farár. — Bojte sa božej spravodlivosti! Len povedzte pánovi sudcovi, ako ste mi núkali kravu, nech vidí, aký ste vtáčik!

	- Obžalovaný, zopakujte doslovne, ako ste pánu žalobcovi ponúkali svoju zlú kravu!

	- Nedbám, — podvolil sa Málinčan. — Aspoň sa presvedčíte, kto je v práve. No aby sa nepovedalo, že slová prekrúcam, najprv nech pán farár zopakujú, čo som povedal.



	Farár stál neisto. Nevedel, čo tým Málinčan mieni. Len po dobrej chvíli si rukou pretrel čelo a povedal:

	-      Na otázku „Koľko mlieka dáva denne vaša krava?" doslovne ste povedali: - „Pán farár, medzi štrnásť až pätnásť litrov . . ." Je tak?

	
	- Je. Presne tak, - prisvedčil Málinčan.

	- A koľko dáva naozaj? — spýtal sa sudca.

	- Liter!... Jeden liter! — vyhlásil rozhorčený farár.

	- Prečo ste teda hovorili o štrnástich, až pätnástich litroch, a nie o jednom? — zadrel sudca do sedliaka.

	- Hovoril som jasne, - bránil sa Málinčan. – Nuž a či nie je medzi štrnástimi a pätnástimi litrami rozdiel jeden liter?! . . . Klamal som, slávny súd, alebo pán farár zle rozumeli?



	V súdnej sieni ostalo trápne ticho.

	Farár po chvíli vstal, odvolal žalobu a dodal:

	-      Nevedel som, — povedal, - že v tomto kraji treba slová tak presne vážiť.

	 

	Niektorí povrávajú, že Málinčan sa zľutoval nad svojím  utrápeným farárom. Zlú dojnicu predal komusi cudziemu ešte drahšie než farárovi. Za utržené peniaze kúpil svojmu duchovnému takú dojku, čo mala mlieka ako vody. Zvyšné peniaze vrátil farárovi:

	- Tu majú, pán farár! . . . Zídu sa im na súdne trovy. Čo sú aj náš „pastier", statku slabo rozumejú. Ich šťastie, že trafili práve na mňa, na statočného človeka, ináč, neviem, neviem, ako by boli obišli . . .

	 

	 

	SEDLIACKY  ROZUM

	 

	Z druhej strany Poľany, pod jej pätou, je učupených zopár domčekov. To sú Kyslinky. Keď sa od nich človek pustí dolu potokom, príde k povestnej Aošenej skale. Vysoko v nej je zamrežovaný obláčik. Z obláčika vyteká voda biela ako vápno. Starí ľudia spomínajú, že v skale mali skrýšu Jánošíkovi chlapci. Aj o pokladoch sa trúsili reči .. .

	Nejeden sa už pokúšal dostať obláčikom do skaly. Lež vojsť nevošiel nik. Každý sa vrátil, lebo sa mu vraj z obloka ozval tajomný hlas: — Ak ti je život milý, odíď!

	Nuž, čert vie, čo sa skrýva za oblokom, lebo tajný vchod dosiaľ nikto nenašiel.

	Dolina sa ťahá ďalej . . .

	Po ľavej ruke je Vápená pec, kde žandári zabili nášho slávneho lazníckeho zbojníka Janka Budača. Aj v piesni sa o ňom zachovalo:

	 

	Spoza vrch Poľany 

	slniečko vychodí, 

	v Budačoje dvore

	s mesiačkom sa schodí.

	 

	Prišli kamaráti 

	Janíčka volati;

	- Hybaj Janík s nami! 

	Ideme zbíjati .

	 

	Potom, ešte riadny kus cesty, až — napokon náležite unavený človek vojde do Hrochote.

	 

	Bystrickým sudcom Hrochoťania často robili ťažkú hlavu. Inakšie to už ani nešlo. Poriadneho Hrochoťana nemohol súdiť neskúsený mladý sudca, lebo ľudia z hôr sa vyznali v paragrafoch práve tak dobre, ak nie lepšie, ako nejeden študovaný fiškál alebo sudca.

	Keď daktorý z nich dačo presrstí, vopred vie, koľko mu súd vymeria.

	A beda, ak pri súdnom výkone pobadá nesprávnosť, alebo niečo také, čo sa prieči paragrafom a súdnym zvykom.

	 

	V bystrickej sédrii súdil mladý sudca istého Hrochoťana za akýsi bagateľ nehodný slova.

	Bolo mu akosi naponáhlo, preto čítal rozsudok len tak stručne; - Obžalovaný sa odsudzuje na tri mesiace pre to a pre to. . . Obžalovaný, prijímate rozsudok, alebo podávate apeláciu? - spýtal sa nakoniec.

	
	- Neprijímam. Ale ani apeláciu nepodávam! – odvrkol obžalovaný.

	- Počujte, ak sa budete takto správať, nasúdim vám trest, že tu budete sedieť dlhšie, ako si myslíte! - rozčertil sa sudca.

	- Nebudem tu ani tak dlho ako oni, pán sudca, - usmial sa Hrochoťan. Ako ráčia vidieť, práve sa zberám preč... Pamätajú si: Oni sú ešte prislabý plátenník na mňa! Ešte nevedia súdiť, ako sa patrí a svedčí.



	Sudcu išlo naskrze rozhodiť.

	-      Taká trúfalosť! Pán strážmajter, povedzte tomu svojmu zverencovi, nech si dá pozor, lebo!... — zúril mladoch pobúrený ani včely, keď im med berú.

	
	—  Ondro, čo je to s vami? — zamiešal sa žandár. — Takto sa nespráva pri súde! Uškodíte si... Odproste pána sudcu!

	—  Pán strážmajster, ani vy nie ste dnešný, preto musíte uznať, že tento pán sudca je v súdení naozaj ešte len učeň. Zabudol pri čítaní rozsudku povedať: „V mene republiky" ... A bez toho, ako viete,  nijaký rozsudok neplatí . . .



	Sudca ostal ako oparený, lebo naozaj nerátal, že si obžalovaný všimne takú, hoc aj významnú, ale predsa len drobnôstku.

	 

	 

	GRÉCKO-RIMSKY ZÁPAS

	 

	Voľakedy nebolo toľko všakovakých športov ako dnes.

	Za starších čias sa naši najsúcejší mládenci a chlapci, keď sa im krv búrila, vybrali na zboj.

	Bolo to nebezpečné, ale zaujímavé . . . Škoda tých starých čias, kde  sa chlapi vedeli chlapsky zabaviť.

	Na dnešné športy akosi neviem navyknúť . . .

	 

	Bolože to rečí, keď začali u nás na pažiti futbal hrávať! Sprvoti sa nám na futbale nič nevidelo. Potom sme však navykli naň.

	A mali sme vychýrený klub. Kto prišiel hrať, každý dostal. A mohol si vybrať, či chce „fasovať" na ihrisku, alebo za ihriskom. Nám to bolo fuk.

	Keď sa cudzí hráči nevedeli dohodnúť, pre istotu sme ich mlátili aj na ihrisku aj cestou na štáciu ...

	A sudca? Ak mal deti, a nebol asekurovaný na život v Slávii, obyčajne ani neprišiel . ..

	Ak pískal vtedy, keď sa to iba jemu pozdávalo, a nie aj nám, Jano Biba ho už aj hnal s drúčiskom, čo ešte aj kramľa z neho trčala . . .

	Raz kričím za ním: - Jano, načo máš kramľu na drúku?

	-      To . . . keby som toho sudcu - paskudníka šľahol, aby sa mi nešmýkalo . . . Pridržím si ho . . .

	Nebolo to inak ani vo Zvolene.

	Keď tam hrali Bystričania, žandári z celej župy mali pohotovosť. Ženy si mužov len s ťažkým srdcom púšťali ta. Priam, akoby išli do vojny. Tam vždy utŕžil nerátaných každý, kto bol nablízku.

	No dnes sa už ani vo Zvolene ani v Bystrici na zápasoch nebijú, starodávni futbalisti, čo hrávali za česť oboch miest, povymierali.

	Dnes sa už všade iba vykrikuje, špekuluje, ale riadny zápas zriedka vidieť.

	Nedávno som bol v Bratislave na akomsi zápase. Ľudia tam tak revali, že som si musel dať vatu do ucha, aby som počul, čo sám kričím. Najviac vyrevúvajú takí, čo sú doma pod papučou, takže celý týždeň nesmú ústa otvoriť.

	Lež ani ženy nezaostávajú. Jedna stála pri mne a vrešťala na plné hrdlo: - Sudca, fuúj!!! - Potvora, mala takú šťavnatú reč, že som bol z toho celý mokrý .. . Nestačil som sa utierať.

	Hovorím jej: - Stvora, dajte si ambrél pred ústa, veď ma tu vymyjete aj s koreňom !

	Ale ona nič. Len pri samom konci na mňa zhúkla: — Čušte, keď sa nerozumiete do hry!

	Od tých čias sa mi futbal celkom znepáčil.

	 

	Nedávno vidím v Prahe plagát: Grécko-rímsky zápas. Vstupné desať korún...

	Dal som. Chcel som vidieť, ako vedia v Prahe zápasiť.

	Stred veľkej pajty bola veličizná kocka z dosák. Okolo nej hrubé štrangy, aby tí dvaja, dobre živení neušli, keby to išlo do tuhého. Sudca, ako za groš pes, bol v bielom . . . Poskakoval, obskakoval a  komandoval . ..

	-      Oh, ak ten stokilový vovalí päsťou tomu druhému, - tešil som sa — bude hotový. Ani injekcie nebude treba kaziť. Cirkumdedérum . . .

	A ono, čerta.

	Keď sa niektorý z nich na druhého trochu poriadnejšie rozohnal, sudca zahvízdal a odtisol ich od seba . ..

	Ľudia kričali a ja s nimi. Vďačne by som bol doplatil ešte aj tridsať korún, len keby aj sudcovi bol niektorý dal aspoň jednu po makovici . ..

	Sklamali ma, bohuotcu, veľmi ma sklamali.

	Nuž, reku toto je ten vychýrený grécko-rímsky zápas?! Toto?! Veď je to obyčajná, a to ešte nevydarená bitka! Mali by ste vidieť, ako sa u nás tlčú! A pritom ani vstupné nevyberajú. Naopak. Každý od nich keruje, len aby nemusel pri súde svedčiť . . .

	Ten, kto nevidel v bitke podpolianskych lazníkov, nemá pochopu, aká je ozajstná chlapská bitka.

	 

	Raz po zvolenskom dobytčom jarmoku sedeli sme v krčme na „Novom svete" u starej Jakubičky. Zriedka sme ta chodievali. Zväčša si tam smäd zahášali len Michalkovčania, Brezinčania, Dobronivci, Pliešovčania a ostatní, čo dochádzali do mesta Neresnickou dolinou.

	Naše krčmy boli „U Šimuna", „U Kulicha" a „U Šteflíčky". 

	Sám boh vie, čo nás vtedy pritiahlo práve na „Nový svet".

	Jano Goljan predal Murínovi zo Skliarova jalovicu. Nuž sme, ako sa svedčí a patrí, zapíjali oldomáš. Každý dal po litríku hriatej. Keď sme už boli v dobrej vôli, prikvitol starý Strigáč, čo do každého rád zadiera. Jazyčisko mal ako lemeš na pluhu.

	Goljan ho už zďaleka vítal: - Nože starý, poďte sem! Bachnite si s nami. Uctime sa, uctime!

	
	— Pi, kým jesto! - ponúkal aj Murín. - Od tejto ti aj motolice vykapú. Ale najprv nám obom pekne zavinšuj. Kúpil som od Goljana jalovicu, čo chlapec drží pred krčmou . .. Tak vinšuj a pi!

	— A čo by som nezavinšoval! — uškrnul sa Strigáč. Mozoľnatou rukou si pretrel zmraštenú tvár. Zahľadel sa do sklienky a fľochol priateľsky po oboch. — Teda čujte! Ale dobre si natiahnite uši, nebudem vinš opakovať!... 



	      Zdvihol sklenku a vinšoval:

	— Kúpil hlúpy od sprostého, nech udrie hrom do jedného aj do druhého! Ty, Murín, že by ti jalovica čím skôr zdochla! A ty, Goljan, aby si peniaze, čo si za ňu utŕžil, stratil, a ja aby som ich šťastlivo našiel!... Pánboh nás živ v dobrom zdraví a vospolok v pokoji zachovaj!

	Za takýto vinš namiesto „Pánboh uslyš!" dostal Strigáč od Goljana fľašou takú cez klobúk, div mu pálenka oči nevypálila. Naradáš padlo ešte aj zopár ostrejších slov.

	O chvíľu bol zase pokoj, akoby sa nič nebolo stalo. Zase sme kamarátsky popíjali a počúvali Paľa Čvikotu, čo vedel také nôty, že sa mu nik nevyrovnal.

	Pri druhej sme sa pridali k nemu. Len sa tak krčma triasla, keď sme si nôtili:

	 

	Ej, Detvani, Detvani,

	čierna zem pod vami!

	Modlite sa k bohu,

	prepadne sa s vami!

	 

	Poľana, Poľana, 

	celá si zoraná!

	Chlapci ťa zorali,

	ked sa pasovali . ..

	 

	Hore pod Poľanou,

	zbíjal som kramárov, 

	dolu Košarisky

	dával som Marišky!

	 

	Kde sa vzal, tam sa vzal, zrazu len stál medzi nami cigán-primáš. Fidlikoval, že bezmála struny potrhal. To hneď dodalo chuti aj ostatným.

	Čvikota si chcel akurát druhú načať, ale starý Strigáč ho predstihol.

	Ruku si zasekol za ošúchanú baranicu a tuhšie vyťahoval ako Fekiačove kone hore vŕškom:

	 

	Ej, nebudem ja dobrý, ani mi nesvedčí,

	môj otec bol zbojník, a ja budem väčší!

	 

	Ej, dobre mi je, dobre; neviem o dobrote,

	ale moje rúčky vedia o robote! Uch, ichu-chúúú . . .

	 

	Zjačal a už aj hajduchoval. Hajduchoval ako ten najrezkejší valach na salaši. Vtedy by nikto nebol povedal, že už má sedem krížikov.

	Cigán zvŕzgol pod hajduchy. Všetci sa zhŕkli okolo tanečníka. Mrvili sa v krásnom tanci ako hady, keď kameň dujú. Krčmou znelo:

	 

	 

	Výboch, Výboch, kde si bol 

	že si tak umokol?

	Bol som tam za horami,

	pásol som tam barany...

	 

	Štyri kozy, piaty cap,

	kto vyskočí, bude chlap!

	Ja by som bol vyskočil,

	ale som sa potočil . ..

	 

	Takáto pekná vôľa by bola do noci potrvala, keby čert nebol dovliekol zo desať jarmočníkov — prekupovačov, čo na jednom jarmoku tovar bezmála zadarmo kúpia, a na druhom ho za trojnásobok, štvornásobok predajú.

	Sú nadutí; ako všetci hlúpi ľudia. Nazdávajú sa, že je im prepytujem . . . strýcom, a to je im vlastný brat.

	Len čo vošli, začali do nás zapárať. Blenové slová trúsili, papule do úsmeškov křivili. A jeden z nich, také nič, podišiel k nám a začal si z nás furmy strúhať.

	—      Hej, kamaráti, nože sa lepšie prizrite na toho starého somára! — ukázal na Strigáča. — Natriasa sa ako grajciar na bubni . . . Poďte, tu je cirkus zadarmo! - V ústach mal iba dva kolové zuby; keď hovoril, robilo mu to: haťaťaťa.

	—      Bratku, nerob mi tu pred očami haťaťaťa, — poprosil som  ho ľudsky mierne. — Jeden just tak robil ako ty, a zomrel, ani chorý nebol!

	
	— No len no! - vycieral sa ako sysel z diery.

	— Daj nám pokoj! - miernim sa. - Vypi si, zajedz, ale nerozduchuj pahrebu. Aj by ti fukol, len ma mrzí, že dva zuby vyklčujem a tridsaťdva budem musieť krankase zaplatiť.

	— Veru, - dodal Strigáč, - žobráka dorazíš, a za zdravého ťa  odsúdia.



	—      Máte rečí ani koza bobkov! - frkol na nás výsmešne. Naši prestali spievať. Pritiahli si opasky na holé drieky a károvali k svojmu stolu. Nechceli sme sa zapodievať s kabátošskou pačmagou.

	Lež to sa pánom jarmočníkom akosi nevidelo . . . Smiať sa im zažiadalo.

	—      Hej, krpčiari, — vykrikoval podpitý jarmočník, — nože nám  ešte ukážte dáke somácčiny! . .. Dostanete pálenky!

	Keď videl, že ho neuznávame za hodného nášho pohľadu, rozčertil sa. Začal brýzgať: - No, ľaľa ti ich, pánov-krpčiarov holopupkárov! Ešte sa dajú od poriadnych jarmočníkov prosíkať! Choleru na vás! Hyd sedliacky!

	Podišiel k nám. Sedel som na samom kraji. V celom tele som už cítil, že bez bitky neodíde. Už som len nasilu krotil náturu . . . Podajedni mi však dodávali guráž:

	—      Matúš, ohoľ ho! . . . Kydni mu! Ale len po hlave, aby nekríval!... Omacaj mu rebrá krivákom!

	Aby si naši nemysleli, že sa ho bojím, nesvedčalo sa dlho čakať. Ale ja som už taký: bez príčiny nerád začínam.

	Aj krčmárka, stará Jakubíčka, už cítila bitku v „lufte". Neborká hneď ratovala fľaše z „táfľa". Medzitým prosebné bedákala: - Ľudia, majteže rozum! Nerobte mi tu v krčme garazdu!... Uvidíte, ako tu stojím, draho vám to príde!

	No nik ju nepočúval.

	Jarmočník,  posmelený mojím váhaním,  odstúpil  pár krokov a začal sa uškŕňať: — Teda toto sú tí chýreční Detvanci?! Dajsabože, nevídali! HolopupkáriI . . . Tento je taký dlhý, - ukázal na mňa, — že by sa do postele nevmestil. Nebodaj si po svadbe v kolkárni spával?!

	
	— Pánko môj, nezačínajte si! — naprával som ho pokojne na schodnejšiu cestu. — Ľahko kúpite a ťažko predáte! Ak vám založím, poletíte, že vás policajt na zatáčke pokutuje pre rýchlu jazdu!

	— Aha ho, neogabanca! Ešte mi bude exómen držať! — pučil sa kabátoš. — Krpčiarisko, nožiská máš ako slon.



	Zapáral do živého.Už som musel vstať, aby som nezostal v hanbe ako bojko.

	—      Tak teda, ty nasilu chceš, aby som z teba šindle nastrúhal?! Piťfirit  naničhodný! Pozri na túto ruku! — otrčil som mu zaťatú päsť. — Ovoňaj! Cintorínom páchne...

	Naši pomaly vstávali.

	Jarmočník, prchký kohútik, napaprčil sa a siahol mi na ohryzok.

	Som trochu šteklivá nátura, nuž. . . nezdržal som sa. Zdrapil som milého jarmočníka za prsia, prázdne ako vykradnutý konzum, a druzg! ním medzi ostatných jarmočníkov.

	A už sa to začalo ...

	Ako keď dva hromy skrižujú a zrazia sa nad našou Poľanou, tak sme sa zosypali jeden kŕdeľ na druhý. Všetko lietalo ponad hlavy i do hláv. Krik, vresk, nadávky, stonanie, jajkanie, vzdychanie. . . Do toho sa nieslo piskľavé bedákanie starej krčmárky.

	A, čo by som nebol rátal, ja, ktorý som bol prvý v ohni, zostal som napokon bez páru. Naši prišli do takého švungu, že mi rozchytali jarmočníkov priamo spred nosa. Čo som mal robiť, hriešna duša? Nesvedčalo sa, aby sme dvaja otíkali jedného. Hlivel som bokom.

	Aby sa lepšie bilo, voľaktorý z našich roztřepal fľašou lampu. Mlátili sa potme.

	Juj, ľudkovia premilení, to je pasia! Bitka pri Világoši bola šuvix proti tejto. Nikto nevedel, či bije brata, švagra a či jarmočníka. Všetko sa to v tme miesilo vo veľkej horúcej guči.

	Nie nadarmo sa hovorí, že mokré so suchým zhorí. Ako si tak stojím, zrazu ma voľakto šľahne fľašou cez sluchy.

	Sprvoti som nič nevidel, potom ma tma zastrela.

	Keď sa mi začalo v očiach brieždiť, zase som nič nerozoznal, lebo mi z očú milióny iskier lietali . . .

	A mumraj a hurhaj neprestával.

	Ba naopak, ešte väčší švung dostával, len mne hučalo v hlave, akoby sa mi v mozgu včely rojili.

	Spamätal som sa len vtedy, keď sa ktosi primotal ku mne.

	Omacal som ho a pritiahol bližšie. Vrtel sa mi v rukách ako motovidlo. Ale keď zacítil, že sebe škodí, povoľoval až sa utíšil. Hovorím mu, cez ten pekelný vresk, rovno do ucha:

	—      Čert, diabol si, to je fuk. Teraz vrav: Máš pri sebe zápalky?

	—      Načo? — odvrkol mi nazad.

	—      Nepýtaj sa, a dávaj, ak nechceš, aby som ťa odsedel! — zahrozil som mu. — Zapaľuj, lebo! . . .

	—      Nezapálím, kým nepovieš načo? — nástojil na svojom. 

	—      Len zapáľ! Voľakto ma orútil fľašou po hlave. Je tma, tak nevidím, či ma dobre trafil . . .

	Poobzeral som sa okolo seba, kým zápalka horela a div ma netrafilo od radosti .. .

	Všetci Detvanci už sedeli spôsobne na svojich miestach a popíjali, len jarmočníci jeden druhého drhli, škrtili a na špatu obracali. Jeden mal kabát na tri kusy, druhý držal kamarátovu šticu v rukách a druhou rukou si chránil nos. Voľakto mu urobil z neho hotové povrieslo. Najlepšie obišli tí, čo čušali pod stolom . . .

	Keď sa mamľasi spamätali, že sa sami hlušia, ukrutne sa rozčertili. Už-už by sme znova boli bývali v klbku, keby neboli prikvitli policajti.

	Zvolenskí policajti odjakživa vedeli, kedy dôjsť na bitku. Čo si svet pamätá, nikdy nepokazili ani jednu. Opatrnosť im radila nemiešať sa, kým je ešte všetko pri sile. Keď sa v krčme stíšilo, robili poriadok: spočítali mŕtvych, ranených dali do špitála pozošívať a ostatných pobrali do „háreštu" na zámok.

	Darmo sa jarmočníci kasali, že oni nič, vraj to my Detvanci.

	Keď policajti vošli, my sme si sedeli pekne pri stole, a oni skákali, dobiedzali ani škrečky.

	Jakubíčka spočítala kabátošom všetok rozbitý riad. Tá dobrá žena vedela od koho drankať peniaze. Od nás by veru nebola dostala ani deravý groš, radšej by sme si to boli v zime odsedeli. Jarmočníci platili hotovými.

	Šťastie, že malo mesto takých uznanlivých policajtov. Jeden bol lepší ako druhý.

	Iba raz sa dostal medzi nich kúkoľ. . .

	Pridelili im akéhosi cudzieho. Chcel sa pochváliť, aký je chlap. Vystatoval sa, že veru prekazí každú bitku, čo by sa vraj priam čerti bili, a nie Detvanci, Očovania, Hriňovčania alebo iní Podpoľanci.

	Múdrejší, starší, odhovárali holopyska, aby sa podaromnici nestaval. Dobre vedeli, že si nehodno s ohňom zahrávať. Ľahko zapáliť, ale ťažko uhášať.

	Ale stavili sa, a stávka platila.

	Potom priam striehli po jarmokoch, kedy a kde sa dačo zomelie.

	Dlho nečakali.

	Na trojkráľový jarmok sa akurát pri šenku pustili do seba Klokočania a Korytárčania. Aj môj nebohý otec boli v tom trochu zapletený.

	V najtuhšej bitke dohrmel ta nový policajt.

	Každý sa len čudoval, aký to nerozum, že si dáva kožku na bubon.

	Bitka, ako vravím, bola v najlepšom. Policajt skočil doprostred klbka, rozkročil sa a bil hlava-nehlava: — Prestaňte sa biť!!! — vykrikoval, akoby utišoval malé deti.

	Otca, ako neskôr spomínali, to napálilo. Boli chlap ako hora. Schňapli milého policajta do rúk ako do klepiet: — A ty si kto, - spýtali sa ho, - že sa miešaš do našich vecí, há?!

	—      Ja som bezpečnostný orgán v civile! — sfúkol nahnevane. -  Naskutku ma pusť, — tykal otcovi, - lebo . . ! Chcel sa vyšklbnúť         z  otcových rúk! Ale horké jeho vyšklbnutie! Bol ani líška v klepci. Hrýzol, kopal, škriabal.

	To otca vyviedlo z miery. Milého policajta v „cibile" tak vycvancigovali, že po chvíli kričal na ratu:

	
	— Nebite máá! Ja som bezpečnostý orgán v cibileé! Nebiteé!

	— Keď si organ, patríš do kostola, a nie na jarmoky . . . A keď si už tu, nuž ti píšťaly akurátne premastím, - a trieskali doňho ako do bubna. Ostatní policajti, poukrývaní po šiatroch, pozerali jedným okom a tešili sa, že vyšlo na ich slová. Vyhrali stávku!



	Ale prepili ju iba o pol roka. Skôr z „organa" nič nebolo; všetky píšťaly mal pokazené.

	Otec hovorili o šťastí, že za ten „pokazený organ" dostali iba šesť mesiacov štátneho kostu v bystrickej sédrii.

	Pol roka reparovali „organ" zvolenskí doktori. Aj to sa tri mesiace držal medzi životom a smrťou. Ani jesť nesmel nič iba detské piškóty, namočené v mlieku. Mníška ho vozila na kočíku, just ako malé dieťa.

	Keď vyzdravel, nepovedal ani „zbohom", a viac ho v meste nebolo.

	 

	Vidíte! Také bývali naše grécko-rímske zápasy, a nie ako tie tam v Prahe; zaplatíš desať korún, a nijakej bitky neužiješ.

	Len jedno som nevedel: prečo Pražania túto bitku nazvali grécko-rímskym zápasom. 

	Iba vo vlaku som prišiel na to.

	Počul som, že v Čechách vždy bývali nejaké náboženské bitky. Istotne aj ten grécko-rímsky zápas bol takou bitkou.

	Nebodaj sa tí dvaja zápasníci bili pre cirkev a pre vieru.

	Jeden z grécko-rímskych zápasníkov bol akiste grécko-katolík a druhý rímskokatolík; a ten čo im sudcoval - luterán.

	 

	 

	ŽENBA

	 

	Dodnes neviem, ako to na rnňa prišlo. Keď som mal na dvadsiaty druhý, zrazu z ničoho nič, ostal som celý nesvoj. Jesť mi nechutilo, a robiť ešte menej . .. Len zádrapky som si akosi rád hľadal... Cítil som sa ako ten, čo bol zamestnaný u svojho nezamestnaného brata. V noci ma ustavične mrvilo Čudné sny ma mátožili. Ba začalo mi aj v hlave hučať . . .

	Mať len opatrne obchádzali okolo mňa. Dobrota moja, ako skúsená žena pobádali, že na mňa prichodí čas, či lepšie choroba, z ktorej alebo sa vyliečiš, a si do smrti starý mládenec, alebo jej podľahneš a dáš sa do „poriadku", „očlovečíš sa", a vtedy akoby ti boli odzvonili .. .

	Podľahol som; dal som sa „do poriadku". Oženil som sa.

	Po dnešný deň neviem, ako to preblyslo . . . Len mariť sa mi trochu marí. . .

	Raz sa v konzume pritrela ku mne moja starodávna tanečnica Marka. Čert vie ako bolo, ale dovtedy ani čo by som ju nebol videl. Vtedy som si prvý raz všimol, že má oči. A to hneď dve! A jedno krajšie ako druhé! Nebo som v nich uzrel ... A keď mi nevdojak stisla ruku, aby to nik nevidel, do mňa udrela taká horúčava, že mi až
zimomriavky šibli hore chrbtom.

	Od tej chvíľky som bol celkom inakší. Ožil som!

	Začalo mi chutiť jesť. Ba aj k robote som sa pritiahol.
Len tmy som sa akosi nemohol dočkať. Večierkami, skok poza humná — a už som bol pod Markiným obláčikom.

	Neskoršie, čo tajiť, sme ľudia, vieme, čo sa patrí, pustila ma aj dnu ... do komôrky.

	A tam, ani dodnes neviem, ako áno ako nie, len keď som vysúkal zo seba, že mne inšie neprichodí, len vziať si ju — za ženu...

	Marka pristala a jej rodičia ešte väčšmi. Veď som bol urastený, tvár som mal obstojnú, nie rapavú, v bitke som sa držal, ako sa svedčí a nikomu som neostal dlžníkom. Pár švíkov som už mal na tele, a to je najlepšie svedectvo šikovnosti. Žandári ma nikdy nechytili . . . Tak čo chcete viac? Starejší-papuľniak a družba poľahky odbavili konačky a určili termín svadby.

	Pred svadbou prišla sčista-jasna k nám. V ruke mala popísaný kus papiera a v pekných očiach smútok!

	—      Čože sa ti stalo, Marka moja? Kto ti skrivil vlások na hlave, kto?

	Chvíľku zanovite mlčala. Len na dohováranie so mi ustarostene zdôverila.

	
	— Ľaľa, tu som napísala mená najbližších príbuzných. Tých musíme stoj čo stoj pozvať na svadbu. A obaja sme chudobní ako kostolné myši.

	— A koľko ich je?

	— Bez tvojej rodiny a bez detí päťdesiatdva svadobníkov. Však je to veľa?

	— Veľa, otca im! . . . Nakŕmiť a napojiť toľko zdravých žalúdkov, to nie je ľahká vec. Aby som ukradol aspoň dve jalovice a desať oviec. Sud pálenky nevystačí.

	— Raď, čo robiť? ... Si muž!

	— Neboj sa! - poviem jej po chvíli. - Viem spôsob.

	— Aký?!

	— Pred svadbou sa s polovicou rodiny povadíme . . . Pohnevaní neprídu na svadbu. Po svadbe sa zase dáko pomeríme. Čo ty na to? 

	— Ešte dobre, že mi nepovedala, čo si o tom pomyslela. Iste ma mala za baraniu hlavu. Vo vážnej veci takto radiť vlastnej neveste . . . Darmo, my chlapi sme niekedy na všetko súci, len nie na rozumné veci.



	Na svadbu teda prišli všetci, a dobre sa skončila.

	Všetkého bolo a za lacný groš. Keď som išiel „kupovať" mäso, mať mi tuho prikazovali:

	—      Daj pozor až budeš kupovať, aby ťa pri „platení" nechytili, lebo svadba bude bez zaťa.

	Náš ľud je dobrý. V núdzi si pomôže, ako môže. Každý priniesol na svadbu toľko, že sme sa veselili tri dni a štyri noci.

	Spev neutíchal. Každý svadobčan hodil Cigánovi šesták do basy a už vyspevoval svoju najmilšiu. Starší brat ma skoro dohrial, keď mi zatiahol poza uši:

	 

	Navrch na Poľane 

	stavajú kaplnku,

	tam budú sobášiť

	tú moju frajerku . . .

	 

	Z tej mojej frajerky

	pekná žena bude,

	čože ma je po nej,

	keď moja nebude!

	 

	Keď nebude moja,

	bude bračekova,

	ale aj tak bude

	švegerinka moja.

	 

	Obaja jej aj tak

	pokoja nedáme,

	veď sa my už s bratom

	dáko pokonáme . . .

	 

	—      Veď sa ti ja pokonám, ak ťa koža svrbí! – zahriakol som si brata.

	A zarehlili sme sa s plnými pohármi v rukách . . .

	Svadba sa každému páčila, lebo okrem dvoch rozbitých hláv a pár nožom škrábnutých chrbtov riadnej bitky nebolo.

	Keď som si po svadbe pozrel na svoju štebotavú nevestu, myslel  som si, ako každý mladý zať, že som si rovno anjela vzal. Len krídla jej pripasovať, a už môže lietať okolo mňa.

	Skoro som však prišiel na to, že za ženu nemám anjela, ale priam husárskeho cuksfírera.

	Začala ma čoraz lepšie zvŕtať, čoraz nakratšie držať. Pomaly som sa presviedčal, že nie je všetko zlato, čo sa blyští. Ak som sa chcel s ňou dohovoriť, tak iba tým spôsobom, že som ju nepustil k slovu.

	Pravda, dohovor spred svadby, že sa v našej rodine bude všetko dôležité robiť podľa môjho uváženia, a len o menších veciach, takých ledačinách — šepletách, rozhodne ona aj bez môjho súhlasu, navlas sa dodržal. Chybou bolo iba to, že po svadbe sa u nás nepokladalo nič
za také dôležité, že by som o tom mal rozhodnúť ja - hlava rodiny.

	Mala také oči, že videla ďalej a viacej ako dvaja generáli s kukrami. Ináč bola žena do roboty ako oheň. Čistotná, poriadna a usilovná. Bol som len pár mesiacov ženatý, a už sa mi syn našiel.

	- Syn! Otcova pýcha! Koreň rodu je zachovaný! Fajta nevyhynie! — tešil som sa prvé dni.

	Iba neskoršie, keď som raz šiel s vozom do mesta, lepšie sa mi v hlave rozležalo. Akosi ma znepokojil čas od svadby po pôrod . . .

	Obrátil som kone a ako blesk som šibol späť do dvora.

	Svokra práve kŕmila sliepky, rozduril som jej ich.

	To som nemal.

	Začala prskať ako loj na rajnici. Zle-nedobre sypala na moju rozbúrenú hlavu.

	Keď som ju zahriakol hlasnejšie, aby nefrfľala, spustila na mňa hrmavicu, či som ja otec, keď nedbám na synov spánok a ziapem ani vlk v hore.

	—      Ani syna ani vás nechcem viac vidieť! — uľahčil som si.

	
	— A čo sa ti nevidí na tom krásnom anjelikovi?! — celá zdúpená šibala do mňa okáľmi. — Vrav, čo?!

	— Termín, svokra moja, termín sa mi nevidí. Prikrátko bolo od svadby po krst!



	Uľavilo mi, keď to bolo vonku. Nech sa reku čistí, ak vie ako!

	Lež nemyslela na pokánie.

	—      Taák!? — rozvrzgla sa ako nemastené vráta. — Povedz, koľko mesiacov si s mojou dievkou, so svojou poriadnou ženou, ha?

	
	— Dnes sú tomu štyri a pol mesiaca.

	— A ona, neborka, koľko je s tebou?!



	—      Tiež, štyri a pol mesiaca. Ani o deň viac. A čo chcete s tým?

	Čo? ... . Ešte sa opýtaj, čo?! . . . — A takto vechťom po pysku by si nechcel?! Veď si zrátaj! S Marou si štyri a pol mesiaca, ona s tebou tak isto štyri a pol mesiaca .. . Daj to dokopy, a máš akurát správny  termín, deväť mesiacov . . . Oh, Matúš, že sa ti chce za taký bagateľ hriech rozsievať v poriadnej rodine . . .

	Čo som mal robiť? Bol som rád, že som tak nasucho obišiel .. . Zrazu som akosi nechcel, aby mi vykričala, že už dávno som chodil k Marke do komôrky.

	Ej svokry! Svokry! . . . Nejeden zať by vás mal najradšej na míle od seba . . . Mne by k šťastiu bolo stačilo menej; dva metre by bolo až-až, len nie do dĺžky, ale radšej do hĺbky ...

	 

	 

	LANŠTIAK

	 

	Už pekných pár zím preletelo ponad našu Poľanu, čo som sa bol přiženil na hriňovské lazy. Robil som od svitu do mrku a majetku nepribúdalo. Zato deti bolo každým rokom viac a viac. Nakoniec som musel dať za pravdu našej pesničke, v ktorej sa spieva:

	 

	Hej, už som sa oženil, 

	že mi bude dobre. 

	A tu, jeho otca, 

	samé deti drobné . ..

	 

	Keď už žena čakala siedme, zbadal som, že každý z rodiny sa mi vyhýba. Obchádzali ma, akoby som mal svrab. Každý sa na dačo vyhovoril, keď som ho poprosil, či by nešiel za kmotra ...

	Mrzelo ma to. Zmyslel som si, že keď som mohol byť dieťaťu otcom, budem mu aj krstným otcom. Otca ich . . .

	Keď sa syn narodil, nikde som o tom ani nemukol.

	Ešte za tmy som ho vzal do vankúšika a pobral som sa dolu do dediny.

	Žiaľ a zlosť mnou lomcovali. 

	K farárovi som prišiel trochu potúžený. Keď som zazdravkal, ako sa svedčí, poprosil som, aby mi dieťa opatril. Mená kmotrov som zahlásil len tak z brucha, naverím boha. Aj som ich vyhovoril, že nestihli prísť pre robotu; aby krst urobili aj bez nich.

	Sprvu sa zdráhal. Keď som ho napokon presvedčil, prikázal, aby som malého pohančeka pred krstom prebalil do čistej plienočky.

	Plienku som náhodou vzal, nuž počúvol som.

	Keď som chlapčeka rozbalil, farár div nezhíkol od prekvapenia. 

	
	— Ej, Matúš, Matúš, ale máš krásne dieťa! Mnoho detí som už krstil, ale takéto ešte nie! Je priam zázračné! Môžeš byť hrdý na svoju mlaď! — a žičlivo mi stískal ruku.

	— Veď aj som, pán velebný! Naozaj je tento fafrnok vydarený. Ale aj môže byť. Veď ja nemám v rodine nepodarky ... — potmehúdsky som krivo zakresal. Reku, aj keď je farár posvätná osoba, predsa je len chlap a medzi chlapmi sa hádam len neváži každé slovo na vážkach.



	No farár ma hneď zahriakol:

	—      Len mi ty, Matúš, také reči tu neveď. A napokon, čo sa ty máš chvastať?! Mare, tvojej statočnej žene, patrí chvála. Váž si ju a ochraňuj ako oko v hlave. Druhej ženy, čo by na svet priniesla takéto veľké a zdarné dieťa, nieto v našom chotári. To je iste boží zázrak, že tebe, bedárovi, pánbožko požehnal také dieťa.

	Po krste som trielil domov natešený, akoby som bol otcom nového proroka.

	Už zďaleka som kričal Marke, stojacej s detvákmi pred domom: — Marka, žena moja dobrá, raduj sa! Odniesol som z domu pohana, a prinášam kresťana. Floriánko sa bude volať . . .

	Žena nič . ..

	Aj mi čudné bolo, že sa neteší z mojej radosti. Ba naopak! Zazerala na mňa ako hrom do stodoly. Už som cítil, že niečo nie je v poriadku, že je ticho len preto, aby nerobila krik na diaľku, aby susedky nemali o čom gagotať.

	Chcel som ju vopred učičíkať, preto som vysúkal všetko, čo mi farár pohovoril pri krste.

	—      Tešila by som sa, — přecedila cez zuby, keď ma vypočula, — keby som mala múdreho muža, a nie také omelo, ako si ty. . . Vravíš, že ma pán farár chválili? Teda ja som najlepšia žena na Slovensku?. . . Nie sú celkom úprimný! Keby boli, iste by boli uznali, že ty si najhlúpejším otcom a mužom pod slnkom!

	
	— Akože? — pozrel som nechápavo. — A či si to ja  zasluhujem?...

	— Ty knôt! - šibla ma pohľadom, od ktorého by sa aj najsladšie mlieko bolo seklo. - Nezbadal si, a ani farárisko nezbadal, že krstíte to, čo už raz bolo pokrstené! Drobčeka si mi doma nechal neokrsteného a vzal si vlaňajšieho Martina. Lanštiaka! Trpáci ste obaja! Oh, len
na chlapov niečo zveriť!

	— Ako sa to len mohlo stať? — šepol som oni oparený.

	— Pakuj sa, kým nie je plné svetlo, aby sa ti nerehotali celé lazy! ... - Šikovala ma znova do kostola - A farárovi povedz, že najlepšia matka v republike im odkazuje, aby si očistili okuliare! Alebo nech nechajú farárčenie, keď už nerozoznajú dojča od ročného fagana.

	— Marka, a nemohla by si radšej ty s chlapcom? - zakosil som nesmelo. Mrzelo ma ukázať sa farárovi znova na oči. — Tebe to skorej ... Čo si o mne pomyslí? . . .

	— Nech si myslia, čo chcú! Keby som im ja mohla povedať, čo si o nich myslím, iste by mi nedali rozhrešenie. Ber nepokrsteného drobčeka a postaraj sa, aby ho nebožiatko aspoň raz pokrstili, keď jeho staršieho brata stihli krstiť aj dva razy ... Čo som mal robiť?!



	Bolo mi, až hrôza na to myslieť. Aj farár bol namrzený, keď som mu povedal, čo sme vyparatili. Cítil sa spoluvinníkom. Azda preto ma aj pohostil.

	Medzi jedením ma prosil, aby sa celá vec ututlala a ostala medzi nami. Nikto sa nesmie dozvedieť, ako sme krstili „lanštiaka"; obaja by sme vyšli na svetský posmech.

	A predsa sa to roztrúsilo.

	Sám čert vie, kto tú smutnú vec prvý vyniesol na svetlo.

	Isté je, že syna sme krstili Floriánkom, ale dodnes ho každý volá Lanštiakom. Ešte aj jeho detné deti budú na lazoch Lanštiakovcami.

	 

	 

	O  KOBYLKE  ARANE

	 

	V prenešťastnom dvadsiatom deviatom roku  zlé-nedobré zaľahlo na chudobný ľud . . .

	V obchodoch si mohol dostať všetko, čo si len oči zažiadali, ale peňazí nebolo.

	Hovorilo sa vtedy, že je kríza. Chudoba strácala poslednú
lichvičku, posledný švík poľa. Všetko išlo na bubon. Exekútori mali žatvu .. .

	Plač a kliatby ich vítali a sprevádzali na každom kroku.

	 

	Aj v mojej početnej rodinke začalo sa nedostávať groša. Roľa nedala dosť chleba, kravky dosť mlieka; a v tom nedobrom čase nám ešte aj svine vyhynuli. 

	Vybral som sa teda inde skúsiť šťastie.

	Dostal som robotu, o akej sa mi nikdy ani len nesnívalo. V cirkuse „KLUDSKÝ" som kŕmil zvery, aké nemal vari ani Adam v raji . . . Veľa som nezarobil, ale keď netieklo, aspoň kvaplo. Najväčšmi som si obľúbil párik malých koníkov, čo neboli vyššie ako somáriky. Koník sa volal Lord, kobylka Aranka.

	Kto nevidel, ťažko mi uverí, ako sa tie dva koníky navzájom mali rady. Keď sa Aranka zaliečala Lordovi, obtierala sa oň, zadkom vyhadzovala. Lord sa pritúlil k nej; keby bol mal ruky, iste by ju bol pohladkal.

	Až jedného dňa sa stalo, čo sa nemalo stať .. .

	Kým som bol preč, akési chlapčisko im hodilo za batoh
mokrej ďateliny. Lord sa jej nadžgal, div, že nepraskol - . .Zdulo ho. Kým prišiel zverolekár, zatrepal kopytami, a bolo po ňom.

	Nešťastná vdova po Lordovi, Aranka, tak osmutnela, že za dva dni ostarla najmenej o desať rokov. Nič nežrala, nepila. S ovesenou hlavou stála, ani čo by bola skamenela.

	Keď smútok nemal konca, došiel k nej sám riaditeľ cirkusu. Najprv ju pekne prehováral. Keď si nedala povedať, pretiahol ju rukavicou medzi oči ... Nerátal však, že aj smútiaca kobylka vie vyhodiť kopytom. Buchla ho tak mocne, že bezmála vyletel ani anjel.

	Dalo mi roboty, prebrať ho z mrákot.

	Len čo prišiel k sebe, zreval:

	- Hoď Aranu levom! Iné si nezaslúži! Ohava konská!

	Nemal som svedomie vyhasiť život nešťastnej kobylky-
vdovy. Poprosil som riaditeľa, aby mi Aranu predal. Riaditeľa napodiv medzitým zlosť prešla, súhlasil. 

	Tak som sa stal Araniným pánom a majiteľom.

	Arana sa mi prítulnosťou odvďačila, že som jej zachránil život... Vozil som na nej zo stanice Bulharom zeleninu, hosťom kufre. Ba za korunu som podchvíľou aj panské deti prevážal po ulici.

	Tak sa Arana stala živiteľkou mojej veľkej rodiny . . . Jej zásluhou som každý deň utŕžil niekoľko koruniek.

	Arana mi pomohla vybabrať s vtedajšou svetovou krízou .. .

	Všetko by bolo išlo po poriadku, keby sa raz moja cirkusantská kobyla nebola náhle zjašila.

	Bolo to na jarmoku. Skladal som z vozíka Bulharom paradajky. Neviem, čo robila, bol som k nej chrbtom. Zbadal som sa len vtedy, keď ma nabrala na zadné kopytá.

	Pred očami sa mi ziskrilo, v hlave zhučalo.

	Keď som sa spamätal, začul som smiech akoby sa všetci čerti naraz rehotali. Jarmočníci sa váľali íd smiechu. Niektorí sa priam dusili . ..

	A mne ubolenému sa videlo, že ešte aj moja samopašná kobyla sa mi nahlas rehoce.

	Počul som, ako si ľudia vravia: - Bicanova Arana si „uctila" svojho gazdu a záchrancu!... Taký cirkus sme ešte nevideli . . .

	Videl som, že hnev mi nepomôže. Rozhodol som sa teda, na žart všetko obrátiť. Podišiel som k Arane, a takto som jej dohováral:

	—      Arana, toho som si od teba nezaslúžil?! . . . Nesvedčí sa robiť za bieleho dňa takýto harmatanec. V slušných rodinách si takéto veci urobia doma, a nie takto na verejnosti pred celým svetom.

	Za každým slovom sa ozýval neutíchajúci chichot. Ešte aj bulharove tekvice sa mi smiali.

	—      Viem, Aranka, že si živiteľkou rodiny nezamestnaného, ale aj tak ja som tvoj záchranca a pán! Pamätaj, že si hovädo, a ja, čo aj nezamestnaný, predsa len človek - koruna tvorstva. Preto vedz, keď si ma ty kopla raz, ak si chcem zachovať ľudskú dôstojnosť, musím ťa kopnúť aspoň tri razy . . . Na, tu máš!

	O chvíľu sa ukázalo, čo som robil, zle som robil.

	Kde sa vzala, tam sa vzala, zrazu len stála predo mnou vysoká chudá stará pani. Panština nad panštinu! Biele rukavice a na remenčekoch držala zo troch psíkov. Dve slúžky sa za ňou len tak zohýňali pod bohatým nákupom. Cez sklá hrubých okuliarov zagánila na mňa ako nočná sova. Až ma triaška šibla z toho! Z úzkych úst priam prskala slovo za slovom:

	
	— Vy odroň surový! Neznaboh! Vy.. . Vy. .. Čo to robíte úbohému hoviadku, há!!!?

	— Krásna pani, neviem, či sa to po pansky tak povie, ale ja som ju, kobylu Aranu, kopol trikrát do ... — odvrkol som červený ani rak. — A ak ma zlosť skoro neprejde, budete svedkom ďalších kopancov.



	—      Oh, vy zloduch! Nebojíte sa pána boha?

	-      Ja sa ho báť? A prečo? . . . Nech sa ho kobyla bojí! Či som ja začal kopať? Ona kopla prvá.

	—      Hanbite sa, bezcitník ukrutný!

	
	- Prosím vás, ak sa smiem spýtať, čo je vás do toho, či si ja kobylu kopem, alebo hladkám?!

	- Mňa je do toho akurát dosť, — škrípavým hlasom
vysvetľovala. - Som predsedkyňa okresného spolku pre ochranu zvierat. Ja som tu na to, aby som surovcom ako vy zabránila trýzniť úbohé zvieratká. Viete už teraz, kto som?!



	-      Arana, — obrátil som sa na svoju už krotkú kobylu,

	—      ak dobre rozumiem, táto pani ti je sirotskou materou. Bozkaj jej rúčku! No, tak! Ukáž, že si školená členka ich hovädského spolku. ..

	Smiech okolostojacich bol mi ako olej na oheň. Sám som sa zasmial, ked som si pomyslel, že moja Arana má za krstnú mater túto veľkú paniu. Ale smiech ma skoro prešiel.

	Predsedkyňa okresného spolku pre ochranu zvierat si privolala policajta. Ten jej chytil stránku a vyrubil mi pokutu sto korún za protizákonné trýznenie zvierat.

	Ľútosť ma zaliala. Panej, ani policajtovi som ani neškrkol. Iba Arane som dôverne šepol: — Teda, ty takto? . . . Nie ti je dosť, že si ma kopla, ešte sa proti mne, nezamestnanému, aj so štátom a jeho spolkom spájaš? Pekná republika! Otca jej!... Obyčajné hovädo, kobyla, má v nej väčšie právo ako ja občan, živiteľ veľkej rodiny.. . Arana, pamätaj si! Od dneska sa ťa viacej nedotknem.

	Domov sme šli, akoby sme si boli celkom cudzí.

	Arana, ako múdre, v cirkuse vychované zviera, badala, že zle urobila. Chcela sa udobriť, pomeriť. Pofrkovala po mne hlavou, pohadzovala, no ja nič... Zaťal som sa . . .

	Neprešlo ani pol roka, a znovu mi to vyviedla. Ba ešte horšie ma zasiahla. Celý bok som mal osinelý.

	Škúlila po mne. — Čakala, že ju zasa kopnem. Ale prepočítala sa.

	-      Nie, Aranka, ja ťa už nebudem kopať! Ty si organizovaná, a máš spojenie so štátom a s pánmi, preto radšej skúsim, či má v tejto republike ešte nejaké právo aj nezamestnaný občan!

	Podišiel som k najbližšiemu policajtovi. Zatiahol som ho pod bránu a ukázal som mu kopnuté miesto:

	—      Ejha! — zhíkol. - Ktože vás to tak?

	—      Istá Arana Bicanová, — povedal som. – Neklamal som, lebo moju kobylku poznali v meste len ako Aranu Bicanovú.

	
	— Máte svedkov? - vyzvedalo rameno bezpečnosti.

	— Mám.



	Zavolal som dvoch, najbližších. Tí potvrdili, že ma naozaj kopla Arana Bicanová. (To, že menovaná bola kobyla, nepovažovali za dôležité).

	Potom som už iba čakal, čo bude . . .

	Asi o dva týždne ma vyhľadal súdny sluha. Jedna citácia znela na moje meno, druhá na meno Arany Bicanovej, obžalovanej pre ťažké ublíženie na tele.

	Na papieri stálo čierne na bielom:

	„Predvoláva sa dňa toho a toho o desiatej hodine do
súdnej miestnosti číslo štrnásť. Obžalovaná má sa ustanoviť na súd v triezvom stave."

	Aj keď Arana bola múdrym zvieraťom, predsa som jej
musel súdnu citáciu niekoľkokrát nahlas prečítať.

	Nebolo jej do smiechu. Ostala oťapená, smutná, bezmála taká, ako keď jej zahynul Lord.

	V deň, keď sa konal súd, vyčistil som ju, ako sa patrí. Na hlavu som jej pripäl chochol, s ktorým tancovávala v cirkuse.

	Reku, a teraz hijó! . . . kobylka pred svetskú spravodlivosť! A nech ti je milostivá predsedkyňa spolku pre ochranu zvierat, aj tvoja sirotská mať, ak ja dnes nevyhrám súd! Všetky tromfy mám v rukách!

	Sluha ma nechcel vpustiť s kobylou do súdu. Tri razy si prečítal citáciu, kým sa presvedčil, že moja kobyla je naozaj predvolaná pred súd.

	—      Už som čajsi 30 rokov pri súde, — zašomral, - ale ešte som nepočul, že by kobylu súdili . . .

	—      Človek sa panské „regule" do smrti učí, . . . usrkol som. — Arana, hijóó! — A milá Aranka vybehla hore schodmi ani srnka.

	Hore bola druhá kalvária. Policajt nechcel o Arane ani počuť.

	Keď som si s ním nevedel rady, vošiel som pred sudcu sám.

	
	— Slávny súd! — oslovil som sudcu. — Ja som žalobca, na tele ťažko poškodený od obžalovanej Arany Bicanovej, od tej kobyly, čo ma kopla . ..

	— No, no, no... pozor na reči, stránka! Pamätajte si, že ste v súdnej sieni, a nie na jarmoku! Pokutujem vás poriadkovou pokutou päťdesiat korún, že ste obžalovanej na cti ublížili.



	—Slávny súd, — bránil som sa, — prepáčte, ale obžalovaná je naozaj kobyla! Taká obyčajná, čo káru ťahá a sečku žerie.

	—      Zaťažujem vás pokutou ďalších päťdesiat korún za
opätovné utŕhanie na cti neprítomnej obžalovanej stránky. . . Sluha, predveďte obžalovanú Aranu Bicanovú!

	No reku, nech je čo chce... Čušal som. Už som sa bál čo i len slovo povedať, aby mi prísny sudca nevysolil ďalšiu pokutu . . . Sluha videl, že je sudca zlej vôle, ťapol kobylu po bedre, a tá vrajtovala do súdnej siene . . .

	Ľudia, čo prišli na nevšedný súd, rozrehotali sa, až im
zle prichodilo.

	Keď prísny sudca videl, že obžalovaná je naozaj kobylou, a nie človekom, nebodaj si v duchu predstavil posmech, ktorý ho čaká až po tmavý hrob, preto sa roztriasol ako drozdí chvost, vyvalil oči, odkväcol a ostal ako podťatý strom.

	Horšie bolo, že sa v mojej Arane, keď počula, ako sa ľudia smejú a tlieskajú, prebudila stará cirkusantská krv. Postavila sa na zadné nohy a tak mocne sa rihúňala, že nám až v ušiach zaliehalo.

	Šťastie, že súdny sluha sa skoro spamätal a vyviedol ju na ulicu. Tam ma zvedavo čakala. Chcela, mršina, vedieť, ako dopadol náš súd.

	Dočkala sa.

	Ten, čo sedel pri bezvládnom sudcovi, ešte stihol vyhlásiť v mene republiky rozsudok, ktorým odsudzuje mňa, Matúša Bicana, za zneuctenie a zavedenie súdu na poriadkovú pokutu dvesto korún a sto korún za nactiutŕhanie obžalovanej. Spolu tristo korún v hotovosti!

	Pred budovou ma čakalo veľa priateľov. Páčilo sa im,
ako som si urobil posmech z celého slávneho súdu a jeho
spravodlivosti. Urobili zbierku a poskladali sa mi na trest.

	Zaplatil som pokutu a podišiel k Arane. Ostatný raz som ju pohladil po múdrej hlave a iba toľko som jej povedal:

	— Aranka, viem, že ty ani nie si natoľko vinovatá, ty so svojím konským rozumom robíš len konské kúsky. Závidím ti však, že máš v tomto štáte väčšie právo ako ja, nezamestnaný. Choď si kde chceš ... Si slobodnejšia ako ja . . .

	Keď Arana počula moje slová, sklonila hlavu a veľké,
úprimné slzy sa jej skotúľali z múdrych konských očí. . .

	 

	 

	 

	 

	 

	 

	 

	 

	 

	 

	 

	 

	HARINGOVÉ  HLAVY

	 

	Oj krušno je človekovi pri srdci, keď si dačo v hlave uzmyslí, keď sa teší, ako bude, ak sa mu túžby splnia, a zrazu mu zuby naprázdno klepnú.

	Tak isto aj mne naprázdno klepli, a to poriadne, keď som sa vracal z jarmoku s jalovicou, ktorú som mal predať, a nepredal som.

	Už som mal v hlave „zoštimované", čo všetko kúpim, čo opravím, kde a komu dám splátku na dlžobu, a už je po všetkom.

	Kupcov bolo akosi málo. Tí, čo sa aj obšmietali okolo jalovičky, boli by ju chceli odpoly zadarmo. Najsmutnejšie bolo, že medzi nami, čo sme predávali ostatnú kravičku, niektorí potrebovali groš tak súrne, že museli odmárniť statok hlboko pod cenu.

	Vracal som sa celý oťapený.

	Hútal som si: — Čo si počnem, ako si poradím? Keby som nebol Detvanec, tak by som sa bol švacol z hronského mosta do najhlbšej vody; do krútňavy! Potom by som už nemal toľko starostí a všakového trápenia ...

	No my Detvanci nie sme taká poddajná „fajta", my tak ľahko nezahadzujeme flintu do žita; ani vtedy nie, keď mizne aj ostatná nádej. „Veď dajako bolo, dajako bude!", pomyslíme si. „Nikdy nebolo tak, aby dajako nebolo . . ."

	Jalovičku som poťapkal po lyske na čele. Přestala obžierať osirelú hrsť trávy, poskrovné živobytie, čo našla pri ceste. Pozrela na mňa peknými pokojnými očami. Hneď mi bolo veselšie.

	—      Úbožiatko, aspoň si ešte trochu požiješ, — privravel som sa jej. — Nebodaj by si sa bola dostala k mäsiarovi. Nuž, keď som ja sklamaný, že sa bez groša vraciam, aspoň ty, Rysuľka moja, maj z toho osoh . . .

	Nevdojak mi prelietla hlavou pochabá myšlienka: O čo je na svete lepšie takému hoviadku ako chudobnému človekovi. Hoviadko si môže bárskde zažrať, napásť sa, lebo trávy je u nás všade dosť, ešte aj v meste na uliciach. Nemusí hladovať. A ja, človek stvorený na obraz
boží, keď som jalovicu nepredal, nemám si do čoho zahryznúť, iba ak do jazyka.

	Ostala mi na bydle iba jedna jedinká koruna.

	
	— Čo s tebou? Zašanovať ťa, a či ťa stroviť? — mrmlal som si, prehadzujúc ju na dlani. Priznám sa, čert mi vtedy šepol do ucha: — Matúš, kúp si u Legíňa pálenky! Zabudneš na hlad a na ťažký život. . .

	— Čierny, nepodkušuj! — odvrkol som. - Dnes dám „svätenej vode" pokoj. Kúpim si ja radšej dačo pod zub.

	—  Ale, hriešny človek, čo kúpiť za korunu!? Táral som sa s jalovicou po meste ako Marek po pekle, ale nikde nič zadarmo nedávali.



	Na mesto zaľahla taká spara, že by som bol vypil aj mútnu vodu z koľají, čo furman zakalí. Lenže ani tej nebolo. Iba muchy a ovady dobiedzali do jalovičky. Plašila sa. Aj ma povláčila.

	—      Bodaj by sa bol zdivel aj ten Noach, čo vzal prvý párik múch a ovadov do svojho korábu! — zahromžil som.

	-      Nebyť toho, dnes sme mohli byť bez múch.

	Povyše bol obchod. Zahľadel som sa do výkladu: - Oh, panebože, či sme všetci tvoji, a či len tí, čo peňazí majú?

	—      zavzdychol som si ako Cigán na biely chlieb, čo ma vábil u pekára.

	—      Kúpim si haringa! Je lacný a zasýti ma! — rozhodol som sa po tom márnom špekulovaní.

	A tak som si v obchode u Voglhúta kúpil za tú korunu, nie jedného, ale až dva menšie haringy.

	Na kraji psej promenády som uviazal jalovicu o agát a pustil som sa s chuťou do rybaciny. Haringy mi chutili lepšie ako opekance s medom! Len koštiale som odpľúval, aby som sa nepridrhol. Haringy zmizli vo mne, ako by dlaňou pľasol. Len dvoje vycivených očí smutne pozeralo z vyúdených hláv na mňa a na exekútora Gašparíka, čo
si zastal povedľa mňa.

	—      Ľaľať, starí známi sa vždy stretávajú! Matúš, čo tu robíš? — prihováral sa mi už bezmála sedemdesiatročný, vetchý starec-exekútor.

	Neraz sme mali s ním poťahovačky pri sekvestrovaní, čo páni exekúciou volali. Exekútori iba groš z chalupy vynášali a biedu donášali. Už som sa pár ráz hotoval, že mu dačo vyparatím, ale nebola príležitosť.

	—      Ale nič také, pán exekútor, nič. Dojedol som haringy a teraz - . . . chcel som povedať: - neviem, kde tie hlavy švacnúť, aby ma policajt nepokutoval, že nedbám o poriadok a čistotu mesta.

	No exekútor sa mi zahľadel na ruky a v rukách na hlavy a spýtal sa:

	
	— Čo chceš s tými hlavami?

	— Jaj, tie už majú svojho pána! — zacigánil som, ani sám neviem prečo.

	— Koho? ... A na čo mu budú? — zdupľoval otázku.

	— Iste už počuli, že mozgy z haringov sú veľmi osožné pre takých starších, ako sú oni, čo už majú mľandravé telo, ktorým už aj rozum a pamäť vynecháva . . . Keby žila nebohá Frfotka, vedomkyňa, bola by očitou svedkyňou, že pre starých ľudí nieto lepšieho lieku nad hlavy haringov.

	— Hm ... hm . . . Starý som, ale toto prvý raz čujem; — krútil hlavou exekútor.

	— Človek sa do smrti učí, — povedal som múdro. — Nikto nevie od čoho stučnie, alebo aká masť mu padne na osoh . . . Tieto hlavy som vyberal u Voglhúta spomedzi sto . . . Lebo nie každá hlava má mozog, ako sa patrí.. .



	Tieto sú sľúbené pánu urodzenému z Vígľašského zámku ...

	
	- Pánu kastelánovi?

	- Ako vravia. Pán kastelán sú už viac starý ako mladý,
ale ešte vždy sú chlap ani buk.

	- Traja mladí sa im nevyrovnajú, - s uznaním pridal exekútor.

	- A to len od mozgov z haringov, čo im ja vyberám a donášam. Ale oni si aj vedia vážiť takúto vzácnosť! — naťahoval som ohúreného exekútora ako staré pondusky.

	- Čo ti dávajú za dve hlavy? Ale pravdu! – dobiedzal starý, celkom pobalamútený možnosťou, že by ešte zmužnel a omladol.

	- Bagateľ. Desať korún za kus . . . Len málokedy sa učlovečia a pridajú päť korún tringeltu . .. No, už musím ísť, - prerušil som náhle, — jalovica sa mi plaší... Ostanú zdravý . . .

	- Počkaj, Matúš! Nože mi predaj tie hlavy! Dám ti za ne toľko ako vígľašský kastelán! - a strkal mi do ruky dve desaťkorunáčky.

	- Nech sa nehnevajú, ale nemôžem, — zdráhal som sa očistom ako nevesta na pytačkách. — Uznajú, nemôžem si urobiť z úst dreváreň. Pán kastelán ma už týždeň sekírujú pre tie hlavy . ..

	- Jaj, či si ty len tvrdá kotrba! A vari sú kastelánové
peniaze lepšie ako moje, há? Ber a nepajeď ma! — a miksoval mi hlavy haringov. — A hovoríš, že tie mozgy aj rozum posilnia aj telu miazgy dodajú?

	- A ešte ako! . . . Ale budú pán exekútor, aspoň trochu uznanlivý! Oni len peniaze sem, peniaze ta. A čo moja statočnosť? To je nič? — robil som zo seba čo najspravodlivejšieho, lebo som videl, že je celý pobláznený do haringových hláv.

	- Viem ja, viem. Nedomŕzaj toľko! Na, tu máš päťadvadsať korún, a už ani muk! — Vychytil mi hlavy z rúk a jednu hneď začal žiadostivo cmúľať. Vyúdené hlavy iste nemali dobrú chuť. Prskal, akoby za surová hláče jedol. Ja som len stál a hrýzol sa do perí, aby som sa nerozosmial. Tešil som sa z nečakaného zárobku. A to ešte od exekútora!



	Keď exekútor zjedol prvú hlavu, tresol sa po holej plešine, na ktorej mu už neostal ani jediný vlások.

	-      Oh, ja mamľas! Za jednu hlúpu hlavu platím ako župan desať korún. Keď som si za toľké peniaze mohol kúpiť celú debnu haringov!

	—      Vidia, že som im pravdu vravel! — prihováral som sa mu. - Mozgy zaraz pomohli. Ešte zjedli len jednu hlavu, a už lepšie  rozmýšľajú!

	Dal som mu zbohom a ponáhľal som sa od neho ako strela.

	 

	 

	 

	 

	 

	 

	 

	 

	 

	 

	 

	 

	 

	 

	 

	ZÁPAS S MEDVEDICOU

	 

	Zaskočil som si aj na slobodnícku obec Hrochoť. Leží bokom učupená v horách na polceste medzi našou Poľanou a ľubietovským Veprom. Hrochoťania, ako napokon všetci Podpolianci, nemali radi na svojom tele ani lenivé ani naduté ovisnuté bruchá. Kostnatých postáv, cez ktoré prenikajú žily ako drôtiská, takých bolo na výber. U nich, čo krok, to skok a pohľad ako blesk, už či patrí švárnej dievke, alebo sa zlosťou zasekne do zraku protivníka.

	Preto akosi neradi chodievali sem tak žandári, ako aj exekútori a iní na úradné pokonávačky. V Hrochoti ľahko kúpiii. Bývala tam prihorúca pôda. Neraz keď po veľkej naháňačke lapili Hrochoťana, ešte sa im pri zväzovaní vysmieval:

	— Žandár, dobre si ma uviaž, lebo ti ujdem!

	V Hrochoti sa za hanbu rátalo, ak človeka prichytili, keď „kupoval za štyri prsty a piatu dlaň".

	Lapenému nik v obci nepodpísal amnestiu. Od nepamäti platilo: Kradnúť môže každý, ale beda, ak sa dá pri tom lapiť!

	Takého jeho vlastní posadili v nedeľu na najmrzkejšieho koňa v dedine, aj to naopak - chrbtom k hlave zvieraťa. Aby ho ešte väčšmi zosmiešnili, musel sa obliecť do pánskych šiat! Potom ho powazaného tri razy previedli po celej dedine. Slovo ľútosti darmo čakal. Naopak! Každý gánil naňho a posmieval sa mu.

	- Truľo, tak ti treba! Mal si sa nedať! Keď si nevedel ujsť na vlastných nohách, teraz sa prevážaj na konských! . . . Druhý raz si dáš lepší pozor!

	Iná hrochoťská regula zakazovala odísť zo svadobnej zábavy skorej ako ostatní. Ak niekto predčasne uvrzol, všetci sa ho vybrali hľadať. Ak ho stihli doma, už či bol v košeli, bosý, alebo len v baranici, zviazali ho a s posmechom došikovali nazad. Popri potupe ho ani trest neminul. Hrochoťania boli vždy pohostinní, žičliví, vľúdni ako málokde inde. Ale ak im niekto odišiel od plného stola, neodpustili mu, ani čo by to bol vlastný brat. Verili, že takýto počin na zohrdeného gazdu iba škodu privoláva.

	V ten večer, keď som počul zaujímavú príhodu o medvedici, zišla sa nás v Hrochoti hodná kôpka. Všetko starší, sveta skúsenejší. Spomínali sme. Na Hrochoti je vždy čo spomínať.

	No čo vysúkal zo svojich spomienok istý starší Hrochoťan, nie privysoký, skôr územčistý s prešedivkastým vlasom a zdravými škrípajúcimi zubmi, to hodno naveky zachytiť. Meno náročky neprezradím, aby sa nemrzel na mňa.

	Postavil sa, strihol po nás očami, rukou sa oprel o svojho verného druha, o ktorom vopred vyhlásil, že je už temný - nevidí. To, čo rozprával, zažili spolu ešte v mladších rokoch. A aby nikto neostal na pochybách, najprv nás presvedčil o pravdivosti. Ukázal nám hroznú zacelenu ranu na hlave poloslepého kamaráta.

	Takto sa to stalo . . .

	 

	My dvaja sme vždy boli spolu, ako život dával, v dobrom i zlom. V našich hrochoťských horách bolo za starších čias zveriny ani maku. Jelene nám bezočivo ohryzali lesy na záhradách a diviaky nám neraz z krumpľoviska nenechali ani len na jarné sadenie.

	Plno diviny v chotári; nečudo teda, že sa nám zažiadalo mäsa. Lenže chyba, divinu mali vyárendovanú len panskí jágri a ich kamaráti.

	Raz sa nám dvom zažiadalo okoštovať diviačiny, lebo nám otupno prichodilo ustavične si šparchať brkom v zuboch, aby sa sused nazdával, že sme jedli mäso. A ono „furt" sme do seba súkali len kyslé mlieko, cmar s krumpľami alebo ovsenú kašu.

	Slovo dalo slovo a nad ránom, keď už dennica stála nad Veprom, švihali sme v hmle povedľa potoka, hore — k horám.

	Kvery sme mali obozretne poskladané v rukávoch kabaníc, aby ich zlé oko nepostrehlo a nezradilo žandárovi, horárovi alebo jágrom.

	Bez hlasu sme sa dostavili v ďahy, kde urbarialistický horár ovsík sejaval. Boli by sme hladko prešli povedľa, keby sa nám nebolo v sluch dostalo čosi také, ako keď v ovse vlčie šteňa zaskuvíňa . . .

	Zháčili sme sa.

	Mali sme dobrý vietor. Bez slova sme si poskladali kvery,  naládovali sme ich a tíško sme sa prikrádali k ovsu . . . Chvíľu sme striehli, ale nikde nič! Potom sa ozvalo skuvíňanie z opačného konca. Pripravení strieľať laufami kverov sme kutrali v ovse, aby sme zvera vyplašili a v behu spasili . .. Lenže došli sme až na druhý koniec, a — zase nič . . .

	Už sme sa nazdávali, že sa nám nebodaj len marilo, keď ho vtom znovu začujeme za nami — na hornom konci.

	Dvakrát nás popreháňalo sem a ta. Potom sme ostali nacistom, že to nie je s kostolným riadom. Akiste sme zlou nohou v zlú hodinu vykročili z domu a smrtka nám kráča v pätách. Najlepšie v taký čas vrátiť sa z kratšej cesty, ak nechce človek prísť do galiby ...

	—      Tak, čo? — spytujem sa.

	—      Ako povieš, tak bude, — vyzúval sa toť Mišo zo zodpovednosti. Len, aby nemusel predo mnou priznať, že sa načim vrátiť nazad.

	Lež ani ja som nechcel ostať pred ním v hanbe! Prepadol by som sa, keby sa mi vycieral v krčme u Slávu, že som bojko.

	
	— Keď ty tak, teda poďme!

	— Dobre... Uvidíme, kto z koho! - a už sme svižko kráčali hore k Apšenej skale a ďalej ku Kyslinkám.



	Keď sme sa mlčky predierali závozom v hustej sihline, zase to na nás došlo. Náhle som zacítil v nose čudný, v hore zriedkavý pach. Obrátim sa k Mišovi:

	
	— Necítiš dačo?

	— Ba.

	— A čo?

	— Podistým to, čo aj ty - karbol. Vrav, je tak?

	— Uhádol si . . . Je mi, akoby som mal špitáľ pred sebou . .. Čo teraz? — spytujem sa znovu, len, aby on navrhol ísť domov, lebo na bielom dni bolo, že zlá je nám v pätách.



	Do záhuby sme sa rútili. Ale on, tvrdá hrochoťská kotrba, zasa len všetko prehodil z pleca na plece.

	—      Rozhodni sa .. . Mne sa nechce vracať nazad s prázdnou rukou. Veď sme hádam chlapi, a či trasorítky?

	To rozhodlo. Zasa sme bez slova rušali ďalej. Išli sme isto proti neistote . . .

	A predsa sme sa nemali stavať na zadné nohy. Nehodno robiť zo seba viťúzov. Zlô a noc majú svoju moc. . . Nezašli sme ani natoľko, čo by mocný chlap kameňom dohodil, a už nás to zastihlo . ..

	Na malej čistinke nad mladinou sme akomak postáli. Upreli sme zraky do hustého malinčia, a zazreli sme ozrutnú medvedicu - mater. Stála na vývrate a tri malinké medvieďatká — batoliatka, pokojne si okolo nej ďobkali chutné malinky. Šantili ako deťúrence,, váľali duby, pasovali sa a pomrnkávali na radosť matere, ktorá sa tešila, že má takú zdravú a šantovnú mlaď.

	Mišo sa ulakomil . . . Nečakal. Divá raubšicerská krv sa mu skoro spenila. Zostrila zrak, zastrela rozum. Založil flintičku na rázsošku, zacielil medvedici na komoru so srdcom — stisol kohútik, a — bác . . . Sfušoval. Trafil zle. Iba povedľa srdca.

	Prestrelil medvedici obe kľúčne kosti, takže v prvom prekvapení sa jej laby len bezvládne hompáľali popri tele. Dva razy žalostne zrevala. Raz od bolesti, druhý raz od žiaľu, že osirejú jej zdarné deti. Krvou podliatymi okáľmi sliedila za opovážlivcom.

	Vetrila. Keď zazrela Miša, niekoľkými hroznými skokmi sa prihnala k nemu ako dračica. Čo potom moje oči videli, bodaj by už nikdy viac neuzreli: zápas rozzúrenej medvedej samice s mocným chlapom — kamarátom.

	Obom išlo o holý život!

	Šťastie, že Mišo pobádal na medvedici bezvládne predné laby. Preto keď sa zrazili, zdrapil ozrutu za srsť pod pyskom a z celej sily jej odvracal od seba papuľu s mocnými zubiskami. Metali sa vedno. Obaja fučali a ručali, že v hore všetko strachom zamieralo.  Ja som stál celý bez seba; bez vlády i bez pohnutia.

	-      Kamarát, ratuj ma! - skríkol Mišo. - Zle je so mnou!

	-      Vidím aj bez teba, - myslím si. — Mamľas, šanuj si paru, zíde sa ti! — Ale posmelil som ho: — Mišo, kamarát, drž sa! Ináč sú ti dva svety. Strieľam do klbka! Čert vie, čo trafím. Padne medvedica, alebo ty! Netrep sa toľko!

	Strelil som. Šťastlivo trafil som medvedicu do sluchu. Videl som, ako neborká zhasína . . .

	Sily ju opúšťali, klesala. Ale ostatná iskierka, nebodaj rozdúchaná materinskou láskou a žiaľom, vliala jej takú silu, že zubom strhla Mišovi z hlavy vlasy i s kožou. Krv ho zaliala. Padli jeden cez druhého.

	Aj slnko zaliezlo, čo sa nechcelo dívať na to. Ostal som teda sám, bezradný, s vyľakanými medvieďatmi, ktoré zaliezli do chábzdy. Krv mi šumela v sluchách a striaslo ma, ako keď človeka smrtka preskočí.

	-      Čo si skôr počať? - myslím si, keď ma prebrali hlasy ľudí a  štekot veľa psov, ozývajúci sa z doliny. Vedel som, že to bude nebodaj pohon na nás. To mala byť tá druhá, ešte horšia záhuba, čo sa nám hore cestou karbolom dávala znať. Jágri, horári, žandári a sám čert vie, kto ešte všetko sa hnal k nám so psiskami.

	Nebolo stihu na dlhé špekulovanie. Zdurgal som polomŕtveho Miša. Vedel som, ak sa zázrakom zachránil v zápase s medvedicou, pred týmito nenájde milosti. Platila nepísaná poľovnícka regula: Ak vidíš v revíre raubšica, najprv naňho streľ, len potom krič: - Stoj!

	Našťastie, Mišo bol len chvíľu oťapený. Čoskoro aj on začul psov a domyslel si, čo sa deje. V okamihu som mu kusom košele opatril ranu a - hybaj ho vnohy kade ľahšie.

	Bol to hrozný beh!

	Mišo krváca, krv mu oči lepí; ledva na cestu vidí...Ale ani len stonom nezastene, slovkom neprerečie. Len švihá za mnou.

	Nezadlho hlasy naháňačov celkom utíchli - Lež ani tak sme v behu neustávali.

	Len v tŕnistej strmine sa Mišo nečakane zastavil. Myslel som, že už nevládze. Chcem ho podoprieť, no on ma odsotí a sťahuje si z tela gate . . .

	
	— Nič to, Mišo, len si uľav. Osloboď sa, - posmeľujem ho. — Po tom všetkom, nie hanba, ak ti aj na zdržiaky udrelo.

	— Baran, nie za to ťahám gate... Ľať, tu hľa! Presvedč sa na vlastné oči: hlavu som mal v medvedicinom pysku, a nešiblo mi do gatí! Vidíš, nefarbím! ... — uškrnul sa zakrvavenou tvárou. Kým si jednou rukou rozhŕňal husté konáre, druhou si pridŕžal zdrap plátna na rane.

	— Ej, čertovská nátura! —, myslím si. Kôň by ti ju mohol
závidieť! . . . Celý je dokatovaný, a ešte myslí na pestvá.



	Vzďaľovali sme sa od Hrochote. Vedeli sme, že je celá obstatá žandármi. Boli by sme im vpadli rovno do rúk ako muchy do cmaru. Zamierili sme na Poniky. Tam mali šikovného kováča — kuršmida, čo vedel pomôcť i ľuďom i statku.

	Poblíž Poník, krajom hory som zočil divé čerešne. Práve sa zapaľovali. Pri vrcholci už aj pekne broneli. Dodnes neviem, čo ma pohlo k tomu, že kým Mišo naberal sily, ja som len tak odčesol z čerešne riadnu haluz, aby si pochutil.

	Potom sme zase rušali ďalej k Ponikám.

	Starý kuršmid sa ukázal človekom hodným svojho chýru. Mišovi ranu bez slova očistil, sfercoval niťou, ponatieral jazvečím lojom a jelenou masťou. Potom na to šikovne poprikladal čisté listy skorocelu, obviazal plátennými pásikmi, a bolo po paráde.

	—      Synak, — utešoval Miša, keď bol hotový, — máš malý výber. Alebo sa, ako dobrý pes, do dvoch týždňov vylížeš z rany, alebo ťa skosí bront. Ten ti z tela iba zem vytiahne. Ale si chlap! Neopúšťaj sa! A dobre jedz, lebo si bezmála z krvi stiekol.

	—      Ujček, čo sme vám dĺžni?

	—      Si raubšic, — usmial sa kuršmid. - Ak ujdeš hrobárovi z lopaty, zadováž mi jelenieho a jazvečieho sadla. Veľa som ho na teba vyprpfal. Potrebujem ho do „čertovho lajna", lebo to najlepšie hojí všetky rany.

	Chlebový človek bol ten kuršmid. Desať dní dozeral na
Mišovu ranu. Choval ho a staral sa oňho ako o brata. Ja som medzitým skočil do Bystrice, pokúpiť čo-to a nočnou hodinou som sa votrel do Hrochote.

	Žandár už striehol na mňa. No, nemohol mi nič dokázať. - Bol som predsa v meste; ľaľa, koľko vecí som doniesol . . . Keď veľa frfotal, vyrútil som sa naňho, aby ma nezaplétal do ledačiny s raubšicami. Poradil som mu, aby raubšicov chytal v hore pri čine, a nie po domoch. Veď i tak je čudné, že sa moce práve tam, kde sú ženy samotné, bez mužov.

	A jednako nás súd neminul!

	Sudca nás predvolal. Šprihal na nás, ako na najhorších raubšicov. Vraj sme „škodnou zverou" našich hôr... tak a ešte aj horšie.

	Keď sa mi už tých neslaných, nemastných rečí zdalo priveľa, ozval som sa: — Slávny súd, žiadam iba toľko, aby ste nám dvom neskákali do statočnosti, kým nepredložíte dôkazy. Bez dôkazov si o nás môžete myslieť práve toľko ako my o vás . . .

	—      Ani muk, pytliačisko naničhodný! — rozreval sa sudca. - Dokáž súdu, že ste nezastrelili medvedicu!

	Čože, my dvaja sme boli navyknut! na inakší rev, než je silenie z dengľavých pľúc chudorľavého sudcu.

	
	— Dokážte nám vy, že sme medvedicu zastrelili, a stíchneme ako ryby! Ale to ešte svet nepočul, aby sa súdilo bez dôkazov.

	— Chceš lepší dôkaz, ako je na jeho hlave dokaličenej 
medvedicou? — ukázal sudca na Miša.

	— Zase ste, pán sudca strelili vedľa — usmial som sa. — Rana na hlave nie je od medvedice, ale . . .



	—      Ale?!

	
	— Padol z čerešne . . . Boli sme nad Ponikami oberať čerešničky pre naše vyhladnuté dietky. Mišo sa vyštveral až na vrcholec. Načiahol sa za červenými, haluz sa mu odčesla; spadol a dochrámal sa. Hádam si len nemyslíte, že človek doráňaný medvedicou, mohol by ísť s krvácajúcou hlavou toľké kilometre, z Kysliniek až do Poník?!

	— Dobre teda, - uškrnul sa sudca potmehúdsky. - Dokážte, že to, čo tvrdíte je naozaj pravda!

	— Dokážeme. Vyšlite so mnou žandára. Zlomená haluz
aj dnes tam musí byť, a dosvedčí našu nevinu.



	A naozaj som musel so žandármi robiť výlet na Poniky. Našťastie, haluz tam ešte vždy bola. Ba ešte bolo poznať aj krv na skale, kde Mišo oddychoval. To uznali aj žandári a súdu to prísažne potvrdili.

	Lež pľuhákovi sudcovi čosi stále nedalo pokoja. Nechcel s nami s krpčiarmi prehrať. Hodil aj ostatný tromf. Pýtal sa nás, či ako veriaci kresťania-luteráni môžeme na živého boha odprisahať, že sme tú medvedicu naozaj nespasili?!

	To bola škoda skántriť medvedicu, hriech nehodný raubšica. Ale ak je pánbožko nad nami naozaj vševidiaci, musí vidieť a uznať, že pred súdom, ak sa chceme zachrániť, nemáme veľký výber: Alebo neodprisaháme, a odsúdia nás, alebo krivo odprisaháme, a ostaneme s rodinami. Nuž prisahali sme a odvtedy sme mali pokoj aj s horami
aj so súdom.

	 

	 

	POVSTANIE

	 

	V auguste roku 1944 svet zhíkol od prekvapenia, keď sa rozchýrilo, že náš neveľký národ postavil sa chlapsky zoči-voči takej opache, ako boli Hitlerove hordy.

	Veď to ani nebola hračka!

	Nemecké vojská vedeli za krátky čas zničiť oveľa väčšie štáty, ako bolo naše Slovensko.

	V také časy čo smelší vravievali: „Guráž platí, kocka hrá, kto neprehrá, ten vyhrá!"

	Kým prekvapení Švábi hádali, či to myslíme naozaj, alebo len tak zo špásu, čajsi z polovice Slovenska sme ich vykúrili. Darmo cerili zubiská! Daromné strieľali, vešali, mordovali! Nás bolo menej, ale boli sme srdnatější, lebo sme boli v práve a na svojom, doma!

	Každý strom, každá brázda s nami držala.

	Keď bolo najtuhšie, neraz si šuhaj — partizán tak našský po detviansky zhúkol z plného hrdla starodávnu, zbojnícku nôtu:

	 

	Hej, nebojím sa jeden, 

	čo vás bude sedem!

	Keď vás bude dvadsať,

	budem sa obracať!!!

	 

	Kým svet svetom bude, Poľana neuzrie pokope toľko ľudí, ako ich videla pred prvým novembrom 1944: vojaci, partizáni naši, ruskí, francúzski, ženy, deti, starci, statky z vígľašského panstva, vozy s muníciou, kanóny a sám boh vie aké všelijaké zbrane. Všetko sa to miesilo a rušalo ta, do najhustejších hôr, aby odtiaľ fašistom podkurovali.

	Niekoľko dní a nocí bol som vtedy oka nezažmúril! Vracal som sa s vozom z Poľany veľmi ukonaný. Pod Skalkami som vypriahol kone a ľahol som si na chvíľu pod strom. Reku: nezaškodí zdriemnuť si akomak.

	Len čo mi oči klipli, akoby sa bolo peklo otvorilo predo mnou: Tresk! Plesk! Dym! Hurhaj okolo mňa!

	-      Ký parom sa to deje? — myslím si . . . Poobzerám sa a vlasy mi dupkom vstávajú. — No, bohuprisahám, toto mi bol sám čert dlžen.

	Len po chvíli som prišiel všetkému na koreň. Švábske
eroplány bombardovali môj doštenák. Mal proti nebu vystreté oje, a tie fašistické paskudy si nebodaj mysleli, že je to partizánsky kanón. Pravda, padalo vedľa, ale čo keby sa boli pomýlili?

	Darmo som hrozil päsťou, vybľakoval na nich, aby sa toľme neondiali. Po prvé, škoda munície, a potom, teľce, či nevideli, že som tam bol ja — živý človek?

	Ešte, že som pribehol v tej haravare k vozu. Potisol som ho dolu kopcom; strielil, len sa tak prášilo za ním. Prestali. Potom sa iste škrabali, ako vysvetlia svojmu „fírerovi", že vyprplali toľko munície — na detviansky hnojný voz.

	Keď som sa doterigal domov, čakalo ma hotové božie dopustenie. Nemci mi kravy odviezli z maštale. Humno horelo a Mara rumádzgala na dvore ako sirota, až mi srdce striaslo.

	-      Marka, - tíšim ju, — čo sa stalo?

	-      Jááj, žalostná moja hodinááá! . . . Veď sa mi už len stalo, oj stalo, čo sa stať nemuselóóó! . . . Synov, nebožiatka, veru tie .. .  kuriatka moje radostné, paholčekov mojich sesmani zajaliiii! . . . Idú ich lifrovať ta, het ďalekóóó, ďaleko, až hin do Nemecka ... A nielen úbožiatka deti moje, ale aj obidve kravy, naše, dobré dojnicééé! dojilááá! . . . J ú j. odvliekli mi, prašiny hitlerovské, odvliekli Malinu, chuderu, pred otelením a Hedešu, čo tak dobre moju radosť, moje všetko!... Jóóóój, už mi ani žiť neprichodí! . .. 

	Darmo som ju tíšil, darmo som jej dovrával, ona si ustavične len svoju nôtu viedla. Ba, ešte ma aj okríkla, čo som to aký otec, aký gazda, keď si nechám mlaď a statok hynúť v cudzom svete!

	Videl som, že musím ratovať, čo sa ešte ratovať dá.

	Vzal som si valašku, reku keby som tak cestou stretol zlého psa alebo Švába, švacnem mu pár po väzoch, tak sa s ním najskôr dohovorím. Šuchol som si trochu stravy do tanistry, a už som aj vytínal tadolu na štáciu.

	Moja Mara, dobrá duša, pribehla za mnou a priniesla mi za ťapku pálenky. Na srdce mi nakladala:

	— Merkuj sa! Časy sú nanič! Poriadny človek ani nevie, ako sa do  zlého vterigá.

	V tom došiel vlak . . . Natrieskaný, ovešaný ani haluz s včelím rojom. Bol som rád, že som sa dostal dnu. Dostal, ako dostal. Vkúril som rovno ta, do onej, odpytujem pekne do prvej „klasy", kde sa iba páni prevážajú.

	Veľa ľudí vtedy cestovalo. Zhľadávali sa rodní i pokrvní, či žijú, alebo už nie sú nažive. Aj Nemca bolo všade plno. „Vakovali" zo Slovenska. A tak tých pár vlakov, čo ostali po povstaní, verabože nevládalo všetko poprevážať.

	Ako sa tak tlačím, príde konduktor. Pýta kartičku. Mám, — usmial som sa. - Akože by som nemal! . . .

	Hľadám, hľadám, ale kartička nikde. . . — Čože je to?! Veď som si ju pri kase zastokol za klobúk! - Maciam, pozerám. Klobúk mám na hlave, ani stuha nechybí, ale kartičky niet.

	Ešte šťastie, že konduktor sa ukazoval chlebový človek, a hneď sa mi ponúkol druhú vystaviť. Pristal som. Ba, ako sa patrí v taký čas, aj zdravia a šťastia som mu zavinšoval . . .

	Lenže radšej som si mal hubu nadrapiť! . . . Paskuda!!!

	Div ma šľak netrafil, keď po vinši žiadal zaplatiť karotku ako za prvú klasu.

	Teda obyčajnú duplom! A ešte aj dvadsať korún navyše!... To vraj ako pokutu, že som nasadol bez kartičky!

	Kdekto ma pozná, že som človek pokojný, znášanlivý,
ale keď som počul tú bezočivosť, vystrekol som naňho:

	—      Táák! . . . Teda ty takto?! Sprvoti sa mi ukazuješ, že si kamarát, a ľaľa, si iba prasa za kamaráta oblečené! Od chudobného lazníka, čo nevie, kde mu synovia hynú, nič pre nič takýto groš žiadaš! Neľafoc mi tu poza uši, lebo ak ma zdrapí môjho otcova nátura, nebudeš dlho
kartičky štikať!

	Lež on miesto toho, aby ticho hľadal, kde tesár nechal dieru, začal mi frčky hádzať popod nos: že mi vraj nervy povolili, že sa rozčuľujem... že... Už by som mu aj bol fukol, ale pomyslel som si na rady mojej Marky.

	Zdržal som sa. Zaplatil som, čo žiadal, ale mrzelo ma to.

	Lenže moja chyba. Mal som si kartičku lepšie merkovať. 

	Aby som sa upokojil, chcel som si zapáliť zapekačku. No hneď ma zháčili; kto to vraj slýchal v takom hustom „lufte", ešte aj fajkou okiadzať svet.

	Keď ma prešiel jed, rozhodol som sa, že si aj ja, ako iní páni, sadnem na futrované lavice prvej klasy, kde sa tak rady panskie vošky držia.

	Všade bolo napchatých ľudí.

	Iba jedno oddelenie bolo napoly prázdne; sedeli v ňom len dvaja „sesmani" a jedna „sesmanka". Keď som zamieril k nim, podajedni z našich ma odhovárali, aby som nešiel medzi Nemcov.

	-      Čo mi chodí, to mi patrí, — povedal som. – Platil som?... Platil! Tak budem sedieť, čo priam s čertovou materou!

	Zaklopal som spôsobne na dvere a strčil som hlavu dnu. Keďže viem dačo po nemecky, ešte z „kajzermanébrov", spustil som: - Bite, frajn plac hír?

	-      Vas?!!! - zagánili všetci traja na mňa, akoby som im bol večeru zjedol.

	—      Hej, vás sa pýtam, či tu máte „frajn plac", lebo ja mám kartičku „erste klase. Hír, tu ľaľa! - ukázal som. - A uznajte, telo si žiada sadnúť, keď som toľko peňazí vyvalil! - Nečakal som, čo povedia, a už som sa aj usádzal ako doma.

	Ten väčší „sesmanisko" vstal a rozkročil sa predo mnou. Oduté gamby mu viseli ani periny z obloka, a nenávistne zasyčal:

	-      Du, ferfluchter, slovakišer bandit, partisán, komunisti .. . Sofort nech si heraus!... Rozstrieľam ti hirnkastel!

	Z papule mu striekalo tak, že som sa uhol, aby som od
jeho slín ako od starého kocúra nedostal prašinu.

	Keď videl, že si pokojne sedím a nebodaj si myslím o ňom, že je hovädo, a nie človek, vytrhol z opasku „repetírpištoľu". Začal mi ňou šibrinkovať popred nos.

	Uznajte, aj keď som ináč dosť krotká nátura, to ma nasrdilo!

	Lež nedal som sa k hnevu pohnúť. Ešte stále som mu len pokojne:

	—      Fricko, neondej sa mi tu! . . . Nebliakaj! Nie som hluchý. Opanuj sa, lebo sa prepočítaš!!! Kým ma trafíš svojou repetírpištoľou", zatiaľ ťa tri razy ohluším! Platil som dva razy toľko, čo sa platí za druhú klasu. Teda patria mi tu dva „place". A za dvadsať korún pokuty obsadím na tejto lavici navyše aspoň dvadsať  centimetrov .. .

	Ešte len potom sa dali všetci traja do mňa! Začali sa sácať, strkať a nadávať just tak ako haličskí Cigáni na zvolenskom jarmoku, keď kupujú koňa. Ustavične mi „herausovali" poza uši!

	Môžete si myslieť, ako im padlo, keď som si pokojne vytiahol z rukáva kabanice fľaštičku. Šibol som si domášnej, ba aj ich som ponúkol: - Vypite si. Vari vás skôr pochabosť prejde... Lebo ak prídem do švungu, ľahko vás vysadím aj tam, kde vlak nikdy nestál.

	Keď som videl, že si nedajú povedať, viacej som sa o nich nestaral. Sadol som si naširoko, aby som občiahol dve mne patriace miesta a ešte dvadsať centimetrov.

	Pokojne som si povyzúval krpce a onucky som roztiahol na teplé rúry pod lavicami, aby sa presušili. Potom som vytiahol slaninky a cibuľu. Reku, zajem si . . . Pľuha, štípala oči, že som slzil ani sirota! . . .

	Zaujatý robotou ani som nezbadal, kedy sa prestali so mnou vadiť. Len keď sa mi zamorilo, že je akosi priticho, pozriem lepšie po nich, a verte, alebo neverte, div som z nôh nespadol . . .

	Došlo pre mňa päť vojakov a traja gardisti, že ma za štáciou odstrelia, lebo som urazil nemeckú čistú fajtu . . .

	Postavili ma k múru; videl som flinty namierené...

	 

	Vtom som sa prebudil a našiel som sa spať práve pod tým istým vozom, čo mali doň strieľať nemecké eroplány. Bodajže ho aj so snom! Ale nečudo, po toľkých dňoch ustavičného furmančenia, človeku sa vo sne kadečo pomoce.

	A predsa bolo na tom bláznivom sne kus pravdy. Doma ma čakalo prekvapenie.

	Fašisti mi naozaj odviedli synov a tri kravy. Najprv ich vraj vzali do Turčianskych Teplíc; odtiaľ, že ich prevezú až do Nemecka.

	— Neplač, Marka, - tíšil som ženu, - ešte ich neodviezli. Hádam som otec, a nie mechom buchnutý! Nech som Kubo, ak svoje od Švábov neodvediem.

	Namosúrený na celý fašistický svet, pustil som sa synov
vymáhať ako smelý šuhaj princeznú od sedemhlavého draka.

	V Turčianskych Tepliciach som vysliedil, že sú mi chlapci zapretí s viacerými partizánmi v ktorejsi škole.

	Cez deň tam bolo v záhrade plno postov, stráže. V noci ich bolo menej, ale vpustili do záhrady pár zlostných psov. Už sa nám ukazovalo, že veru nezachránime našich pred cestou do nemeckého lágru. Tie psy by človeka načisto roztrhali.

	Viacerí sme sa radili, ako vyslobodiť našich. Ukázalo sa, že kto myslí, vymyslí. ..

	Vyznal som sa ja, ešte z tarkošovských čias, keď sa ovce kradli, ako treba so psami narábať, aby gazdu nezobudili.

	Len čo sa zotmilo, pustili sme k nemeckým ovčiakom dve sučky.

	Naoko smiešna vec. Ale vydarila sa!

	Kým sa ich psiská mali okolo našich sučiek, my sme v tichosti pokojne previedli čajsi tridsiatich zajatých von do poľa.

	Keď sa Nemci zbadali, chlapi už boli preoblečení do civilu a stúpali kade ľahšie.

	Bolo to u nás radosti, keď som sa s chlapcami zdravý vrátil nazad pod Poľanu! Jáj, aby som nezabudol:

	Cestou sme ešte naďabili na hajčiarov, čo hnali kravy pre nemeckú armádu. Bolo ich málo, lebo v horách sa každý bál partizánov. My sme sa im ochotne ponúkali na kuse hnať kravy. Vďačne pristali. A tak kým sa deň s dňom stretol, už sme mali odstavené z čriedy nie tri kravy, ale
šesť, ostatné si rozobrali sedliaci v Čremošnom.

	Teda aj interes. Aký požičaj, taký vráť!

	 

	 

	 

	 

	 

	 

	 

	 

	 

	 

	NAŠE  DRUŽSTVO

	 

	V tie časy, keď sa u nás pod Poľanou zakladalo družstvo, všakovak bolo. Všakovak, len dobre nie.

	Ľudia sa obškuľovali. Pekné slovo si nepovedali. Boli na seba ako psi z dvoch dvorov. Prenáramné hryzovisko! A to nielen cudzí, ale aj pokvrní! Brat s bratom, žena s mužom, otec so synom gánili na seba. Vadili sa. Zhrýzali zo sveta. A tí čo mali penivejšiu krv, neraz sa aj za gágory pochytali.

	Hlavy boleli nielen ľudí z okresu, čo nás chodili presviedčať, ale aj nás, čo sme vstúpili do JRD. A bez bolesti neboli ani kolísaví.

	V okolitých „apotejkách" sa nikdy nepredalo toľko práškov od bolenia hlavy ako v tie pohnuté časy.

	Čo nábožnější modlili sa k pánubohu, aby nemeškal a sírou spálil všetkých, čo vyhútali družstvá, a tak ľudu žič a pokoj v domoch pobúrili. Srditejší všakovak od bohsveta počuté kliatby zhŕňali na hlavu každého, kto sa podujal družstvo zakladať.

	A všetci vospolok v mrzkej reči osočovali už aj pomreté matere a statočných otcov gazdom, čo pristupovali do družstva. Mrzeli sa na nich, že svoju otcovizeň, dedovizeň len tak nemilobohu dali do spoločného obrábania. Veď sa vraj nebožtíkovia v hroboch obracajú, keď rozorávajú medze ich roličiek, keď švíky polí zmáčané ich znojom,
obrábané ich mozoľmi, idú do spoločného . . . Ja som bol jeden z tých tretích . ..

	Ani. to najčernejšie peklo, ktorým farár z kancľa veriacich strašil, nebolo také hrozné ako to, čo som ja a pár prvých družstevníkov zažil v dedine za prvé dva roky.

	Pred všetkými som bol prašivým psom s beľmom na očiach. Ženu huckali proti mne i deti. Mám tvrdú náturu, dosť vydržím, ale to už bolo trochu priveľa.

	Žena mi každý deň pripravila taký žalm, že mi ohryzok od zlosti poskakoval. Ustavične len vzdychala a přežalostné lamentovala:

	-      Kdeže som ja, nešťastlivá stvora oči dala, keď som si teba, takého knôta vypáleného, za statočného muža a za otca mojich nevinných dietok, brala?! Kde len, kde?! . . . Prečo ma, bože, prečo len tak tresceš? Čo som vykonala, ako som sa previnila, že si mi z dobrého muža takého ozembucha urobil?... Ký parom to slýchal, aby
človek s dobrým rozumom sám od seba vstúpil do takýho.. . jaj, ani mu len meno nechcem z úst vypustiť . . . Že som sa ja, hriešna stvora, nevydala radšej za toho sprostého Kuba z vŕšku?! ... Aj ten by bol onakvejší ako tento môj trpák trpácky . . . Koľkí len statoční, obojruční parobci sa za mnou pochabili! A ja, nešťastníčka nešťastná, s vlčou tmou na očiach, uviazala som si tohto zohybáka na krk ...»

	Darmo som jej dovrával, vysvetľoval... Všetko akoby
som hrach na stenu hádzal.

	-      Ty truhlík - dupľovala, - či ty vieš, že sa nám pre teba ani dievky neminú? Ktorý parobok by sa zadrhol s dievkou z pomýlenej „fajty", čo sa jej otec stal družstevníkom?! Prekliati budeme, skrz na skrz prekliati pre toto družstvo, a prekliate budú aj naše detné deti...

	Takto vyzeral môj každodenný fruštik aj obed a večera .. . Modlitbu pred spaním a ranné nábožné vzdychy ani nespomeniem; to by som hneď musel ísť vyspovedať sa .. .

	A predsa som vydržal!

	A vydržali so mnou ešte niečo vyše dvadsiati chlapi a ženy! Prví družstevníci v našej dedine! Nevystúpili sme!

	Pravda, prvé roky nám to družstevníčenie nevychádzalo
celkom tak, ako sme chceli.

	Chyba bola v tom, že sme my gazdovia-trochári nevedeli hospodáriť s toľkým poľom. A ak mám po pravde povedať, akosi sme ani necítili, že tie krásne družstevné polia, kraviny, mašiny, statky a všetko patrí skutočne len nám . . .

	Okrem toho mnohí z nás chodili na družstevné denne len na 2-3 hodiny. Aj to len vtedy, keď bolo pekne! Ale kradnúť kradlo sa hocikedy a dôkladne. Čo nebolo na reťazi alebo pribetónované, kdekto si ľahko so svojím pomýlil.

	Mali sme vtedy to nešťastné „potrojné účtovníctvo", kde sa účtovalo všetko z troch strán: má dať, dal a vzal...A ľudia si najväčšmi všímali tú tretiu kapitolu. Čo bolo družstevné, všetko mizlo.

	Samotného predsedu sme mali zopár ráz pripätého noc čo noc pod zámkom ako päsť, aby nám ho do rána neukradli . ..

	Potom, nečudo, že na prvej výročnej schôdzke podával
účtovník takýto výpočet nášho spoločného gazdovania:

	-      Družstevníci, priatelia, rodáci, raďte, čo robiť. Z okresu nám oznámili, že máme v družstve veľké manko. Čo s ním?

	Po veľkom tichu dlho nikto nič nepovedal. Konečne sa zozadu ozval zachrípnutý hlas Ďura Zvaru:

	—      Mankoóó? Že čo s ním? Hm, navrhujem rozdeliť ho a prepiť.  Veď je hádam spoločné, a či nie?

	Nedlho po tejto príhode bola zasa družstevná schôdzka. Zrazu sa predseda vyrútil na poľného bachtára starého Babica:

	-      Števo, ja tvojho Árona, pakuješ sa do poľa! A čo ak nám niekto, kým sme všetci tu, zase niečo pokradne, ha?!

	—      Neboj sa, predseda, — usmial sa Babie pokojne. — Práve preto, že sme všetci tu, o to menej sa nám stratí...Ale bývalo aj inak.

	Štvrtý rok po založení JRD nás z okresu nahovárali, aby
sme v žatve urobili „nočný výmlat".

	—      Nočný výmlat?

	Nikto z nás to vo svojom živote nepočul, preto sme boli ohúrení ako muchy v pohári.

	—      Ako to urobiť? — vŕtalo nám v hlave.

	Napokon sme nočný výmlat urobili po svojom, tak, ako sme si to prehútali. V noci, keď už všetko spalo, vybrali sme sa zo desiati do poľa s riadnymi drúčikmi. A dobre sme urobili. Práve sme čapli niekoľkých vtáčikov, ako si odvážali z nášho družstevného stohu. žali, kde nesiali — dostali, čo nechceli . . .

	Len vtedy sme plne pochopili, čo je nočný výmlat. A mlátili sme statočne. Nejeden z nich ho po dnešný deň tuho spomína.

	Zlodeji si namiesto snopov odviezli trochu nečakané, ale ani nerátané naturálie — klobásy. Tri mesiace robili vo zvolenskom špitáli sebakritiku z tohto nášho prvého „nočného výmlatu".

	Odvtedy, čo ich ešte aj zväzáci vysmiali v pesničke a nakreslili na plagátoch, viac sa u nás nekradne.

	Jednotky začali stúpať jedna radosť a stále stúpajú. Dnes sa už z prvých trampôt iba smejeme. Spoločné gazdovanie s mašinami sa nám zapáčilo. Aj moja Mara je už vzorná hydinárka! Keď ideme spolu poľom, už nevzdychá ako prvé roky: - Matúš, kde boli naše role?... Už ich niet. Všetko sa zlialo dovedna ako rieky do morí a očiam dobre padne hľadieť na družstevné table, ktoré sa v klasoch kolíšu ako naozajstné more, čo mu konca nedovidieť, a je naše.

	Nikdy nezabudnem, ako mne i Marke dobre padlo, keď sa vlani naši družstevníci vytasili, že nám urobia akúsi „zlatú svadbu".

	Ej veru už sme spolu celých päťdesiat rokov! To sme nečakali.

	Kdeže bola naša prvá svadba oproti tejto? Tristo svadobníkov sa s nami radovalo! Ešte aj predseda okresu si našiel chvíľu a prišiel nám zavinšovať i s tajomníkom strany. Nehanbím sa priznať, že mi slzy vyhŕkli, keď nám pionieri dávali kvety a vinšovali nám zdravia a šťastia do „diamantovej svadby" ...

	A čo ostatné družstevné sobáše? Nedávno sme mali až tri naraz. Predtým nikto nerátal, že sa niekedy nájde nemalý groš zo spoločného, aby sa mladým družstevným párom urobil pekný vstup do manželského života.

	Na prvého mája predseda národného výboru dal rozvážať na aute všetky matky s deťmi, čo sa narodili od vlaňajšieho 1. mája. Pohostili ich a obdarovali.

	Nechytí to človeka za srdce?

	Staré ľudové zvyky a obyčaje miznú tak ako kroje, ale nové rozumnejšie a krajšie obyčaje sa rodia. A tých sa budeme držať.

	 

	 

	NIE JE KRMIČ, AKO KRMIČ

	 

	Rok po založení JRD bol som krmič a dostal som do opatery stodvadsať prasiatok. Maličké boli. Také — len od ceckov odstavené. My ich u nás „ciciakmi" voláme.

	Staral som sa o ne od rána do noci. Cítil som sa medzi nimi lepšie ako doma v ustavičnej hrmavici s vlastnou ženou a ostatnými nežičlivcami nášho družstva.

	Človek by si nikdy nepomyslel, aké sú malé ciciaky sprosté tvory. Úbožiatka maličké, od svojich materí odstavené, ustavične len kvičali, žgvŕlili. Svoje matky si hľadali. V prasačích hlavách sa im marilo, že mamky boli veľké, preto keď nevideli okolo seba okrem mňa iného väčšieho tvora, mali ma za mamu. A tak nečudo, že dobiedzali do
mňa, len cicať a cicať chceli.

	Chytali mi do pyskov prsty a členky. Už som bol od sto dvadsiatich ciciakov ocmúľaný ako lízanka.

	Dakedy už som myslel, že sa pohnem z rozumu. Doma mi žena hlavu píli, tu mi zas celý deň prasce unavené telo mlgajú . . . Načo je taký život?!

	Mám početnejšiu rodinku. Nám nevychodí spávať samotnému v posteli. So mnou spí vnuk, Miško. Neborák, keď si v noci priložil nôžku k mojim citlivým členkom, už som ho aj lúpal zo spánku. Zdalo sa mi, že ma to zasa družstevné prasce pokúšajú.

	Pre toto nočné ohlušovanie vnuka bol často oheň na streche. Žena mi často dovrávala, či mám svedomie pre pár cudzích „žgvŕleniec" mlátiť vlastnú mlaď. Takýmto činom sa ľahko môže stať, že sa doteraz zdravý a rozumný chlapec podá na starého otca, ktorý nemohol byť múdry, keď vstúpil do družstva a z gazdu sa dobrovoľne družstevník stal . . .

	Raz ma to dopálilo, i pošiel som za predsedom Janom Výbochom-Kaprálovie. Vravím mu: - Jano, uznaj môj kríž; daj mi staršie prasce, čo už vedia, ako to vo svete beží. Lebo ak ma tieto malé budú ešte zo dva týždne cicať, neručím za seba, a hádam už aj sám mlieko pustím.

	Uznal.

	Pridelili mi vyše stopäťdesiat starších, teda múdrejších ošípaných. S tými už bola iná robota a ľahšia reč. Žrali s chuťou. Ale veď aj mohli! Vyváral som im, ako nevyvára ani mrchavá žena dobrému mužovi.

	A v chlieve mali sucho a čisto.

	Každé ráno som im pri čistení a kŕmení robil prednášku:

	—      Nemyslite si, že ste v našej výkrmní u kulaka. To teda nie! Družstvo mi vás dalo na starosť. Čím skorej stučniete, tým lepšie pre mňa a pre družstevníkov i pre vás. My budeme mať peňazí, robotníci v mestách dobrej bravčoviny, a vy to, čo vás čaká. Stučnite, skorej budete
na pokoji . ..

	Hovorí sa, že zviera nemá rozum. Nie je to celkom tak. Aj keď ma naše prasce hneď celkom nechápali, ale čím ďalej, tým lepšie ma rozumeli.

	[image: Imagek090]

	Každý deň mi priberali až kilo na váhe. Prieberčivé mali odo mňa po chlebe. Vyviedol som si ich z výkrmne na raport!

	—      Nuž, vy hlúpe, vy sa chcete stavať na zadné nohy? Nechcete tučnieť?... Uvidíme! Ak chytím ohrablo, tak vás vyhasím, že vás ani vlastný otec nepozná!!!

	Po takejto lekcii každá, aj tá najtrucovitejšia, priberala podľa normy. Ba ešte aj zameškané dohnala.

	A vyplatilo sa mi piplať sa s ošípanými v družstevnej výkrmni. Chválili ma na družstevných schôdzkach, ba aj v novinách o mne písali a čo som nikdy nerátal, fotografovali ma z každej strany. Raz samého, inokedy s rodinou, ba aj s prascami! Ako som chcel. Veru tak!

	Teda nie je sviniar ako sviniar!

	 

	 

	NA REKREÁCII

	 

	My podpolianski družstevníci držali sme sa starého porekadla: Jazykom nemláť, radšej sa cepov chyť!

	Robili sme každý ako chrt. Nedbali sme na reči a osočovanie ostatných. Po prvých ťažkých, nepokojmi zahmleých rokoch začalo aj nám svitať a cez mrákavy aj slnko kde-tu preblesklo.

	A štváčov ubúdalo.

	Nevadili sme sa s nimi. Mysleli sme si: Reč sa hovorí a chlieb sa je. Na jazyku mozole nebývajú. Napokon vždy je lepšie mlčať, ako zle iným hovoriť. Neveriacich Tomášov zjavné dôkazy najlepšie presvedčia.

	Ja som si vo výkrmni zarobil pekný groš. Keď som po vyúčtovaní doplatkov mojej Mare vysádzal na stôl dvanásť tisícoviek, stratila reč. Zošúverila sa ako hnilička a strach jej trčal z očú:

	— Matúš, aké sú to peniaze? Vari sa ti nepridala starootcovská nátura, vari si len dakoho neozbíjal?

	Nie, Marka. To sú grošíky statočne zarobené v tom... preklínanom družstve. Vidíš, vidíš, - zašparchol som do nej, — vaše kliatby sa obrátili na umelo hnojivo. Neuškodili, úžitok priniesli ... A to ešte nie je všetko! Zajtra ideme s vozom po obilie, krm, krumple a ostatné veci, čo mi prichodia za robotu ... To sú tie oné ... natu - natu-rálie . . .Keby si sa nebola zhŕdzala, mohlo byť raz toľko. Ale o tom potom . . .

	
	— A tieto kartičky? — pozerala na dva rekreačné poukazy.

	— Aj to je odmena za to, že som vzorným družstevníkom, ROH nás, mňa, teba, posiela do Tatier. Pôjdeme ta, kde voľakedy len páni, grófi, baróni, fabrikanti a statkári chodievali. Od nedele ideme ta na dva týždne!

	— Ja nepôjdem, — odula gambu. — A kto mi opatrí deti, dom, hydinu? Ty si choď, lám si krky, kde chceš, ale so mnou nerátaj!

	— Marka, nieže tak. Poď! Skúsime svet užijeme! Bola si ty už niekedy na Štrbskom Plese?

	— Na Štrbskom nie, ale na hasičskom už tri razy. A to mi do smrti stačí! - odvrkla mi na posmech.



	Videl som, že mi robí napriek. Najviac ju hnevalo, že moja pravda vyšla navrch. A to naše ženy nerady vidia . ..

	—      Máš vlčiu tmu pred očami, — dohováral som jej nazlostený, že si nedá povedať. — Budeme si tam žiť v hoteli ako prasce v žite. Koľkí by si dali za Tatry aj oko vypichnúť, a ty len nos ohŕňaš . . . Luft je tam taký, že ti pľúca zašliamané z maštale, chlievov a kutíc úplne vypucuje.

	Tvrdá hlava! Kapriciózna ako každá žena! Juj, nech som nie taký dobrák, nebol by som sa zdržal.

	Ustúpila len potom, keď už aj predseda, susedy ba aj samy deti dovrávali. Ale šomrať šomrala ešte aj po ceste na štáciu do Podkriváňa. Len v rýchliku sa akosi utíšila.

	Bolo nás plný vagón.

	Samí vzorní družstevníci zo Zvolenského okresu. Cesta sa nám veselo ukazovala. Podajedni spievali, druhí zase špásovali, Častovali sme sa navzájom z batôžkov a kufríkov.

	Jeden z nás, furtáčisko, čo ustavične mlel a na všetko mal naporúdzi odpoveď, nečakane spustil:

	—      Uznajte priatelia, že my Slováci sme predsa smelý národ!

	Všetci sme mu prisvedčili. Kde by aj nie! Ľahko a dobre padne seba chváliť.

	—      Myslím, - viedol si furták ďalej svoju reč, — že smelšieho človeka nad Slováka nieto. Povedzte, kto druhý by si trúfal tak nebojácne ako náš človek, ktorý má v hotovosti sotva tristo korún, stavať dom za sto tisíc?

	Všetci sme sa uznanlivo smiali.

	A hneď ďalší doložil: — A nielen začne stavať, ale ho aj dostavia.

	
	— A čo by sa mal báť? Dnes mu štát pomôže, dačo banka, fabrika, družstvo, dačo dostane kúpiť a, povedzme tak, ako je, nejeden si dačo aj potiahne, a domy rastú ako huby po daždi I

	— Oj, nehodno kradnúť! Mnohí už doplatili na takú stavbu, čo ich stála iba štyri prsty a piatu dlaň, — zavracal reč na správnu koľaj starší človek odkiaľsi od Krupiny.



	No, aj tak sme sa všetci tešili a radovali, akí sme my len smelí ľudia.

	Najťažšie dačo začať. Reč neostala len pri domoch a stavbách, súkala sa ďalej ako neposedné klbko. Jeden hovoril o krížovej sejbe, ďalší o studenom odchove teliat. Do reči prišli aj inseminátori.

	Oj, a ako sa z nich, neborákov, v prvé roky každý vysmieval.

	Neverilo sa ich robote.

	
	— U nás ho volali pánom býkom na motorke.

	— Môjho susedov faganisko mu žabikľáčom rozrezal obe gumy na motorke.

	— A prečo? — spýtali sa viacerí.

	— Z nezbedy. Keď ho otec ramenom pretiahol, huncútisko ešte sa bránil: — Otec, a či je vám jedno, či bude inseminátor chodiť za našou Zuzou, alebo za kravami v dedine?!



	Veselý smiech sa miešal s hustým dymom a s vôňou jedál v otvorených kufroch a košíkoch.

	—      A dnes, vďaka našim svedomitým inseminátorom, mizne „bang", suchoty u kráv; máme zdravšie stáda.

	Pri šantoch i pri vážnom hovore nám cesta rýchle ubiehala. Žena len oči a uši otvárala. Cítila sa ani v božom koši. Páčila sa jej tá naša družstevná rodina, čím ďalej tým viacej.

	Lámalo sa v nej voľačo. Nuž ale nečudujem sa. Od malička neužila nič dobré iba robotu a lopotu. Od detstva sa musela zvŕtať okolo domu a na poli tiež robota nečakala. A keď sa vydala, ani pri detvákoch veľa dobrého neokúsila . . . Preto bola ustavične zatrpknutá.

	Ale ešte nie je všetko zameškané. Požijeme si teraz aj my dedinčania, ako sa na ľudí patrí.

	Ja som sa vo vlaku trochu nedobre cítil.

	Keď dlhšie cestujem, začne mi v žalúdku „šprugľovať" a šantiť. To čo mám dole, tlačí sa mi hore a naopak. Vtedy je najlepšie trochu prežreť z fľaštičky.

	Lenže . . . keby bolo ... čo!

	Minulo sa pri častovaní priateľov. . Ledva som sa dočkal Popradu. Kým nám pristavili električku so „zíbzikom" na streche, ostávalo nám takmer hodina času. Nadhodil som, že by sme mali nájsť nejakú krčmu.

	Horkýže krčmu! Pri štácii v Poprade niet krčmičky, tam je hotelisko veľký bezmála ako Zvolenský zámok.

	—      Poďme doň, - podkúšam. - Čo sa nám môže stať? Veď sme vzorní družstevníci, a či nie?

	Niektorí chceli ísť, iní sa zhŕdzali. Kto to vraj kedy slýchal, aby sedliak lozil do panskej krčmy.

	—      Dneska už máme hádam inakší „cveng" ako voľakedy, — prehovárali sme neveriacich Tomášov.

	Napokon sme vhrmeli vedno do „Európy".

	Sadli sme si za stolíky. Na každom bolo hrubé sklo a na ňom vázička s kvetmi. Čakali sme, kedy nás obslúžia. Kelnerov bolo neúrekom. Behali sem a ta, len nás — dedinčanov nechceli akosi vidieť.

	Tí, čo nemali chuť ísť do hotela, uškŕňali sa mi: — Vidíš, Matúš, ako si tí tvoji panskí kelneri uctievajú vzorných družstevníkov.

	Do mňa vošiel srd. Kýho beťaha im vykonať, aby sme tu netrčali ako svätý za dedinou?

	Vstal som a tresol som rukou na sklo tak, že váza s burinou vyskočila vyše metra.

	Hneď pribíkli k nám vari aj štyria kelneri: — Čo vyčíňate?! - spustili na mňa.

	—      Nič, — usmial som sa naoko pokojne. — Ešte sa len chystám, a neviem odkiaľ začať. Rozhodol som sa, že vám z tohto tu urobím dreváreň na triesky, ak si nás ľudsky nevšimnete.

	Kelnerom nebolo jedno. Usilovali sa ma uspokojiť. Zahovárali: - Nemali sme kedy... Čo ráčite rozkázať? Naskutku bude všetko na stoloch, — uisťoval ma pohúžvaný hlavný kelner.

	
	— Jesť by sme radi. A vrtko! Lebo ručím vám za to, sme tu krátko, ale dlho nás budete spomínať!

	— Prosím, „jedálny lístok". Ráčte si vybrať – šibrinkoval mi popod nos druhý s akýmsi popísaným papierom.

	— My chceme jesť, a nie čítať vaše pakšaméty! - sfúkol som zlostne.

	— Musíme vedieť, čo si ráčite želať! - nedal sa kelnerisko. — Jedálny lístok je na to, aby ste si mohli vybrať.



	Ak sme nechceli zmeškať električku, museli sme vyberať z jeho pakšamétu.

	Čítam nahlas: A-pe-ri-ťí-ve za osem tridsať? Kto chcete?

	Naši sa pomrvili na stoliciach, ale nikto si ho neobjednal.

	—      A čo „puďinge s compótňami" za šesť osemdesiat? Zase nikto.

	Až veľa-naveľa sa jeden ozval: — Ty, súdruh, veď pohľadaj dačo aj pre ľudí. Nebudem predsa kupovať mačku vo vreci!

	—      Tak . . . tak ... - prikývli viacerí!

	
	— Aha, tu je také, čo máme aspoň pochop o čo ide: španielske vtáčiky. Kto chcete španielske vtáčiky? - zagánil som po svojich.

	— Počuj, Matúš, ty nám tu nebodaj na truc vyberáš akési satanské jedlá . . . Vieš ty, kde je Španielsko? Kým tie vtáčence dolifrovali na Slovensko, dávno sa aj dva razy sprdkaveli.



	Ešte aj moja Mara priložila polienko: - Tak je... Sliepka je  sliepka, poznáš ju, a nevydrží bohvie koľko... A keby tie vtáčiky    zo Španielska just živé lifrovali, od toľkej cesty by im na kosť vychudli ...A mne sa nechce iba koštiale olizovat'.

	
	— Nuž, a či ja som na vine, že tieto kelnerské kotrby vyhútali také smiešne jedlá? Keď sa už toľko ondiete, zajeme si aspoň polievky... — Pán kelner! — zavolal som najbližšieho, —  prineste nám len polievku!

	— Akú si prajete? — zahľadel sa na mňa. — Vývar, bujón, ragú, slepačiu, rajčinovú alebo krémovú?

	— Ani takú, ani onakvú, - povedal som ostro. — Doneste každému statočnej slovenskej polievky ...



	Ani ma nenechal dopovedať. Odul pysk: - Na jedálnom liste nemáme slovenskú polievku! Aká to má byť slovenská polievka?

	—      Fazuľová! Doneste pre každého po pol litri a pol vekne chleba.

	Netrvalo dlho, a doniesol.

	Iba potom sme si zajedli.

	Podaktorí sme si ešte žiadali guláš s uhorkou.

	
	— Prajete si segedínsky alebo guláš á la gróf Eszterházy?

	— Segedínsky, — sekol som nazlostený.

	— Myslíte si, že sme ľudožrúti, aby sme jedli guláš z grófa Eszterházyho?



	Vysvetľoval nám, že sa guláš len volá podľa toho grófa.

	—      Viem, prasa ako prasa, gróf ako gróf. . . Dajte obyčajný guláš.

	Doniesol.

	Každý sme mali na tanieri namiesto mäsa samé žily, šľachy, svaly, že sa to raz nedalo pokrájať. Ba ešte aj nože dal nápočne tupé. Darmo sme pidlikovali. Metalo sa pod nožom, vyskakovalo z taniera. Verte, také žilnato svalnaté mäso som v živote nejedol. Ktosi napajedený nadhodil: — Nebohá sviňa iste chodila od narodenia cvičiť do sokola. 

	Družstevníci sa mi uškŕňali popod fúzy, keď videli, ako sa pechorím so svojím „európskym" guľášom.

	Aby im nebolo toľme do smiechu, vopchal som si ruku za kabanicu a začal som ňou natriasať ako človek, čo je chromý na ruku. Zavolal som iného kelnera. Poprosil som ho, či by mi nepokrájal mäsko v tanieri, lebo od manébrov mám nevládnu ruku.

	Kelner sa ochotne pustil do krájania. Ale aj jemu dva kúsky vyleteli z taniera. Zahrešil a namrzený bežal do kuchyne.

	O chvíľu postavil predo mňa takú porciu, až sa mi srdce usmialo. Už sa chystal, že mi mäsko pokrája.

	—      Ďakujem, pán kelnerko . . . Takéto mäso si pokrájam aj nevládnou rukou. Iba ten predošlý „šnicel" som nevládal.

	Pozrel na mňa. Keby mu v tie časy oči boli vedeli pichať, tak som skrz-naskrz poprekáľaný. Div nepukol... Naši sa uškŕňali.

	Kelner zašomral: — Lepšie by bolo, keby ste si nerobili zo mňa dobrý deň.

	-      Ja z vás?! Božechráň!... Skôr vy z nás. Nakydali ste nám do tanierov samé žily, gľungy. Myslíte, že my družstevníci máme v ústach cirkulár, aby sme si to popílili?!

	Dojedli sme, zaplatili a poďho na štáciu. Bol najvyšší čas. O chvíľku nás už električka odvážala do Tatier. Krásne sú tie naše Tatry!

	Skalnaté, vysoké, prevysoké! Keby sa človek dlho díval na ich končiare, mandle mu spadnú a hrdlo by mal ako krutohlav ... A hotelov čo je tam! Jeden krajší ako druhý. A v každom naši ľudia; chorí aj zdraví. Jedni si prišli reparovať pokazené zdravie, iní - zdravší si ho chcú „zahartovať" ako oceľ, aby im vydržalo a nepripustilo chorobu do tela.

	Nad tatranský vzduch nieto!

	Došli sme do svojho hotela; vlastne dnes sa to volá zotavovňa ROH na Štrbskom Plese. Privítali nás srdečne, milo ako rodných. Všade taká čistota, že človek by mohol jesť aj na zemi! A tých pokrovcov, obrazov, kvetov! Iste ani v raji nebolo krajšie.

	Marka, nože obozretnejšie! — naprával som si ženu. - Tie ligotavé dlážky sú šmykľavé. Topánka s podkovičkami sa ti na nich ľahko podá, hneď si na posmech sveta, hore nohami. Bedru si vyvalíš, žobráka budem chovať!

	
	— Jóój, starý môj, pravdu hovoríš, pravdu pravdivú. Prizriem sa, kde nohu položím . . . Ale je tu krásy! Pozri tie zrkadlááá. Celá sa v nich vidím! — žena z údivu nevychádzala; ale i ja som dosť oči vyvaľoval.

	— Len si zvykaj na dobrotu, Marka, zvykaj! Keď budeme aj naďalej statočne robiť, častejšie sa nám ujde sem prísť!



	Izbu sme dostali ako škatuľka. Z obloka sme videli Tatry a jazero s loďkami. Čo myslíte, koľkí sme spali v jednej izbe?. . . Len my dvaja. Ani po sobáši nám tak nebolo!... Ešte aj vodovod sme mali v múre zapustený so studenou a teplou vodou. Nad ním bola ceduľka s nápisom: Pred odchodom z izby nezabudnite zatiahnuť kohútiky na vodovode!!!

	Toto bola vážna vec.

	
	— Marka, nože hybaj sem! Vidíš tú ceduľu?! Prečítaj si a zamerkuj, na čo nás napomínajú. Keď pôjdeš z izby, dobre zakrúť týmto „kakašom" hrdlá. Inak by voda čurčala po izbe! A tí, čo bývajú pod nami, museli by behať pod ambrélom . . .

	— Jojój, starý môj, ak je to také nebezpečné, radšej sa budem umývať hen, na jazere!



	Zbytočne som ju vyplašil.

	—      Keby si išla na jazero, mohli by ťa vysmievať! Len sa pekne v izbe obriaďme!

	A čo sa mi veľmi páčilo, všetci sme si tykali. Jedno bolo, či si bol doktor, profesor, inžinier, robotník alebo družstevník. - Každý bol „TY"! Len moja Marka si nemohla na to zvyknúť. Aj po napomenutí, ostatným stále vykala.

	Po večeriach bývala veselá zábava.

	Tance, spevy, fígle, žarty, ba aj divadlo nám došlo zahrať. Jeden večer každý musel dačo urobiť, aby sa ostatní zabavili.

	Keď prišiel rad na mňa, zahral som im na fujarke z tých našich dudlavých ťahavých vrchárskych. Ešte dobiedzali, aby som im dačo naradáš zaspieval.

	Na veľké poťkanie som zaspieval takú pochabšiu, ako sa spieva tým dievkam pri muzike, čo dávali chudobným parobkom košom! V tie časy, zohrdený mládenec vyjde pred muziku a hodí pár korún do basy. Všetko utichne a on zanôti hrdej pávici:

	 

	Aká si ty hrdá diouka,

	nerozprávaj mnoho!

	Prídu tebe také časy

	pôjdeš za hockoho!

	Prídu tebe časy,

	že vyletíš z krásy,

	budeš tak vyzerať

	ako staré gate.

	Jak slaninka deväťročná

	tvár ti bude biela;

	jak tekvica nedozretá

	bude hlava tvoja,

	oko ako sojka,

	nos ako uhorka,

	zuby ako vráta,

	časom sa ti stratia,

	viac sa nenavrátia I

	 

	Oj, bolo vám po tejto pesničke smiechu. Mládenci ma hneď schytili medzi seba a naučil som ich ju. Vyhlásili, že ktorá z rekreantiek nebude chcieť tancovať, bude veľmi prieberčivá, zaspievajú jej ju.

	Ale za celé dva týždne ju nebolo treba ani raz zaspievať. Každá, žena či dievka bola do tanca ako osa.

	Dva razy sme boli všetci aj na výlete autobusom. Veľa pekného sme videli v jaskyni aj v múzeu.

	No, čo ešte povedať. Žili sme si ako v raji! Neraz som si myslel, že veru vyplatí sa statočne robiť.

	 

	 

	 

	FLUKTUÁCIA  A  ABSENCIA

	 

	Darmo, kto veľa behá, tomu práca stojí. Ja som si nedávno aj ústa otvoril, keď nás tretí raz za polroka citovali do mesta na ten oný, akože to volajú, . . aktív, či ký beťah ....

	Nepoviem raz, dva razy za rok, to by ešte človek tak nešomral. Otvorená hlava si často odtiaľ naozaj odnesie veľa užitočných vecí.

	Ale na poslednom aktíve, nám akási strapatá stará dievka radila, ako chytať v krumpliach americkú mandelinku zemiakovú. Nedajbože nestálo to ani fajku dymu.

	Len rapčala, rapčala ako pokazené hodiny, a človeku sa nič v hlave nezachytilo. Každé druhé slovo bolo prevencia, batérie, a či baktérie, potom akési sérum mala furt na jazyku.

	Keď skončila, vstal som a povedal:

	
	- Priatelia z mesta, nože nás družstevníkov toľko nevyvolávajte! My nemáme teraz kedy podaromnici hlivieť. Robota v poli stojí. Ak si chcete pohovoriť s nami, príďte medzi nás. Alebo raďte v zime, a nie v najsúrnejších robotách.

	- Máme to zaplánované, — skočí mi jeden z mestských do reči. — A viete, plán je plán!

	- To je zle, — odvrkol som, - nemali ste plánovať tých aktívov viac, ako nám telo žiada a ako robota dovoľuje! Ťapkali mi. To ma posmelilo. Nuž ešte som dopovedal:



	—      Keď už tu sedíme, nám sedliakom nemusíte „viršle" dávať. Tie nám iba črevá oblepia.

	Smiali sa ...

	—      Ani kalamárik čiernej kávy nie je pre nás. My máme ústa najmenej na pol litra bielej kávy alebo mlieka... O pálenke už ani nehovorím!

	Zasa mi naši zaťapkali. Ale tí za stolom iba nosmi krútili. Lenže darmo; hovoril som tak, ako je!

	V našom družstve sa obráti pekný počet statočných ľudí z okresu. Radia a pomáhajú. Tým všetka česť! Zlatými písmenami si ich zapíšeme do sŕdc.

	Druhí, na šťastie, tých je menej, prídu z mesta iba na dožinky, alebo keď ich žena vydurí na dedinu kúpiť lacné, zaručene čerstvé vajcia, domácu slaninu, klobásy alebo nefalšovanú smotanu.

	Ináč celé ich úradovanie je len v písačkách, v obežníkoch, príkazoch, výkazoch a sám bohvie, v akých „kazoch" . . . Pravda, potom to neraz aj tak vyzerá.

	Kedysi by sa v toľkých papieroch, čo poštár od nich ponosí, nebol vyznal ani najsúcejší notár, nie jednoduché gazdovské hlavy, čo vedieme JRD.

	A keď už píšu, keby nám to písali aspoň pekne po slovensky. Ale, otca im naháňam, tak to pobalamutia cudzími slovami, že ani čertova mater sa z toho nevysomári. Náš človek vždy vedel, čo je miškár, ale málokto vie, čo je „zveroklieštič!; šarha bol šarha, a nie „asanačný technik".

	Dakedy takému spisu rozumieme menej ako slávnostnej omši. A omša je už naozaj v ťažkej latinskej reči zmuštrbvaná.

	Aj nedávno nám poštárka doniesla list z okresu. Žiadali, aby sme hneď oznámili, akú máme u nás v družstve abstinen . . . nie tak, „absenciu" a „fluktuáciu".

	—      „Absencia" a „fluktuácia"? — díval som sa aj so švagrom, takto skupinárom pri živočíšnej, na ten spis just ako slepý do hodín.

	Darmo sme omáľali v ústach tie prečudesné slová: „absencia"…„fluk-tu-á-ci-a". Obaja sme už dosť starí, ale takéto slová sme ešte u nás na dedine nepočuli.

	No, hej, ale napíš, že dačo nemáš, a hneď je plná dedina revízorov a kontrolórov.

	Pre istotu som sa aj starej spýtal: - Marka, nevieš, nepočula si, dakde, čo je to „fluktuácia"?

	Keď to počula zhíkla, že som sa iste s dakým pobil. Vie, že ja rád „fľuknem" poza uši.

	Potom mi ustavične bedákala, že si ma okres len za to „fľuknutie" cituje na súdne pokonávanie.

	Keď sme si už vonkoncom nevedeli rady ani pomoci, nuž sme si so švagrom sadli za stôl, hlavy sme dali dokopy, a pustili sa „úradovať".

	Švagor Mišo bol nad tou „fluktuáciou" taký zamyslený, že vyzeral ako námesačník na odkvape.

	-      Čo si taký oťapený pre kus papiera? - pýtam sa ho.

	—      Nechaj ma! — odvrkol mi ako cudziemu.

	—      Nerozmýšľaj toľko! Kôň má väčšiu hlavu, nech rozmýšľa ten. Aký pochválen, taký naveky. Píšu nezrozumiteľné gebuziny, môžbyť, že im gebuzinu aj my odpíšeme. Sadaj a píš!

	A už som čítal prvú otázku obežníka: „Akú máte v JRD  absenciu"?

	-      My sme vzorné celoobecné JRD. Najlepšie v okrese! Akože môžeme voľačo nemať? Keď máme mať „fluktuáciu" a „absenciu", máme ju, a to nie hocijakú!

	Aj sme tak, ako vravím, atramentom čitateľne napísali, že máme v JRD vzornú „absenciu" aj „fluktuáciu".

	V ďalšom sa vyzvedali: „Na koľko percent" „fluktuácia" a „absencia" vychodí v celkovom meradle.

	To už bolo ťažšie!

	Ale nie sme dnešní. že by sme si my dvaja aj s takýmto háčikom nevedeli poradiť! Napísali sme, ale nie tak, ako je zvykom v niektorých fabrikách a družstvách, že všetko plnia presne na celých sto percent a jednu desatinu. Každý trpák by hneď vycítil, že sme percentá semtak našuchorili.

	Dohodli sme sa napísať, že „fluktuáciu" plníme v našom vzornom JRD na sto trinásť a pol a „absenciu" na stodevätnásť a štvrť percenta.

	To už predsa len možno skôr uveriť ako presných sto a jednu desatinu percenta. Nie?

	Tretia otázka: „Uveďte konkrétne mená osôb, ktoré sa najviac pričinili o vysoké percento „fluktuácie" a „absencie .

	„Koho navrhnúť? Kto si zaslúži také vyznamenanie?" vŕtalo nám obom v hlave ako črvotoč v starom stolci.

	Prstom sme prebehli mená všetkých družstevníkov. Hľadali sme pravého. Lebo, ktovie, čo ešte z toho bude!

	Neverili by ste, ako ťažko nájsť spomedzi seba najlepšieho, aj keď porekadlo vraví, že každé hrable k sebe hrabú . . .

	No ja nie som taký ako nejeden predseda alebo riaditeľ, čo len seba a vždy len seba pchajú na prvé miesto.

	Sám pred sebou by som sa hanbil!

	Tak ako vždy, ani teraz som seba nedal na prvé miesto.
Švagra som pichol na to prvé miesto - seba iba na druhé.

	Napísali sme: „Fluktuáciu" a „absenciu" v našom vzornom celoobecnom JRD plní na sto trinásť aj pol percenta: skupinár Mišo Rádzga a predseda Matúš Bican.

	Ešte sme aj doložili: keď uvedení dvaja na všetko nestačia, vypomáha im v plnení fluktuácie a absencie súdruh učiteľ.

	Učiteľa sme museli dať, lebo bez neho by sme boli hotoví. Neborák od rána do noci zapisuje po dedine sliepky, zháňa utajenú pôdu, zberá vajcia, šrot, papier, liečivé byliny, nacvičuje divadlo, robí nám prednášky... A to dobre robí!! Škoda len, že učiť nemá kedy... Keď nedávno Jano Kapec-traktorista sfušoval podmietku, z okresu namiesto neho spucovali nášho učiteľa tak, že nám ho aj ľúto bolo. Keď už za iné nie, aspoň za túto „fluktuáciu" a „absenciu" by sa mu už nejaká odmena naozaj zišla.

	Všetko sme podpísali, ako sa patrí, „oštempľovali", dali do obálky a nech si ide, fujas-matias, na okres.

	Verte, že nás ten list načisto rozpálil, unavil a vykýval z pokoja. Keď už bol preč, vydýchli sme si. Potom sme už len špekulovali, čím nás z okresu uctia. Hádali sme: rádio? Pochvalný článok v novinách? Rekreácia? Či len pekný list?

	Dlho sme nečakali . ..

	O tri dni prihrmelo pred môj dom motorisko a v ňom traja z okresu. Tak trúbili cez dedinu, že vyľakané sliepky hádam aj dva týždne nebudú plniť „kontinenty" v znáške vajec.

	Tí kraja z okresu zasadli u mňa v prednej izbe za stôl. Prehŕňali sa v spisoch a dosť dlho ma obškuľovali. Napokon sa ma jeden opýtal:

	
	— Súdruh predseda, čo ty vlastne robíš?!

	— žaby škopím a pánom do mesta predávam, — odvrkol som namosúrený.

	— Vieš ty vôbec, čo je „fluktuácia" a „absencia"?

	— Vedieť neviem, ale môžem vás uistiť, že máme aj jednu aj druhú vo vzornom poriadku. Percento je tiež akurátne vyrátané! Nielen tak z brucha, - hovoril som s istotou, aby dačo nepobadali.



	Chcel som aj ďalej hovoriť, ale jeden z nich, taký do seba zrazený, pretrhol mi reč a spustil na mňa smiešne „sentencie", že som nevedel, čí som:

	
	— Súdruženko, postavíme si jasne otázku, aby statusko bol lapidárnejšie vypuklý . ..

	— O akom „štátnom kôle" mi tu handrkujete? — zarazil som ho. - Nepomýlili ste si „atres"? Povedzte z mosta do prosta, čo vás priviedlo, a fertig!

	— Povedzte nám rovno, — chytil sa reči ten prvší z nich, - viete vy jasne, čo je „fluktuácia" a „absencia"?



	Neodpovedal som. Jasne som to nevedel, tak načo.

	
	— Viete, alebo neviete? - žiadal druhý.

	— Vy, pačmagy, a či vy so mnou, so statočným chlapom, takto? Just vám nepoviem! - zasekol som sa.



	Ani som nepovedal! Darmo drankali. Zaťatý som ostal ako sekera v hrade! . ..

	Pobádali, že trafili na pravého. Zvrtli. Začali miernejšie:

	—      Nuž, súdruženko, aby ti bolo jasné, „absencia" a „fluktuácia" sú latinské slová a v slovenčine značia asi toľko ako: vymeškávanie z roboty, zanedbávanie svojich pracovných povinností.

	Rozumieš? „Absencia" a „fluktuácia" sú najväčšie pliagy dnešných čias, - zduplikoval tretí.

	—      Súdruženko, vieš ty, akú neslýchanú hlúposť si napísal do hlásenia?! - a všetci traja sa pustili do smiechu, až im slzy cícerkom tiekli.

	Bol som ako oparený vecheť.

	Zošklivili sa mi. Do bitky som dostal chuť. Najradšej by som ich bol vyčesal ani konope.

	—      Eh, bodaj ste vy, vrtichvosty, boli na skazu vyšli do zajtra rána, kým sa brieždiť začne! — spustil som, ani keď sa hrmavica rozduje nad Poľanou ... — Nuž tak, vy sa tu na mojom statočnom grunte rehocete za to, že sami píšete také „čamrdy", čo by odpytujem ani naše družstevné svine nepožrali? Aby vás parom metal a zrádnik krútil ako
divé hrozno, keď nám psujete našu peknú reč. — Štekal som na nich ako pes na žobráka. — Ja vám dám latinské slová! Tie pristanú farárom na kancli, ale nie do listov pre družstevníkov! Takíto horenosi, čo si robia posmech zo statočných ľudí, nebudú dlho lakte drať ani na okrese, ani na kraji!

	Musel som zlostne vyzerať, lebo ma tišili, ako najlepšie vedeli. Zahovárali, že to tak nemysleli. Aby som im smiech prepáčil. Uznali, že nebol na mieste, ale im smiešne prišlo .. .

	—      Tak, smiešno vám prišlo, otca vášho!? Ak sa pustím do vás, potmehúdi, neviem, či odídete so zdravou kožou z tohto družstva. Všetci traja ste mi milí ako vred konca chrbtovej kosti! . . . Nemárnime čas. Pakujte sa mi z očú!

	Ešte šťastie, že ostatné slová počula aj moja Mara. Hneď pobádala, že sa k búrke chýli. Chcela hasiť aj to, čo len tlieť začínalo.

	Horko-ťažko ma učičíkala. Potom sa už mala len okolo tých z okresu:

	—      Len nevážte v zlom mužove slová, to z neho prchká nátura srší, — tišila ich. — Sama sa čudujem, čo sa to s ním dnes robí! — Potom ma chválila, že takto ináč som mierny, bohabojný človek .. .

	Aby neostalo iba pri slovách, postavila pred posmešníkov na pristretý stôl slaninu, klobásu s cibuľou, maslo a chlieb.

	—      Bodaj si sa na plytčine utopila! Ešte budeš takých častovať?! — zagánil som, no zvadu som už nezačínal.

	A tí hneď boli zasa ako doma.

	„Ťťť — súdruženko, sem, ťťť „gazdinka, tam", akoby sa nebolo nič stalo. Otriasli sa ako husi. Jedli s chuťou ako pltníci.

	—      Veď by vás ja počastoval, keby som mohol! „Gebuly" na potkany by vám namiešal! — srdil som sa, ale už kvôli žene som sa tíšil.

	Po hostine im žena dala po pol litri kyslej smotany. Aby vraj spláchli príkre slová, čo sme si povedali.

	Napred som hromžil na ženu, že tak rozdávala z nášho, ale neskoršie som neľutoval. Čo nasledovalo po smotane, zahojilo mi všetku zlosť pre tú „fluktuáciu" .. .

	Len čo ju vypili, začala im škŕkať v bruchu. Politúru v tvári menili ako stromy v jeseni. Horúčava ich zaliala! Zvyšky vlasov im dupkom vstávali. Nohy si zakosílili krížom. Bruchá mrvili v dlaniach, ako mrvievajú dobrí ľudia tvaroh vtáčikom nebeským.

	Ani sa len riadne nerozlúčili, a už boli von dvermi.

	Teraz som sa ja smial. Ale nie tak komisne ako oni prv. Len tak popod fúz.

	Zastal som im cestu na dvor a najspokojnejšie som im povedal: — Priatelia, čo sa stalo, stalo sa. Ďakujem za poučenie. Viacej vám nebudem písať o tom, čomu neporozumiem. Len si zapíšte za uši: aby ste na okrese nemuseli čítať od nás gebuziny, píšte Slovákom čisto slovensky, Maďarom maďarsky, Čechom česky. My latinsky rozumieme iba toľko, koľko naša stará tetka, ktorá vie kedy má v kostole povedať „amen". A teraz si kroky dobre vymerajte. Beztak ste iba prvý raz v našom družstve. Nechodili ste nám ozajstne radiť, ani pomáhať ako iní súdruhovia. Ale nič za to. Marka, nože im daj ešte tej smotany, - ponúkol som ochotne.

	
	— Ojojóóój, húú! — zhúkli všetci, akoby sa im hlísty zbúrili, a ešte väčší kŕč ich pochytil, - ani reči, súdruženko! Bŕŕŕ! Táže sa, ta so smotanou!

	— Ja len, preto núkam, aby ste aspoň raz poznali náš družstevný chotár bez auta. Vidím, teraz vám málo pomôže úradný tatraplán. Musíte peši!... Marka, nalej im ešte smotany! Bude im namiesto rýchlikového príplatku! — šepkal som žene potmehúdsky.



	Ostatné slová už nepočuli.

	Všetci traja ani zlatorohý jeleň vyrazili bystrým skokom
do tmy. Aspoň tá ohľaduplne zakryla ich trápenie.

	Nech nikdy nemám pravdu, ak všetci traja v najbližších troch dňoch nesplnili v úrade „fluktuáciu" a „absenciu" na čistých dvesto percent.

	Kade naším poľom utekali, tri roky sme nemuseli superfosfátom posýpať.

	 

	 

	 

	 

	 

	 

	 

	 

	„VEMEZÁNO"

	 

	Jar, len čo začal teplý vetrík sneh olizovat', vybral som sa hore na Skalky. Tam košarujem každý rok.

	Chcel som si opraviť čo-to, kolibu, košiar a porobiť iné jarné práce. Aj pár šindľov som vyniesol. Na konci vlaňajšieho roku začalo mi zatekať nad podišiarom.

	Akurát som reparoval triesľovú strungu, keď tu prikvitli mestské dievky.

	Bolo ich čajsi tridsať. Každá ako pávica. Jedna súcejšia od druhej.

	Poskladali sa na siahovice obďaleč koliby. Zajedali si a kým by slepá krava oko otvorila, už aj boli povyzliekané. Nechali si na sebe celkom málo, bezmála nič. Ten fliačik tu a druhý tam naozaj nemožno mať za šaty.

	— Čo to majú títo mladí aký pochop?! Snehu ešte na meter, a oni sa povyzliekajú, akoby nič a vycierajú sa jarnému slnku zoči-voči. Sodoma-Gomora! Len síru nebeskú na nich, papľuhy! ... Či to svet videl, aby predo mnou, hoc aj nie priam najmladším, ale predsa ešte chlapom na mieste, takto dievky behali? Eva bola Eva, a predsa mala natoľko hanblivosti, že si veľký figový list zacapila, a nie také ledačo, ako majú tieto majalóny! Ej, zišlo by sa vás prehnať dolu Skalkami a vyobšívať brezovým prútom, aby ste poznali, čo je móres!

	Kým som takto hromžil, ustanovili sa zo tri predo mňa.

	—      Súdruh bača, nemohli by ste nám dať kúsok slaniny? — prosila jedna z nich.

	Ja trúd! . . . Ako som im křivdil! Veď sú to nebodaj zo sirotinca, čo si šanujú háby drať a ľa, navyše sú aj vyhladnuté. Srdce sa vo mne pohlo. Ochotne som sa chcel s nimi rozdeliť s kúskom, čo som si vzal.

	—      Dám, deti moje, sirôtky moje úbohé, dám. Akože by som nedal?! . . . Nenechám vás hladom hynúť . . . Zajedzte si. Nie je toho veľa, ale koľko mám — toľko dám ...

	—      Ujko, ďakujeme za láskavosť. My máme čo jesť. Len by sme pojedli všetko, čo sme si vzali! — uškŕňali sa.

	—      Len slaninu nemáme . . .

	
	— A načože vám bude keď jesť nechcete? — vyzvedal som sa, lebo z ich rečí som nezmúdrel.

	— Žiada sa nám do hneda opáliť na jarnom slniečku. Tak ako ste vy . . . Aha, sme ani sneh alebo bryndza . . . Natrieme sa slaninou, a uvidíte, ako nás slnko chytí, — štebotali.

	— Z toho cesta nebudú koláče! - vyhlásil som namrzene. - Keby ste boli hladné, dám aj ostatné. Ale, aby som oferoval slaninu na vaše telá, to nie! Nebesá by ma potrestali, keby som tak sponevážil ich dar.



	Stŕpli ani Lótova žena.

	Chvíľu sa radili. Jedna z nich, jazyčnica, znova skúšala:

	
	— Ujenko náš zlatý, hádam nás už len nenecháte bez slaniny. Slnko nás nechce chytať ...

	— Dajte! — pridali sa aj ostatné.

	— Na natieranie nedám! — stál som na svojom.

	— A nemáte náhodou nejakú vazelínu? . . . Alebo krém na opaľovanie?... Nejakú mastnotu! - prekrikovali sa.

	— Vazelíny mám dosť, len .. .

	— Len? — vyzvedali jedným dychom.

	— ... len ju musíte zaplatiť. Je družstevná, a ja nekradnem zo spoločného majetku.

	— Ale ved po družstvách sa toľko kradne, že jedna vazelína sem-tam. To je ako kvapka v mori, — navádzala ma na zlé šantivá strapaňa.



	—      To len bývalo! — vyhlásil som hrdo.

	—      U vás sa už nekradne?! Pekne, že ste sa zbavili tej pliagy. Keď je tak, nuž vďačne vám zaplatíme za vazelínu, len nám ju skorej dajte.

	Poskladali sa. Vazelínu značky „Vemezáno" som im predal za to, za čo som ju kúpil v Jednote.

	Bolo že to radosti medzi Evami! Natreli sa „Vemezánom," a už sa aj opaľovali na siahovine.

	No po dobrej hodine prišli, že ich moja vazelína akosi neopaľuje.

	—      Nuž, krasotinky moje, a či som vám povedal, že vás opáli? Nič také som nesľuboval.

	—      A načo ju používate? — vyzvedá strapaňa.

	
	— Natieram ňou ovciam škuráty a kravám vemená. Preto sa volá „Vemezáno".



	 

	 

	PREDPLATITEĽKA   ROHÁČA

	 

	V ostatné časy sa mi dosť často triafa cesta do Bratislavy. A poviem pravdu, rád chodím do nášho hlavného mesta. Podchvíľou uvidím dačo nové. Počujem užitočnú vec, čo potom môžeme schosnovať u nás na dedine.

	Pred štyrmi mesiacmi som zachytil so sebou aj vnuka
Adama. Reku, uvidíš, ako svet beží v takom veľkom meste.

	Všetko som mu poukazoval. Aj na „šífiku" po Dunaji som ho povozil. Nech si dieťa popasie oči. Na škodu mu to nebude.

	Keď sme už dosť dlho brúsili ulicami, pýtal si zmrzlinu.

	
	— Ba, ešte kieho paroma! — odrádzal som. — Kto rozumný by si z vlastných úst robil ľadovňu. Nie, Adamko môj, mandle by ti zvreli. Nelakom sa na také ledačiny. Keď už máš chuť dačo zjesť, nedbám; kúpime si kus klobásy. Cibuľu máme. To je pre chlapov! Zajerne si tak, že nám budú všetci Bratislavčania závidieť.

	— Kúpime, kúpime, ale kde? - prezvedal sa vnuk odradený od zmrzliny.



	—      Nuž, ľa, aj v tomto obchode. Vošli sme dnu.

	Všetkého bolo dosť. Ani kupujúcich nechýbalo. Keď po schvíľke predavačka upla na nás oči, čo si želáme, obaja sme ako jeden ukázali na chutnú klobásu. Reku — z tejto štvrť kila.

	—      Ale nám dobre navážte! — hodil som v špásy za predavačkou. Nakrájala ju kdesi vzadu a tam aj vážila. Raz dva sme ju mali pred sebou. Dal som ju Adámkovi do rúk. Držal ju v rúčkach iba tak slabo ako mŕtvy pátričky. Myslel si, že sa nepatrí stískať ju tak mocne ako domášnu.

	Keď som platil, zrak mi ostal visieť na ceduľke zavesenej na váhe, kde stálo: „V tomto obchode vážime netto tovar!"

	Som zvedavá nátura, nuž nedalo mi. Opýtal som sa, ak ten „netto tovar" nie je drahý, aby mi aj z neho zapakovali 10 deka.

	Predavačka vycerila pekné zúbky.

	Tak sa chutne smiala, že sa všetci obzerali na nás. Podajedni aj hlavou krútili, že taký starý kocúr, a nemá hanby; zabŕdza do mladej ženy.

	 

	[image: Imagek102]

	Keď ju smiech prešiel, dozvedel som sa, že „netto" znamená, že kúpené veci sú vyvážené presne, bez papiera.

	
	— Ej, to sa mi páči! — pochvaľoval som si - U nás na dedinách vše sa trafí v obchode vydriduch, ktorý si vopred naváži tovar do škarnicle. Neraz naváži o tri, štyri deká menej. Maličkosť. Čo?! Ale babka k babce — budú kapce.



	Nedalo mi, a len tak zo zvedavosti som poprosil predavačku, aby mi odvážila kúpenú klobásu. Chcel som vedieť, o koľko viacej váži „netto klobása" od obyčajne váženej.

	Všetci v obchode upreli zrak na mňa, na váhu a potom
aj na predavačku. Tá aj cez maľovku, čo mala na tváričke, očividne zbledla. Zrazu nemala kedy. Dudrala, kde by vraj v obchode prišli, keby každý chcel dva razy vážiť. Nuž keď tak, hodil som klobásu sám na váhu, kde visela ceduľa s „netto tovarom".

	Skoro som z nôh spadol . ..

	Na svoje oči som sa presvedčil, že „netto váhu" predaného a statočne zaplateného tovaru chápala tak, že z 25 deka klobásy chýbalo päť a pol deka.

	Keby som nebol mal vnuka so sebou, neviem, či by som sa jej nebol nanosil do vlasov. Veď kto to kedy slýchal takto svet okrádať!

	Videla, že sa ide zle robiť.

	—      Prosím vás, ujko, - zaškúlila na mňa vyľakanými očami, prepáčte mi. Ponáhľala som sa ... už sa to naozaj viac nestane! Sľubujem vám to pred všetkými!

	Na krik prišiel aj vedúci. Chcel vec ututlať tak, že mi sám naváži. Ale ja som nechcel. Už som raz taký!

	Schytil som Adama za ruku a poďho z obchodu, kde takto vážia „netto tovar"!

	
	— Ujko, čo chcete robiť? — prosíkala ma podvodníčka, vybehnuvšia až na ulicu.

	— Čo budem robiť? Kupujte si pravidelne Pravdu a Roháča. Tam sa dozviete - na zadnej strane, kde je pranier, či ako sa volá tá najlepšia kapitola! — a odišiel som.



	Adamovi jej už aj ľúto bolo. Mladý, neskúsený:

	
	— Starý otec, - pýta sa, - čo bude teraz tá pani robiť?

	— Každý deň bude kupovať Pravdu a každý týždeň Roháča . . . Tak jej treba, keď klame ľudí. ..

	— Škoda, že ste jej nenakázali čítať aj iné noviny! — zamrnkol Adam vonkoncom nie súcitne. — Iste žiadne nekupuje, keď nevie, že čo robí, zle robí.



	 

	 

	SILA   VZDELANIA

	 

	Na svete inakšie nebude: ak dačo máš, je s tým starostí; ak nemáš nič, tiež nie si bez nich.

	S dobytkom sú ustavične oštary. Hneď je škoda, ak pri telení, prášení, žrebení a inom množení nieto naporúdzi súceho odborníka . . .

	Ono sa to povie: maj poruke v pravý čas skúseného človeka. Ťažšie to urobiť. A najmä pri prvôstkach. Nikdy nevieš presne ulahodiť termín, a ktože ti dnes bude v maštali striehnuť na pravú chvíľu?!...

	Voľakedy býval v taký čas celý dom hore nohami. Koľko ráz som aj ja, ešte len chlapec, musel nocami v maštali dozerať a striehnuť pri krave alebo kobyle, aby som včas privolal našich na pomoc.

	Podobne bolo aj u môjho známeho družstevníka Ocova na .. .

	So ženou vyženil popri obstojnej výbave aj nabehanú záhumienkovú jalovicu, nahúkanú prasačku a hus s desiatimi húsatkami. Mladí ľudia sa tešili, plány kuli, ako sa im skromné gazdovstvo rozšíri, ak ... A v tom bol háčik. Oj, o koľko by boli ľudia šťastnejší, keby nebolo to „ak" a „keby"!

	Húsatká rástli na krájanej pomúčenej pŕhľave ani z vody. Len sa tak kolísali dolu Ocovou. Aj svinka milo prekvapila. Odstavili od nej trinásť ciciačikov. Ani jedno nezadlávila, a tak sa sľuboval za ne pekný groš do domu.

	—      Už len Malina keby sa riadne, bez škody otelila! -
želali si mladí denno-denne.

	Ako na potvoru Maline prišiel termín telenia, keď nebolo v dedine takmer nikoho zo skúsenejších, čo vedia na každé vrece záplatu a na každú boľačku pravú medicínu. Veterinár bol na školení, zootechnik na rekreácii a družstevníci v poli.

	Na veľké zháňanie pribehla stará babica, a tá len čo previzitérovala prvôstku Malinu, pomrvila nosom, obrátila oči k nebu a že to veru bez doktora nedobre skončí... Lenže, kde ho vziať ? Zvolen je ďaleko. Kým príde na motorke, všeličo sa môže stať s krásnym hovädom.

	V tom najhoršom ktosi povedal, že do susedov prišiel k Zuzke na pytačky akýsi doktor z mesta. Mohli by skúsiť.

	Jano, mladý gazda, nelenil. Topiaci sa aj britvy chytá, a on už bol celkom nešťastný z tetkiných slov.

	Vrazil do susedovie domu ako zlá. Mladý, mestský oblečený  človek priam čosi sladké hrkútal Zuzke do uška .. .

	
	— Zuzka, — hartusil Jano, — nemaj mi za zlé, že vás ruším, takto v behu. Povedz, naozaj je tento pán doktor?

	— Naozaj. A čo by si, Janko? Celý si vyľakaný. Čo sa stalo? Ak môžeme, radi pomôžeme, — človečila sa Zuzka a už ajpredstavovala oboch mladých mužov.

	— Pán doktor, odpustite, že unúvam, — obrátil sa Jano priamo na doktora, — ale zle mi je s Malinou. Zaratujte mi ju! Telí sa, dačo nie je  v poriadku.



	Doktor ostal, akoby ho horúcou vodou oblial.

	
	— Nehnevajte sa, priateľko, - vyslobodzoval sa Janovi z rúk, — ale ja nie som doktor, čo lieči dobytok, ani doktor pre ľudí. Ja som doktor práv . . . Rozumiete?

	— Akože, rozumiem . . . Na tom teraz čerta záleží. Doktor ako doktor! Hádam krava nezbadá rozdiel. Ale keď vidí pri sebe študovanú hlavu, môže byť, že sa jej neborkej uľaví... O to ide!

	— Ale, uznajte, — bránil sa doktor.

	— Žiadne „ale"! Hádam len nechcete, aby som prišiel do škody? - a Jano viac niesol, ako ťahal preplašeného pána rovno do svojej maštale.



	A tak milý doktor práv, či chcel, či nechcel, musel sa vari
prvý raz vo svojom živote prizerať, ako sa krava telí. Stal si
bezradne k úbohej Maline, pohladil ju po spotenom hrdle,
prešiel jej neisto bielymi rukami po slabinách a — div divúci: Kravke náhle kŕč povolil, a po chvíľke sa našiel pri nej pekný junček. Mať Malina si ho s láskou olizovala.

	Jano žiaril, učenému doktorovi ruku stískal a nasilu chcel zaplatiť za „unuváciu".

	Nedal si nič vyhovoriť. Bol presvedčený, že len jeho učená hlava tu pomohla.

	 

	STRATENÝ   KANÓN

	 

	V jeseni som sa nevdojak dostal do Zvolena, keď boli odvody, ako sa dnes volá „asentírka . . ."

	Pekne vyštafírovaní parobci z dedín si hrdo vyspevovali na družstevných traktoroch. Predseda a tajomník obce ich viedli do hotela, kde ich asentírovali. Nedalo mi. Zamiešal som sa medzi príbuzných regrútov.

	Bolože tam rečí! Matere, rovnako ako naše matere pred dávnymi rokmi, vypytovali sa každého, kto mal na sebe vojenský mundúr, ako je teraz na vojenčine? Jedna sa strachovala, či bude synkovi strava dobrá, iná zasa, či jej jedináčka priďaleko neodkomandujú, a kedy sa najskôr dostane domov. Otázky sa sypali ani zrno z kombajna.

	No každý bol spokojnejší, keď sa o dnešnej vojenčine všetko poprezvedal.

	I ja som si spomenul na svoju „asentírku", na svoje dávne starosti a priznám sa — aj na obavy. Za mojej mladosti to nebolo ani zďaleka tak, ako som tu počúval od vojakov. Nám sa ani len nesnívalo o takej „mináži" a oblečení. Ani oficieri nezaobchádzali s nami tak, ako to dnes chodí u vojska. Ba, erár sa vraj dnes stará aj o ženy tých, čo sa poženili ešte pred vojenčinou.

	Za našich čias to nebývalo.

	Na asentírku sme sa ustanovili v určený deň. Išli sme na vozoch s richtárom i notárom. Pretože cez asentírku mali všetky krčmy v okrese prísny zákaz čapovať pálenku, pili sme len svoju domášnu. Vyspevovali sme tak, že sa kone plašili. Ľudia vyšli pred domy, v poli v robote zastali a kývali nám, lebo sa svedčí regrútom zakývať.

	Keď nás pod zvolenským zámkom v krčme odasentírovali, naoko sme sa všetci usmievali, vystatovali, že sme už „odvedení".

	V také časy nebolo hodno zdržovať sa pokojným ľuďom blízko nás. Stará nepísaná „regula" žiadala, aby každý regrút po asentírke vykonal taký „regrútsky kúsok", aby ho dedina dlho spomínala.

	-      Čo len vyviesť? — rozmýšľali sme.

	A tak jeden z nás rozobral notárovi koč a súčiastky vyviazal na strechu zvonice. Iný bez akejkoľvek príčiny vyťal na ulici neznámemu také zaucho, že neborákovi mesiac pred očami anjelíčky lietali. Ďalší ukradol žandárom sviňu z chlieva, navaril z nej gulášu a uctil si kamarátov.

	Dlho by som musel vyratovať, čo všetko vyhútali vynaliezavé hlavy regrútov.

	Horšie bolo nesmelému, ktorý si nevedel nič vymyslieť.

	Adam, chudorľavý parobok zo susedného lazu, bol na tom práve tak. Po anglickej chorobe aj na vzraste aj na rozume zaostal.

	Aj by bol rád niekomu strihol, ale nebol si istý, či sa mu trojnásobok nevráti. Potom by namiesto regrútskeho kúsku dedina spomínala, ako bol neregrútsky vymachlený.

	Celý deň sa motkal kade-tade. Nie a nie prísť na rozumný „kúsok". Až večer trafil veci na žilu. Potešil sa, lebo taký regrútsky čin si v ten rok iste nikto nevymyslel.

	Odhodlane vstúpil do otcovej maštale a tam trojmesačnému teliatku, mne nič, tebe nič vyťal po pysku. Keď zabľačalo, zahurtoval:

	-      To máš od regrúta, otca tvojho!... Aspoň niekto z dediny si zapamätá, kto som a čo som!

	Už dávno nepočuť o takýchto regrútskych činoch. A dobre, že nie! Bol to nešvár.Za mojej mladosti nebolo chyrovať, že sa regrút môže pred vojenčinou oženiť. Žiaden farár nezosobášil regrúta. Ani vojsko nedalo súhlas k takej svadbe. Mohol mať aj tri deti vopred, ako môj kmotor Jožo Biba.

	Usúženého neboráka odprevádzala až do Zvolena uplakaná žienka Zuza, ktorá mu už na svet priviedla troch fafrnkov, a len pre tú tvrdú regulu sa nesmeli skôr vziať. Kameň by sa bol rozplakal, ako mu cestou dohovárala, aby len v cudzom svete nezabudol na ňu a na ich spoločné drobné dietky, aby si na seba dával pozor a hlavne, aby často písal.

	Biba, ako každý chlap, sľuboval ako baba, čo z karát vykladá.

	Ale sľuby sú sľuby a život je život. ..

	V Bratislave sme boli narukovaní. A bolo všakovak, len dobre nie. Mináž nanič, bývanie studené, oficieri ako kati, oblek chatrný, žold iba na zlosť, tak aj uznať treba, v takom pekle sa človeku žiadalo trochu toho, čo sa ponášalo na vľúdne ľudské slovo. Domáca strava dobre padla po komisári, ktorý bol tvrdý a kyslý ako náš vojenský život.

	A tak nečudo, že sa Biba zapodel s malou kuchárčičkou v akomsi hostinci. Nielen že sebe polepšil, ale ešte aj nás sem-tam obživil z toho, čo mu podstrčila ...

	Ale ani na Zuzu nezabudol. Dosť často jej písal pekné dlhé listy. Sľuboval vernú lásku až po tmavý hrob. Čo ale čert nechcel — kuchárčička mu raz neočakávane zvestovala, že bude tatom.

	Aj bol ...

	Mal z toho súd.

	Trepal sa, vyhováral sa, že už má troje, ale sirotský súd neuznal a odsúdil ho platiť na dievčatko – Evičku 180 korún mesačne až do jej dospelosti. Všetci sme ho ľutovali, na vojnu brýzgali, lebo len ona vychýlila dobrého Joža tak, že na chvíľu zabudol, že krv nie je voda.

	Vojenská služba sa skončila . . .

	Ak pred dvoma rokmi Biba smutne odchádzal od svojich šarvancov a užialenej Zuzy, potom sa ešte smutnejšie vracal domov. Darmo ho Zuza tešila, že si už budú môcť žiť ako sa na ľudí svedčí, nevylúdila úsmev na jeho tvári . . . Vláčil sa s osevenou hlavou uzavretý do seba ako zámok na pivnici.

	Zuzu to ukrutne zhrýzalo. Keď nástojčivo vyzvedala, čo mu je, vyhovoril sa:

	—      Na vojenčine som stratil, sám neviem ako, kanón s koňmi aj s muníciou. Každý mesiac musím eráru splácať po 180 korún ... To ma morí.

	Čo by neurobila dobrá žena tak túžobne očakávanému mužíčkovi? Sama sa podujala každomesačné splácať za ten nešťastný kanón.

	A slovo dodržala.

	V tie časy sa stala z nej ozajstná obránkyňa mieru. Všetko, čo sa len trochu podobalo na kanón, preklínala aj s tými, čo na oštaru chudobného sveta vojnu vyhútali. Ani len oje na voze nesmelo stáť hore po konci, lebo hneď bol oheň na streche. Pripomínalo jej „lauf" z kanóna, na ktorý každomesačné splácala po 180 korún.

	Iba po osemnástich rokoch zastala pred bibovským lazom súca, pansky oblečená dievčina. Pýtala sa na Jozefa Bibu. Syn Jožo sa ochotne dal poznať, že je najstarším synom hľadaného. A tu na jeho veľké prekvapenie dievčina z mesta mala sa hneď k nemu ako k   pokrvnému. Aby prepáčil, ale vraj sú brat a sestra. Ide sa vydávať — nuž prišla si pozvať otca na svadbu.

	Keď sa Jožo k neznámej sestre nepriznával, dievčina, čo sa Evou volala, vyšla s farbou na svetlo. Povedala, že obaja majú statočného otca, lebo jej už osemnásť rokov každý mesiac svedomite posielal poštou 180 korún na výživu.

	Jožo vrtko vyhľadal otca. Zhovievavo sa mu uškrnul:

	
	— Tata, na priedomí vás čaká vzácny hosť.

	— Koho to zasa čert dovliekol? — hromžil otec.

	— Len choďte! Došiel vám z Bratislavy stratený kanón, čo sme osemnásť rokov eráru splácali ... Čo otvárate ústa? Nevyčkávajte, lebo ho skorej objavia naša mať, a potom . ..



	
	— Už mi len toto chýbalo! — zastenal skleslo Biba.

	— Neotáľajte! Mať sú raz-dva nazad z mesta. Nijaký šrapnel nevyletel z kanóna tak, ako poletí moja „drahá" sestrička.



	Keď sa Biba trochu spamätal, zdôveril sa dospelému synovi, čo ako bolo.

	—      Ale čo teraz s ňou? — lámali si hlavu.

	Napokon syn, prišiel na myšlienku: — Nebojte sa, otec! Dám to do poriadku . . .

	Sestre všetko vysvetlím, pôjdem jej za družbu a mame poviem, že nám úradníčka od eráru došla oznámiť, aby sme už kanón ďalej nesplácali . . .

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	DOSLOV

	 

	Ľudo Zelienka nie je začínajúci autor. V literatúre sa už uplatnil
ako spisovateľ pre deti a mládež. Kto pracoval v posledných rokoch s dorastajúcou mládežou, iste sa mu dostali do rúk aj Zelienkove vydania. Či je to už pionierska veselohra „Živý kútik", hra pre mládež „Figliari spod Poľany", „Hráme maličkým", „Detvanček a Hopsasa", alebo „Veselá parta" a „Veselá rekreácia". Sú to hry pre mládež, scénky a výstupy pre mladých divákov. Napísal aj libreto pre prvú slovenskú detskú operu „Rozprávka pri praslici". Treba vedieť, že Ľudo Zelienka bol pôvodným svojím povolaním učiteľ a jeho účasť na literatúre pre mládež je takto zdôvodnená i pochopiteľná.

	Ľudo Zelienka je však dobre známy aj našej širokej verejnosti,
z estrádnych a kabaretných pásiem a vystúpení v rozhlase a televízii, z estrád a vystúpení na rôznych miestach Slovenska pri najrôznejších príležitostiach. To je ten jeho Ujo z Detvy, estrádny rozprávač žartovných a satirických príhod, ktoré neraz zaťali do živého, najmä vtedy, keď kritizoval nedostatky, nešváry a zlozvyky. Tento Zelienkov „Ujo z Detvy" si zaslúži bližšiu pozornosť samostatne i ako estrádny rozprávač a potom aj preto, že má bezprostrednú súvislosť s „Detvianskou náturou".

	Ľudo Zelienka pochádza z kraja pod Poľanou. Sem sa dostal aj
ako mladý učiteľ so záujmom o život, zvyky, piesne a rozprávky
tohto ľudu. Rozprávky rád počúval už od svojej matere a starej matere. Ako učiteľ začal si ich aj zapisovať. Upútal ho najmä žáner žartovný a satirický. Ale rozprávky sú dobré najmä vtedy, keď sa rozprávajú. Vtedy možno uplatňovať momentálnu tvorivú improvizáciu. Kto vnikol do tohto  svojrázneho tvorivého čara ľudových rozprávačov a má primerané schopnosti, môže byť dobrým rozprávačom, najmä ak má dobrú pamäť. Ľudo Zelienka si dobre osvojil spôsob tvorivého rozprávačského umenia, keď počúval a pozoroval podpolianskych ľudových rozprávačov. Poznal mnohé príhody, najmä žartovné, ktoré si rozprávali a postihol aj spoločenský dosah rozprávania takýchto žartovných a satirických rozprávok. Najmä však to, že nimi možno a celkom adresne ukazovať na chyby a nedostatky, a tak pomáhať pri ich odstraňovaní.

	Tieto poznatky i vlastné rozprávačské schopnosti začal Ľudo Zelienka uplatňovať v estrádnych vystúpeniach. Estrádne umenie nadobudlo v našom živote po oslobodení významné miesto ako nová, príťažlivá forma ušľachtilej ľudovej zábavy, nie samoúčelnej, ale zameranej na prebojovanie nových foriem života, nového spoločenského vedomia. Významné miesto v najrôznejších estrádnych vystúpeniach pripadlo rozprávačom, nie ľudovým, ako sa to neraz hovorí, ale rozprávačom estrádnym. Takým sa stal v pravom slova zmysle aj Ľudo Zelienka svojím Ujom z Detvy. Nič zato, že vystupoval a vystupuje ako rozprávač v detvianskom kroji, že neraz používa v rozprávaní výrazy miestnych nárečí. To sú vonkajšie príznaky, ako o i samotné pomenovanie rozprávača. Ľudo Zelienka je individuálny tvorivý rozprávač s vlastným rozprávačským štýlom i naturelom, ktorý z ľudového rozprávania vychádza a ďalej ho dotvára na vlastnej rozprávačskej línii.

	Pre Ľuda Zelienku ako estrádneho rozprávača je charakteristické
predovšetkým to, že sa neustále vracia, k ľudovým rozprávačským
fondom. Cez voľný čas chodí na dediny, počúva rôzne žartovné príhody a zapisuje si ich. Potom ich domýšľa, dotvára a v takejto dotvornej forme ich neraz počúvame na jeho estrádnych vystúpeniach. 

	Ďalej ho charakterizuje to, že sa zameriava na to, že je rozprávač
podpoliansky. Rozpráva ako Detvan, jeho očami sa snaží dívať na
svet, najmä rád rozpráva o Detvancoch a o vrchárskom podpolianskom ľude. Jeho zásluha spočíva v tom, že nám predstavuje nový typ Detvanca, akého sme ešte v našej literatúre nepoznali. Nie je to ani zasněný hrdina Sládkovičov, predurčený na veľké činy ani vrchársky zbojník, ako ho poznáme v ľudových piesňach. Zelienkov Detvanec je všetkými masťami mastený prešibanec, človek so zdravým zmyslom pre humor, ktorý vzíde aj tam, kde ho nezasejú a ktorý prejde cez rozum každému, ale najmä zvolenským pánom. Lebo márna sláva, zvolenskí páni boli jeden svet a vrchársky človek druhý, a tieto dva svety sa neustále zrážali. Páni mali moc a žandárov, ale Detvanec svoj rozum, figliarstvo, naoko pokojnú tvár, z ktorej nikdy nevymizlo figliarstvo. Na tejto úrovni merania síl len málokedy vyšlo v prospech zvolenských pánov, a potom sa úsmev na tvári rozlial v zdravý smiech. To sa smial vrchársky ľud na novej príhode, a tento smiech dodával silu a odvahu. O tieto príhody sa Ľudo Zelienka zaujímal predovšetkým, mnohé z nich za uzdravujúcich a oslobodzujúcich výbuchov smiechu vyrozprával na rôznych estrádnych vystúpeniach a cez ne vedie aj priama cesta k jeho knihe „Detvianska nátura."

	Zelienkova kniha nevznikla odrazu, je skôr zavŕšením doterajšej
úspešnej autorovej práce v estrádnom umeleckom rozprávaní. Čitateľovi mnohé príhody nebudú neznáme. „Detvianska nátura" podáva ucelený obraz, poskladaný z jednotlivých príhod, a to tak, ako si ho autor vytvoril a postupne dotváral vo svojom estrádnom rozprávaní. Zelienku upútal podpoliansky ľud v celej zložitosti jeho života, váži si jeho pracovitosť, preniká do jeho myslenia a vynáša na povrch jeho zdravý humor, ktorý mu oddávna tvoril duchovnú protiváhu každodenného života. Podpoliansky ľud mal tvrdý život, taká bola aj jeho nátura. Mal svoju vlastnú predstavu hrdosti a mužnosti. V ich myslení a návykoch po dlhý čas dožívali predstavy slobody a voľnosti niekdajších „hôrnych chlapcov". Ale to nevyvieralo z povahy, lež zo sociálnych podmienok života. Zelienka dobre vystihol túto sociálnu stránku humoru podpolianskeho ľudu. Rovnako dobre postihol aj povahové črty, ktoré sa u tohto ľudu vytvorili v súvislosti so sociálnymi koreňami tvrdého života.

	Koncom minulého storočia, kedy sa časové začínajú príhody Zelienkovej knihy, u nás už dávno zo života vymrela sláva zbojníckych činov. Aj tu sa už dávno o slávnych „hôrnych chlapcoch" rozprávali len rozprávky. A predsa v šírom okolí Poľany ostalo čosi, čo malo príchuť zbojníctva. Zbojníctvo však v pravom slova zmysle to už dávno nebolo. Odviesť nočnou hodinou hoci spoza piateho chotára kŕdeľ oviec a celkom nepozorovane, inokedy jalovicu, to bol skôr prejav rozmarnej chlapskosti, furtáctva a šikovnosti. Raz ty mne, inokedy zas ja tebe a pritom sa tváriť, ako keby sa nič nestalo. Je v tom čosi ako dávny ohlas hôrneho rytierstva, chlapskej šikovnosti, vyjadrený v svojráznej morálnej norme: vezmi, ak si trúfaš, nie najbližšiemu susedovi, ale vzdialenému, len ľudský život neutrať! Ľudský život je najvyššia hodnota. O všeličo možno prísť, všeličo možno vytvoriť, ale vždy len živou ľudskou rukou. O takýchto príhodách sa spievali piesne, rozprávali rozprávky. Ľudo Zelienka siahol k tejto tematike vo svojej knihe predovšetkým a vyťažil z nej
nejednu peknú ukážku.

	Druhou tematickou oblasťou Zelienkových rozprávaní sú príhody
zo styku podpolianskeho ľudu s mestským prostredím. Ak je Detvanec šikovný, dôvtipný a prešibaný v styku so seberovným, susedom blízkym alebo vzdialeným, zmnožujú sa tieto jeho vlastnosti v styku s pánom a nadto nadobúdajú ešte viditeľný sociálny nádych. Také sú najmä súdne príhody a príhody s vrchnosťou vôbec. Vyviedol si niečo? Dobre, zodpovieš si. Ale nedaj sa, ak ťa chcú páni previezť cez lavičku! Viaceré príhody z tejto tematiky sú v Zelienkovej knihe priam utešené. Zasměješ sa, až ti odľahne a dobre ti je, keď vieš, že sa títo prostí ľudia nedali, že obrátili v zúrivosti bezmocného pána na posmech. Potom sa aj pokuta ľahšie znášala, najmä tá,
ktorá nebola spravodlivo vymeraná.

	Treťou tematickou oblasťou Zelienkových rozprávaní sú najrôznejšie
príhody z každodenného života podpolianskeho ľudu, veselé, poučné,
také, na ktorých sa človek učí na vlastnej škode a hlúposti. Z nich
vari najlepšie poznať kladné povahové črty podpolianskeho ľudu.

	Ľudo Zelienka rozpráva všetky príhody a rozprávky svojej knihy
v prvej osobe. Zdôrazňuje tým jednak svoju rozprávačskú účasť na
nich a okrem toho sú kompozične ustrojené tak, že sa snujú okolo
rozprávačovej postavy, ktorá stojí v centre všetkých príhod a rozprávok. Ide tu o svojráznu, fiktívnu autorovu biografiu prostého podpolianskeho lazníka, do ktorej sú rámcovite vsunuté jednotlivé vyrozprávané príhody a rozprávky.

	Kniha je uvedená črtou „U nás pod Poľanou". Čítame v nej autorovo vyznanie z úprimného, intímneho vzťahu k podpolianskemu ľudu. Opisuje ho svojimi očami a odhaľuje vlastný zámer i knihy i postoja, z akého sa bude na podpoliansky ľud dívať, ako ho bude zobrazovať. Vecnú charakteristiku odieva do rúcha humoristu-rozprávača, dokladá ju príhodou alebo drobnou epizódou. Bývali na detvianskych lazoch mládenci horkokrvní, dali sa niekedy zviesť k nerozvážnym činom? Stávalo sa to. Aj to ich charakterizuje pre podanie úplného obrazu. A Zelienka uvedie hneď aj vtipnú príhodu o návšteve otca horkokrvného syna u advokáta, ktorému rozpačité vysvetľuje: „Keby sa bol poruval, nič nepoviem. Pobiť sa chlapovi nie je hanba. Je už predsa mládenec! Ale priprieť ho za také nič, že sa akomak otrel rukávom kabanice o hlavu bratanca Lakotoje Paľa z Piešťa". 

	Alebo hovorí o smelých činoch Detvancov, ale svoje tvrdenie dokladá žartovnou príhodou, ktorá tvrdenie vyvracia, ak by nedoložil, že práve takí neboli. A potom rozpráva o hrdinovi, ktorý v bitke nepozná nijaké špásy, takto:

	—      Idem hustou horou a počúvam, ako niekoho hlušia — bijú: pác,
pác po pysku!... Obzriem sa, a to mne prikladajú.

	Pýtam sa: — Vravte, paskudníci, bijete ma naozaj a či len tak zo
špásu?

	—      Naozaj!

	—      Veď tak. Aby sme si dobre rozumeli, lebo ja nemám rád takéto
špásy — a už aj vyvalil bučka . . . Jeden mi bol málo. Zdrapím druhého, tretieho, a vtom fuk kade-ľahšie dierou, čo ostala v húštine . . .

	Takto charakterizuje Zelienka podpoliansky ľud v jeho základných
črtách, hovorí o minulosti i o prítomnosti, o rodinnom živote i o verejných záležitostiach a máte ako na dlani celý autorov zámer. Chce pobaviť, rozprávať veselo o vážnych veciach. Žartuje, ale neubližuje. Vidieť na každej strane, že má tých Detvancov rád, že chce, aby ste sa aj vy smiali, cez smiech poznali, pochopili a tiež obľúbili.

	Kniha pokračuje potom Matúšovou mladosťou. Dominujú v nej
spomienky starého Bicana, príhody s ujom Macom, rozprávanie o detských nezbednostiach, a to, čo počul od svojho otca. Matúš sa dostáva na salaš, oboznamuje sa s tamojším životom a my sa dozvedáme vo viacerých príhodách o „voľnom" živote bačov a valachov. Matúš dorastá, zakladá si vlastnú rodinu a v súvislosti s tým vkladá Zelienka do svojej knihy ďalšie príhody a rozprávky. Zelienkova kniha sa začína obrazom života podpolianskeho ľudu kedysi na prelome z minulého do tohto storočia a smeruje až k našej súčasnosti. Zachytáva obdobie Slovenského národného povstania, a potom aj obdobie prechodu od individuálnej roľníckej malovýroby k jej združstevneniu. Tak sa v knihe prelínajú dve nesúrodé línie: polstoročie života podpolianskeho ľudu a žartovné rozprávky o tomto živote. Zelienkovi sa podarilo tieto dve línie úspešne skĺbiť v jeden celok vďaka vhodne volenej rámcovej metóde v kompozícii. Kniha tvorí uzavretý celok pestrého a bohatého humoristického rozprávania zo života podpolianskeho ľudu, z ktorého poznávame nejednu črtu jeho nepoddajnej nátury.

	Po prečítaní knihy si čitateľ postaví asi otázku: vymyslel si autor
všetky tie príhody a rozprávky, ktorými charakterizoval život podpolianskeho ľudu, alebo ich má z úst ľudu a v akej miere? Príhody a rozprávky si vytvoril podpoliansky ľud sám a po dlhý čas tvorili a iste tvoria i dnes významnú súčasť jeho spoločenskej zábavy. Ľudo Zelienka  bol, ako sme už povedali, najprv trpezlivým a pozorným zberateľom, a až potom ich začal sám rozprávať. Zelienka nie je pasívny rozprávač, počuté improvizáciou dotvára a vytvára tak nové príhody a rozprávky, ktoré sú výrazom jeho individuálneho
rozprávačského štýlu a podliehajú jeho vlastnému tvorivému rozprávačskému zámeru. Prejavuje sa to najmä v tom, že všetky od prvej do poslednej sú poznačené štýlom rozprávača, ktorý je vlastný iba jemu. Medzi podpolianskym ľudom tieto rozprávky nemajú jednotný rozprávačský štýl. Zelienka sa s jeho pestrosťou oboznámil intímne, vyťažil z neho v pravom slova zmysle až maximálne a na jeho základe vytvára svoj vlastný rozprávačský štýl, ktorý všetky rozprávky v knihe uvádzané ladí do jednej úrovne tak, že ak počujete dve-tri, nebudete v rozpakoch označiť aj ďalšie ako rozprávky Zelienkove, ako rozprávky Uja z Detvy. V přednese to vidieť ešte výraznejšie, lebo tie rozprávky sa čítajú veľmi dobre, ale počúvajú sa ešte
lepšie. Sú to rozprávky v pravom slova zmysle.

	Zelienkove rozprávky ukazujú nám názorne, ako je tento
spôsob umeleckej produkcie živý dnes práve tak, ako bol v minulosti. Dokazujú to aj tie rozprávky, ktoré načierajú do problematiky nášho súčasného života a ktoré nesú na sebe pečať prevažnej autorovej tvorivej účasti. Zmenili sa časy, s meniacimi sa podmienkami života menia sa aj ľudia, ale tradičný zmysel pre zádrapčivý humor, ktorý pomáha liečiť staré boliačky a zabúdať na staré časy, ten ostáva vlastný podpolianskemu ľudu aj dnes. Len sa obracia viac do seba, zametá viac pred vlastným prahom, lebo pred panským niet už dnes čo.

	Ľudo Zelienka vyrástol na uznávaného rozprávača v súvislosti so súčasným rozvojom nášho nového estrádneho umenia, adresovaného
širokým ľudovým vrstvám. Jeho kniha „Detvianska nátura" je jeho
bezprostredným výtvorom. Návštevníci a poslucháči estrád sa vydania tejto knihy už dožadovali. Veríme, že im poskytne dobrú zábavu.

	 

	Andrej Melicherčík

